Păcate noi, păcate vechi 



:: Prefaţă: 

în faţa "culturii păcatului" 

:: în loc de introducere 

"Mea culpa..." sau de ce nu vin tinerii la Biserică? 

Fiul Omului va mai găsi, oare, credinţă pe pământ? 

Interzis minorilor 

"Valorile s-au schimbat..." 

Manualul interzis 

Din greşelile părinţilor... 

Teste de personalitate 

Erotismul reclamelor 

Transsexualismul şi hirotonia femeilor... 

Cel mai mijlociu păcătos 

Diavolul şi "era manipulării" 

Calea bordelului 

Cum să schimbi un om? 

Binecuvântare pentru păcat 

O ieşire din Matrix... 

:: în loc de încheiere 

De ce plânge Maica Domnului? 

:: Anexe: 

Despre bolile "ruşinoase" 

Când medicii se contrazic... 

Sarcină nedorită? 

Ecouri... 

în faţa "culturii păcatului" 



Mitropolitul Serafim Joantâ 



Cartea lui Danion Vasile Tinerii şi sexualitatea este, prin tema pe care o tratează, o 
carte rară în literatura bisericească. Autorul mărturiseşte că a reflectat îndelung şi s-a 
sfătuit cu duhovnici renumiţi despre oportunitatea abordării acestui subiect care ţine, 
prin natura lui, de viaţa intimă a omului, având un caracter cvasi-sacru. Totuşi decăderea 
morală fără precedent a lumii de astăzi, care şi-a făcut aproape un scop din căutarea 
plăcerii (Părintele Stăniloae vorbeşte despre un „pansexualism dizolvant", iar Părintele 
Sofronie de la Essex de o adevărată „cultură a păcatului"), ca şi necunoaşterea voii lui 
Dumnezeu în legătură cu viaţa conjugală (neştiinţa fiind, după Sfinţii Părinţi, primul din 
cei trei uriaşi - alături de trândăvie şi uitare - care ucide sufletul omului) fac necesară o 
astfel de carte. De fapt, tinerii înşişi au cerut-o şi tot ei au exprimat aprecieri superlative 
încă pe când ea era doar pe Internet. Fratele Danion Vasile a scris această nouă carte din 
iubire faţă de semenii săi tineri ca şi el, dar şi din datoria de „străjer", alături de ceilalţi 
slujitori ai Bisericii puşi de Dumnezeu să trâmbiţeze celorlalţi pericolul care îi paşte sau 



în care se află. lată ce spune proorocul lezechiel: Când Eu voi zice păcătosului: 
„Păcătosule, vei muri", şi tu nu-i vei grăi nimic, ca să prevesteşti pe păcătos să se abată 
de la calea lui, atunci păcătosul acela va muri pentru păcatele sale, iar sângele lui îl voi 
cere din mâna ta (lez. 33, 8). Şi tu, fiul omului, spune casei lui Israel: Voi ziceţi aşa: 
„Nelegiuirile noastre şi păcatele noastre sunt asupra noastră şi ne stingem în ele; cum 
vom putea dar să trăim?" Spune-le: Precum e adevărat că Eu sunt viu, tot aşa este de 
adevărat că Eu nu voiesc moartea păcătosului, ci ca păcătosul să se întoarcă de la calea 
sa şi să fie viu. întoarceţi -vă, întoarceţi-vă de la căile voastre cele rele! Pentru ce să 
muriţi voi, casa lui Israel? (lez. 33, 10-11). 

Aşadar, Dumnezeu voieşte ca toţi oamenii să se mântuiască şi la cunoştinţa 
adevărului să vină (I Tim. 2, 4). Pentru aceasta însă, fiecare trebuie să facă efortul de a 
ajunge la cunoaşterea adevărului, care îl face liber (cf. loan 8, 32). 

în privinţa vieţii conjugale, Sfânta Scriptură ne spune că Dumnezeu l-a făcut pe om 
bărbat şi femeie şi că i-a dat poruncă să se înmulţească, să umple pământul şi să-l 
stăpânească (cf. Fac. 1, 27-28). Unirea conjugală dintre bărbat şi femeie, numită în Biblie 
„cunoaştere", pentru că este o descoperire a unuia în celălalt, are deci ca scop 
perpetuarea vieţii şi înmulţirea neamului omenesc. 

Noi nu cunoaştem cum ar fi fost unirea între bărbat şi femeie dacă n-ar fi intervenit 
păcatul originar. Unii Sfinţi Părinţi spun chiar că înmulţirea neamului omenesc s-ar fi 
făcut pe altă cale decât prin unirea conjugală aşa cum se cunoaşte ea după păcat. Cert 
este că păcatul originar a afectat şi unirea conjugală a primilor oameni şi a urmaşilor lor 
prin falsificarea iubirii şi apariţia plăcerii pătimaşe. Sfânta Scriptură ne spune că după 
păcat, dispărând armonia primordială, femeia va fi atrasă de bărbatul său care o va 
stăpâni (cf. Fac. 3, 16). Astfel, tot omul se zămisleşte în fărădelegi şi se naşte în păcate 
(cf. Ps. 50, 6). Cu toate acestea, naşterea de copii este o condiţie nu numai pentru 
înmulţirea neamului omenesc, ci şi pentru mântuirea femeii şi a bărbatului. Sfântul 
Apostol Pavel spune că femeia se va mântui prin naştere de fii, dacă stăruie cu deplină 
înţelepciune, în credinţă, în iubire şi în sfinţenie (I Tim. 2, 15). 

Că unirea conjugală nu poate reprezenta un scop în sine şi că ea trebuie depăşită de 
la o vârstă oarecare, o arată Mântuitorul când spune că la înviere nici nu se însoară, nici 
nu se mărită, ci sunt ca îngerii lui Dumnezeu în cer (Matei 22,30). Sfântul Apostol Pavel 
spune şi el că în Hristos nu mai este nici rob, nici liber, nu mai este parte bărbătească şi 
parte femeiască (Gal. 3, 28). 

împiedicarea naşterii de copii şi căutarea doar a plăcerii în unirea bărbatului cu 
femeia este un păcat împotriva firii, cu consecinţe grave atât pentru sufletul şi pentru 
trupul lor, cât şi pentru urmaşi, dacă aceştia vor veni. Sfânta Scriptură ne relatează cazul 
lui Onan, care vărsa sămânţa jos ca să nu ridice urmaşi fratelui său (Fac. 38, 9). Prin 
aceasta, el făcea un rău înaintea lui Dumnezeu, care l-a omorât (cf. Fac. 38, 10). 

în Biblie găsim şi alte încălcări ale poruncii primordiale creşteţi şi vă înmulţiţi, cum 
sunt: adulterul, homosexualitatea, bestialitatea (împreunarea cu animale)..., toate 
reprezentând în fond pervertiri ale iubirii. Dacă adăugăm şi crima avortului, necunoscută 
în vremea alcătuirii Sfintei Scripturi, avem aici un tablou sumbru al degradării fiinţei 
umane, care se abate de la legea lui Dumnezeu. Astăzi, păcatele legate de trup s-au 
înmulţit şi s-au generalizat. Şi, o dată cu ele, s-a înmulţit şi suferinţa oamenilor, ca o 
consecinţă directă a păcatului. Pentru că orice abatere de la rânduiala înscrisă de 
Dumnezeu în natura omului şi revelată în Scriptură pentru cei care nu mai ştiu să trăiască 
după legea firii înseamnă pângărirea trupului (Rom. 1, 24), şi îşi ia răsplata cuvenită 
rătăcirii în însuşi trupul lor (cf. Rom. 1, 27). Până şi natura suferă şi se răzbună asupra 
noastră. Căci patimile şi furtunile lăuntrice se răsfrâng asupra mediului înconjurător, 



poluându-l şi distrugându-i echilibrul. înmulţirea catastrofelor naturale din ultima vreme 
nu poate fi pusă decât în legătură cu înmulţirea păcatului. 

Din cartea aceasta înţelegem înainte de toate că fericirea pe care o caută omul nu 
se poate găsi în păcat, adică în plăcerile legate de simţuri, care nu sunt decât pervertiri 
ale iubirii curate lăsate de Dumnezeu. Fericirea este numai în virtute, la care se ajunge 
prin lupta împotriva păcatului, şi prin virtute dobândim libertatea interioară. Aceasta ne 
deschide ochii ca să vedem totul curat, dincolo de mizeriile acestei lumi marcate de 
păcat. Să vedem deci omul şi creaţia aşa cum au fost făcute de Dumnezeu şi să ne 
minunăm mereu de frumuseţea lor. 

Dar pentru a ne angaja în această luptă, ne trebuie multă credinţă, iar pe parcursul 
ei, multă osteneală şi ajutorul duhovnicului, căci încununarea vine doar la sfârşit. Totuşi 
Dumnezeu nu ne lasă nici o clipă singuri, ci ne mângâie cu cercetările Sale în toate 
momentele grele prin care trecem. în fond, Hristos luptă şi suferă în noi, şi tot El biruie în 
noi, dacă conştientizăm mereu, prin rugăciune şi post, ca şi prin împărtăşirea deasă cu 
Sfintele Taine, prezenţa Sa tainică în noi. în lupta duhovnicească, important este să nu 
cedăm ispitei, iar dacă am căzut, s-o luăm imediat de la capăt. 

Războiul trupului este unul dintre cele mai grele, însă şi darul lui Dumnezeu este pe 
măsura efortului pe care-l facem. Dă sângele şi vei primi Duhul este legea duhovnicească 
a Ortodoxiei. 

Binecuvântarea Domnului să fie peste toţi tinerii care se angajează în războiul 
duhovnicesc pentru curăţia sufletească şi trupească, singura dătătoare de fericire şi de 
mântuire. 



NOTA: 

Acest text a fost scris ca prefaţă a cărţii Tinerii şi sexualitatea. înainte de trimiterea 
cărţii la tipar - după ce primisem prefaţa - am preferat să împart cartea în două. Dacă în 
volumul între iubire şi păcat am adunat articolele care vorbesc mai ales despre 
problemele şi frământările tinerilor legate de viaţa sexuală, pentru volumul de faţă am 
selectat textele care pot stârni interes şi unor cititori mai în vârstă. Am pus prefaţa aici, 
deşi poate că era mai potrivit să o introduc în celălalt volum; nu am vrut însă să îi sporesc 
numărul de pagini. Aşa am procedat şi cu ultima anexă, cea care conţine ecourile de la 
cititori, din aceleaşi considerente. 



Mea culpa..." sau de ce nu vin tinerii la Biserică? 



cuvânt către tinerii „puţin credincioşi" - 



Un seminarist ar putea afirma cu convingere că una dintre diferenţele fundamentale 
dintre Biserica Ortodoxă şi cea catolică este că, de-a lungul istoriei, Ortodoxia nu a 
cunoscut greşelile grave care au desacralizat spaţiul catolic. De la vânzarea de indulgenţe 
şi până la inchiziţie, tot soiul de inovaţii au ridicat semne de întrebare celor care 
constatau o diferenţă între duhul Evangheliei şi duhul Bisericii apusene instituţionalizate, 
care căuta mai mult puterea lumească decât călăuzirea sufletelor spre rai. Papa loan Paul 
al ll-lea (ca şi alţi ierarhi renumiţi ai Bisericii catolice) şi-a cerut public iertare pentru 
unele greşeli, mai mici sau mai mari, ale Bisericii Catolice. Unii oameni au constatat că 
există şi ierarhi catolici care înţeleg unele greşeli ale Bisericii, dar prin această 



constatare încrederea catolicilor în Biserica din care fac parte nu le-a crescut, ci le-a 
scăzut. „Mea culpa" venită din partea Bisericii Catolice era o dovadă foarte clară a 
faptului că această Biserică, deşi se consideră trup al lui Hristos, sau parte a trupului lui 
Hristos, greşeşte. Adică nu respiră mireasma sfinţeniei şi adevărului. Grav, foarte grav. 

„Ce bine este la noi, că nu trebuie să îşi ceară iertare Patriarhul sau Sinodul nici 
pentru indulgenţe, nici pentru inchiziţie. Ne-a ferit Dumnezeu de aşa ceva. Situaţia de la 
catolici e mult mai tristă..." 

Până la un punct, sunt de acord cu această afirmaţie (de altfel, implicaţiile ei se 
observă într-o multitudine de forme în modul în care omul contemporan, din Apus sau 
Răsărit, se raportează la Dumnezeul mărturisit de Sfânta Scriptură şi de Sfânta Tradiţie). 
Mai mult încă, nu ştiu dacă indulgenţele şi inchiziţia ar fi de fapt cele mai negre pete de 
pe faţa Bisericii catolice. Nu voi scrie aici însă despre problemele vecinului, pentru că 
dacă vecinul e pe patul morţii nu e un semn că eu sunt sănătos tun. 

Eu cred că şi credincioşii Bisericii Ortodoxe - printre care mă număr şi eu - ar trebui 
să îşi facă mea culpa, de la vlădică până la opincă. Pentru mai multe greşeli ale lor (vă 
voi scrie mai încolo la ce fel de mea culpa mă refer). Şi una dintre ele este modul în care 
sufocăm fără să ne dăm seama glasul Evangheliei lui Hristos. Acum mă adresez tinerilor, 
deci nu voi ramifica mai mult discuţia: ce face Biserica Ortodoxă pentru tineri în secolul 
XXI? 

Ne pare bine că suntem singurii care am păstrat neschimbat adevărul mărturisit de 
Hristos Dumnezeu, de Sfinţii Apostoli şi de Sfinţii Părinţi. Dar ne-a făcut vii acest adevăr? 
Şi cum am reuşit să îl împărtăşim altora? 

„Tinerii sunt destrăbălaţi", „tinerii sunt iubitori de patimi", „tinerii sunt 
neascultători", „tinerii sunt fără frică de Dumnezeu..." Am auzit de multe ori aceste 
constatări moraliste. întrebarea mea este: au avut tinerii condiţiile necesare pentru a 
înţelege viaţa creştină sau nu? 

„Dar ce, sunt predestinaţi la pierzanie? Bineînţeles că au avut-o..." 

Nu, nu am zis că sunt predestinaţi la pierzanie, nimeni nu e predestinat nici la bine, 
nici la rău. Problema este că tinerii resping nu credinţa în Hristos, aşa cum o mărturiseşte 
Biserica prin glasul sfinţilor săi, ci resping un surogat de credinţă care nu îi convinge. De 
ce un tânăr care a fost crescut într-o familie cu adevărat creştină - şi nu într-una creştină 
numai în fotografii - se poartă cu totul altfel decât un tânăr care a crescut într-o familie 
păgână, cu părinţi necredincioşi, sau într-una cu părinţi care, deşi credeau în Dumnezeu, 
nu mergeau la biserică? 

Se pot reproşa multe tinerilor. Dar şi ei sunt în măsură să facă reproşuri... 
îndrăznesc, cu inima strânsă, să dau cuvântul tinerei generaţii, mai precis al acelei părţi 
din ea care stă departe de Biserică nu pentru că ar fi urătoare de Hristos, ci pentru că 
nimeni nu a încercat să îi vorbească despre El. Voi încerca să reproduc cuvintele pe care 
mi le-a spus un tânăr cu care am stat de vorbă: 

„Da, generaţia noastră este rebelă... Dar cum am fi putut fi altfel? Cine ne-a învăţat 
altceva? E atâta minciună în jurul nostru, e atâta răutate şi mizerie în lumea oamenilor 
mari, că noi nu ne dorim aşa ceva. Suntem protestatari. Dar este singurul mod în care ne 
putem exprima dispreţul faţă de o societate care începe să semene cu un cadavru. Toţi 
vorbesc că e bine să fii cinstit, dar toţi fură. Toţi laudă adevărul, dar mint. 

Cum să ne gândim la întemeierea unei familii, când vedem că familia e atât de 
şubredă? Vrem dragoste, şi ne dăm seama că familia e un loc în care dragostea este ucisă. 
Sunt speriaţi preoţii că sunt atâtea divorţuri. Şi ce, e mai bine să stea oamenii împreună 
fără să se iubească? 



Oare asta li place lui Dumnezeu? O relaţie formală, în care nici unul nu e împlinit? 
Nu ne trebuie aşa ceva. Mai bine lipsă. Rămânem cu poveştile noastre de iubire care, cu 
toate minusurile lor, nu ajung la coşmarul unei căsătorii. 

Ce am văzut în familiile noastre? Certuri între părinţi, neînţelegeri... Şi ce educaţie 
am primit? Numai sfaturi să fim cuminţi, sau ameninţări cu bătaia dacă nu ascultăm. Dar 
ce modele am avut în părinţii noştri? 

Şi de ce suntem departe de Dumnezeu? Dar cine ne-a ajutat să fim aproape? Părinţii 
noştri nu calcă la biserică nici măcar de Crăciun, poate doar de Paşti, la botezuri, nunţi 
sau înmormântări. 

Iar profesorii de religie, majoritatea, nu sunt nici ei mai buni. Ne zic că fumatul e 
păcat, dar în cancelarii fumează cot la cot cu ceilalţi. îşi ţin orele cu plictiseală, şi nu ne 
spun nimic convingător. 

Iar în biserică... Ce putem vedea? Creştini care sunt buni să facă morală dacă ne văd 
că intrăm acolo îmbrăcaţi ciudat, şi au atâta răutate când ne dau afară, încât nu ne mai 
trebuie să călcăm altă dată. 

E atâta teatru, atâta făţărnicie la creştini... Şi nu e o constatare pripită. Avem doar 
atâtea rude care semnează condica de prezenţă la biserică, nelipsind la nici o liturghie. 
Dar, când e vorba de împărţit moşteniri, sar toţi cu gura mare, uitând de credinţă şi de 
înţelegere. Iar când e vorba de îngrijirea unui bunic, fug toţi în toate părţile, că sunt 
ocupaţi cu problemele lor. Asta e credinţa? 

Ce să mai vorbim despre preoţi? Preoţi care vorbesc despre sărăcie, dar au maşini şi 
case scumpe, luate din bănuţul enoriaşilor. Vorbesc despre post, în timp ce săracii mor de 
foame, iar ei se îngraşă de la un an la altul. Preoţi păcătoşi? Vuiesc ziarele de ştiri 
senzaţionale despre ultimul chiolhan făcut de popi sau de ultimul divorţ cerut de o 
preoteasă înşelată. Sunt atâtea biserici goale din cauza preoţilor... Şi dacă adulţii nu 
calcă prin ele, noi de ce ne-am duce? 

Da, nu mergem la biserică. Şi asta nu pentru că nu credem în Dumnezeu. Nu pentru 
că nu avem nevoie de dragostea Lui. Nu, avem atâta nevoie de Cineva care să ne iubească 
cu adevărat, într-o lume atât de murdară. 

Dar ne poate ajuta Biserica să cunoaştem dragostea lui Dumnezeu? Nu credem asta. 
Nu avem motive să credem asta. Aşa că rămânem cu viaţa noastră, cu problemele 
noastre, cu singurătatea noastră. Dacă Dumnezeu nu ne caută, noi nu ştim să ieşim în 
căutarea Lui. Lăsaţi-neîn pace..." 

Scurt şi la obiect. Nu am reuşit să îmi aduc aminte toate reproşurile, dar înghiţeam 
în sec auzindu-le. Nu puteam contesta faptul că unele dintre ele erau foarte realiste. Nu 
voi reproduce aici răspunsul pe care i l-am dat tânărului. Ci doar voi încerca să analizez 
puţin justeţea reproşurilor sale. 

primă observaţie este că ar fi foarte bine să fie mulţi tineri în aşteptarea lui 
Dumnezeu, aşa cum era tânărul acesta. Din păcate, mulţi tineri sunt atât de prinşi de 
problemele lor zilnice, încât pur şi simplu au uitat cu totul de Dumnezeu, despre a Cărui 
existenţă consideră că nu ar putea decât să îi stânjenească. 

„Şi deci, e mai bine să faci reproşuri Bisericii decât să îţi vezi de viaţa ta?" 

Nu, nu aşa se pune problema. Nu e bine să faci reproşuri numai pentru a-ţi justifica 
îndepărtarea de Dumnezeu. Dar, în drumul spre Dumnezeu, mulţi trec printr-o etapă de 
reţineri, de întrebări, de contestări. Dar dacă la baza tuturor contestărilor stă foamea de 
Dumnezeu, încă nu e rău. Neîncercând să îşi justifice păcatele, părintele Serafim Rose 
spunea că atunci când - înainte de convertire - bea până se îmbăta, o făcea pentru că 
simţea lipsa lui Dumnezeu. Căuta să îşi aline prin băutură starea aceea tensionată de lipsă 



a lui Dumnezeu (pe mulţi însă, alinarea setei de Dumnezeu prin satisfacerea patimilor i-a 
dus spre iad; nu putem generaliza excepţiile). 

Sunt tineri, asemenea lui Eugen Rose, care simt lipsa lui Dumnezeu. Ar vrea să 
creadă, dar se poticnesc de o mulţime de obstacole. Sfântul loan Gură de Aur spunea că, 
dacă drept-credincioşii ar fi trăit cum trebuie, păgânii s-ar fi convertit la credinţa 
creştină. încerc să adaptez puţin cuvintele sale: dacă oamenii maturi ar fi trăit credinţa 
creştină cum trebuie, atunci tinerii nu ar mai fi trăit ca păgânii... Şi acum, eu ce fac? Le 
iau apărarea tinerilor destrăbălaţi? Deci automat îmi exprim acordul faţă de 
destrăbălarea lor? Nu, în nici un caz. Dar îi iubesc pe tineri, şi cred că orice creştin ar 
trebui să îi iubească şi să îşi dorească convertirea lor (folosesc termenul de convertire 
pentru că, deşi aceşti tineri au primit Botezul în copilărie, nu au trăit ca nişte mădulare 
ale Bisericii). 

Să vorbim puţin despre reproşurile de mai sus. Cred că pot fi reduse la următoarele 
lucruri: că tinerii nu au parte de o catehizare specială, că nu au găsit în familiile lor 
modele de credinţă, că se smintesc de ceea ce văd la unii creştini, la unii profesori de 
religie şi chiar la unii preoţi. 

Nu cred că vreunui om i-ar fi uşor să respingă dragostea lui Dumnezeu după ce a 
cunoscut-o. Tinerii o resping fără să ştie ce resping. Ei văd în Dumnezeu doar idolul pe 
care îl adoră inconştient creştinii făţarnici, creştinii formalişti sau chiar creştinii care 
iubesc păcatul mai mult decât mântuirea. Pe tineri nu i-a ajutat şi nici nu îi ajută 
aproape nimeni să înţeleagă dragostea lui Dumnezeu. Până şi răstignirea lui Hristos o 
privesc ca pe un gest comercial, de plată pentru păcatele oamenilor, ca pe o reglare de 
conturi între Părintele Ceresc şi omenirea reprezentată de Dumnezeu-Omul Hristos. Nu o 
înţeleg ca pe cea mai mare dovadă de dragoste. 

în ce ar trebui să constea catehizarea tinerilor? Prin ce se deosebesc ei de oamenii 
maturi? Nu sunt şi unii şi alţii chemaţi la aceeaşi mântuire? Ba da. Numai că tinerii au 
nevoie să li se vorbească într-un limbaj accesibil, cu cât mai puţine arhaisme, cu cât mai 
puţine refrene. Ei fac alergie la limbajul de lemn. Şi asta nu e rău. Alergia lor este 
motivată de faptul că limbajul de lemn ascunde lipsa unei relaţii vii cu Hristos, este semn 
al uscăciunii, al micimii sufleteşti, al discrepanţei dintre mesaj şi propovăduitorul 
acestuia (un preot sporit în viaţa duhovnicească, oricât de simplu ar fi, nu foloseşte 
limbajul de lemn). 

Mesajul creştin nu se adresează roboţilor, nici altor produse fabricate în serie. Şi aşa 
cum un profesor universitar se adresează într-un fel în faţa unor politicieni şi în alt fel 
unor muncitori, tot aşa şi slujitorii Bisericii ar trebui să se adreseze într-un fel aparte 
fiecărei categorii de ascultători. Dacă încerci să îi iei pe intelectuali doar cu minuni din 
Vieţile Sfinţilor, îţi vor râde în faţă. Dacă încerci să îi iei pe muncitori doar cu învăţături 
dogmatice, nu vor înţelege nimic. Tot aşa, dacă încerci să le vorbeşti tinerilor într-un 
limbaj pe care nu îl înţeleg, rezultatul va fi îndoielnic. 

Totuşi, de ce sute de ani nu s-au scris decât foarte puţine texte adresate tinerilor? 
Un posibil răspuns ar fi că vreme de veacuri tinerii au avut parte de educaţie creştină în 
familie. Şi această educaţie dădea cele mai bune roade. Nu era nevoie ca tinerii să alerge 
foarte mult ca să primească răspunsuri la întrebările lor privitoare la rostul omului, al 
lumii, la păcat, la mântuire. Cele mai multe răspunsuri le primeau chiar de la părinţii lor 
care trăiau pentru Dumnezeu. Şi, când părinţii nu ştiau să răspundă, atunci tinerii se 
sfătuiau cu preotul din sat, care le alunga nedumeririle. Dacă nu totdeauna, de cele mai 
multe ori. 

Dacă ne gândim că până la apariţia tiparului era foarte greu să faci rost de o carte 
(valoarea unei cărţi fiind foarte mare), este lesne de înţeles de ce se scriau mai ales cărţi 
care erau cu adevărat de folos şi necesare (Gutenberg a inventat tiparul pe la jumătatea 



secolului al XV-lea; marea majoritate a sfinţilor teologi cinstiţi de Biserică au trăit înainte 
de această perioadă). Pe de altă parte, sfinţii nu făceau nimic inutil: câtă vreme îi 
învăţau pe creştini cum să îşi crească copiii în frica lui Dumnezeu, şi copiii creşteau pe 
calea credinţei, nu este de mirare că nu sunt prea multe scrieri care să îi călăuzească pe 
tineri spre Biserică. Sunt în schimb multe, foarte multe pentru oamenii credincioşi. 

Nevoia reală de cărţi duhovniceşti pentru tineri s-a acutizat de la Revoluţia Franceză 
încoace. Necredinţa s-a luptat să dărâme orice bastion al credinţei, modernismul să 
spulbere tradiţionalismul. Comunismul a dat una dintre cele mai puternice lovituri 
Bisericii. Este deci de înţeles de ce, după căderea comunismului, mulţi tineri au simţit 
nevoia să găsească în cărţile religioase răspunsuri la întrebările esenţiale. De ce lipsesc 
astfel de cărţi? Sau mai bine zis de ce sunt atât de puţine cărţi pentru această categorie 
de cititori? Vlădica Varnava Beliaev, un episcop rus nebun pentru Hristos care a fost 
prigonit de călăii fiarei comuniste, a scris şi literatură pentru tineri. El, care scrisese cărţi 
teologice de o adâncime duhovnicească extraordinară, şi-a găsit timp şi pentru aşa ceva. 
Considera că tinerii nu pot fi lesne receptivi la scrierile Sfinţilor Părinţi, care sunt prea 
greoaie pentru ei. Şi eu împărtăşesc acelaşi punct de vedere. Şi constat că există puţine 
care se adresează tinerilor ce se află la primii paşi în viaţa creştină, şi cu atât mai puţine 
cărţi care îi pun pe gânduri pe tinerii care stau departe de Biserică... 

Nici în ce priveşte catehizarea directă situaţia nu este mai bună. Preoţii ortodocşi 
abia acum iau în vizor un teritoriu pe care sectele l-au asaltat de mult: maidanul, 
teritoriul de după blocuri. Experienţa acumulată în Occident - cu găştile de drogaţi, de 
rockeri, de rebeli - îi ajută pe sectanţi să sporească într-o lucrare misionară în care 
ortodocşii fac abia primii paşi. Trist, nu? Sectele s-au specializat atât de bine în 
ademenirea tinerilor obişnuiţi, încât îşi permit să facă misiune şi între golanii cartierului. 
Pe când noi abia avem grijă de puţinii tineri care calcă pragul Bisericii... 

Nu încerc să laud sectele. Ci încerc să arăt că se poate face misiune şi acolo unde 
Biserica şovăie să o facă. 

Ce s-a întâmplat? Biserica a primit în secolul XX o lovitură decisivă: prigoana 
comunistă, deşi a născut mulţi mucenici, a reuşit să îi îndepărteze pe mulţi de credinţă. 
Diavolul, înţelegând că prin prigoane întăreşte Biserica, şi-a dat seama că trebuie să îi 
rupă pe mucenici de restul credincioşilor, să îi convingă pe oameni că mucenicii sunt 
duşmani ai statului, ai progresului, ai păcii. Poporul, în loc să se lase binecuvântat de 
sângele mucenicesc, s-a lăsat păcălit de diavol şi s-a îndepărtat de Biserică. Prima etapă 
a constat în trecerea de la credinţa mărturisită de Biserică şi trăită în comuniune cu 
preotul şi cu ceilalţi creştini la credinţa lipsită de manifestări exterioare („cred în sufletul 
meu, nu am nevoie de altceva..."). A doua a fost înlocuirea acestei credinţe superficiale 
cu indiferenţa religioasă. Următoarea etapă a fost ateismul, negarea existenţei lui 
Dumnezeu. Ultima etapă a ateismului a fost prigonirea credinţei în Dumnezeu. 

Prigoana comunistă a schimbat radical istoria Bisericii şi, implicit, istoria lumii. Mulţi 
sfinţi care au trăit în acea vreme au profeţit că după căderea comunismului va veni o 
perioadă de scurtă înflorire a Bisericii, după care va veni sfârşitul lumii. „înflorirea" 
Bisericii - la care de altfel asistăm - este un proces firesc: după ce omului i s-a impus să 
ducă o viaţă fără Dumnezeu, după căderea lanţurilor ateismului unii au pornit pe calea 
Bisericii. Dar răul care a prins rădăcini în conştiinţele maselor nu se va lăsa exorcizat: îşi 
va spune cuvântul şi, în cele din urmă - în vremurile apocaliptice -, va triumfa. Dar 
biruinţa sa va fi de scurtă durată. 

Nu e deci de mirare că în secolul XX a cam lipsit misionarismul îndreptat spre 
tineret. S-a încercat sugrumarea oricărei tentative de misionarism ortodox, indiferent de 
categoria ţintă. Călăii comunişti s-au arătat mai crânceni decât prigonitorii din primele 
veacuri ale Bisericii. 



Dar ce s-a întâmplat cu spaţiile ortodoxe în care credinţa nu a fost prigonită? Acelaşi 
lucru care s-a întâmplat cu întreaga lume: secolul XX a fost perioada unei puternice 
învieri a păgânismului, a fost perioada în care omul s-a luptat din toate puterile să 
dărâme orice urmă de tradiţionalism şi să trăiască după propriile pofte şi patimi. Ce a 
făcut comunismul în unele ţări a făcut iubirea de patimi în altele. Prigoana pe care 
credinţa creştină a suferit-o de la călăii comunişti nu a avut roade mai rele decât cea 
suferită de la idolii desfrâului, pe care lumea i-a îmbrăţişat şi îi mai îmbrăţişează şi 
astăzi. 

De ce nu sunt mai mulţi tineri în biserică? Şi pentru că părinţii lor nu au fost în 
biserică atunci când erau tineri. Securitatea comunistă interzisese în mod special 
catehizarea tinerilor. Mulţi preoţi au fost aruncaţi în închisoare pentru că au îndrăznit să 
calce această interdicţie şi să le vorbească tinerilor despre Dumnezeu. 

De ce sunt atât de vlăguiţi mulţi dintre creştinii din zilele noastre? Pentru că 
prigonitorii comunişti au avut grijă să îi închidă sau să îi ucidă pe creştinii râvnitori. 
împreună cu ei i-au persecutat şi pe preoţii, diaconii, arhiereii şi monahii iubitori de 
Hristos. (Sinodul Bisericii Ruse a canonizat o mare parte dintre aceştia.) 

Cât despre preoţii sau profesorii de religie care nu îşi împlinesc datoria cum trebuie, 
îi va judeca însuşi Hristos, nu trebuie să îi mai judecăm şi noi. Numai că ei sunt 
exponenţii bolnavi ai unui organism bolnav. Cum ar fi putut răsări nişte preoţi păcătoşi 
dintr-o obşte cu adevărat creştină? Cum ar fi avut loc profesorii de religie păcătoşi într-un 
mediu sănătos? 

Oricum, prea mult se face vâlvă cu preoţii păcătoşi, şi prea puţin se vorbeşte despre 
preoţii cu viaţă sfântă. Da, există preoţi şi monahi care sunt urmaşi vrednici ai sfinţilor 
din vechime. Numai că mass-media nu vrea să audă de ei. Şi nici lumea iubitoare de 
păcat, pentru că îi consideră un fel de extremişti. Ceea ce într-un fel şi sunt: pentru că 
sunt ucenicii lui Hristos, ai Celui care a întors lumea pe dos. Sau, mai bine zis, ai Celui 
care a încercat să aducă la starea normală lumea întoarsă pe dos. 

Date fiind condiţiile acestea, adică cu atâta apostazie în jur, mai au oare vreo şansă 
tinerii să ducă o viaţă curată? Când desfrâul face victime prin atâtea mijloace, mai poate 
rezista cineva curselor diavolului? 

Paradoxal, da. Pentru că cel care ţine partea celor slabi este tocmai Dumnezeu. 
Oricât de variate ar fi modurile prin care diavolul propovăduieşte desfrâul, oricât de slabi 
ar fi creştinii, oricât de făţarnici ar fi cei care se grăbesc să îi gonească pe tineri din 
biserică - dacă au venit cu blugii rupţi sau cu alte „drăcovenii" -, totuşi Dumnezeu 
găseşte un mijloc să ajungă la sufletele tinerilor. Cu greu, e adevărat. Dar reuşeşte. Când 
lumea va fi atât de pervertită încât îl va respinge cu totul pe Dumnezeu, va veni sfârşitul. 
Dar mai e până atunci. 

Oricum, niciodată viaţa creştină nu a fost uşoară. Nu mă refer neapărat la perioada 
primelor prigoane, când un botez era o invitaţie în alb la chinuri şi mucenicie. Mă refer 
mai ales la perioadele mai liniştite ale Bisericii. Da, nici în acele perioade diavolul nu a 
intrat în concediu. întotdeauna, indiferent de vreme, el s-a luptat să îi câştige pe oameni 
în ghearele sale. Cu toate eforturile sale, mai există totuşi preoţi cu viaţă sfântă, şi 
monahi iubitori de nevoinţă, şi familii creştine care strălucesc în întunericul lumii. 

Tinerii nu sunt predestinaţi la iad, chiar dacă parcă Biserica nu reuşeşte să bată la 
poarta inimilor lor destul de tare pentru a se face auzită. Chiar dacă misiunea Bisericii în 
rândul tinerilor este destul de timidă, totuşi misiunea pe care o face Hristos, capul 
Bisericii, în rândul lor este din ce în ce mai puternică. Aflăm din Sfânta Scriptură că, unde 
s-a înmulţit păcatul, a prisosit harul (Rom. 5, 20). E firesc să fie aşa: altfel, oamenii nu 
ar fi reuşit să reziste unor ispite atât de mari. Numai că, oricât de mari sunt ispitele, 



întotdeauna oamenii le pot face faţă. Dumnezeu le dă întotdeauna puterea de a rezista. 
Aşa cum i-a întărit pe mucenicii care erau arşi pe rug. 

Da, le este greu tinerilor să se apropie de Biserică. Dar Hristos îi cheamă la El din ce 
în ce mai puternic. El vede frământările lor, vede căderile lor. Şi le întinde mâna pentru 
a-i ridica. 

De ce nu vin tinerii la Biserică? Poate şi pentru faptul că nu aud chemarea Bisericii, 
poate şi pentru că cei care poartă numele de creştini nu îi ajută să asculte această 
chemare. 

Am început cuvântul de faţă exprimându-mi reţinerea faţă de afirmaţia că numai 
Biserica Catolică trebuie să facă mea culpa, pentru că numai slujitorii ei au greşit - prin 
inchiziţie, vânzarea de indulgenţe şi alte inovaţii asemănătoare. Cineva spunea: „Cred că 
într-un fel şi Biserica Ortodoxă ar trebui să facă mea culpa faţă de săracii pe care nu îi 
ajută nimeni, faţă de homosexualii pe care nu îi catehizează nimeni, faţă de aurolacii din 
canale pe care nimeni nu îi bagă în seamă". Şi lista aceasta ar putea continua: faţă de 
tinerii care sunt trecuţi cu vederea, faţă de intelectualii care sunt arătaţi cu degetul ca 
duşmani ai credinţei, deşi nimeni nu încearcă să îi catehizeze, ... 

Dar nu rezolvăm nimic constatând anumite lipsuri. 

Totuşi, eu nu cred că Biserica ar putea să îşi facă mea culpa. Biserica este sfântă, 
este Trupul lui Hristos. Biserica nu poate greşi. Pot greşi mădularele ei, care sunt 
oamenii, adică noi. 

Da, noi, ortodocşii, ar trebui să ne facem mea culpa pentru lipsa noastră de dragoste 
faţă de cei care stau departe de Hristos. Un ierarh ortodox a făcut mea culpa pentru 
faptul că a colaborat cu Securitatea, şi astfel greşeala recunoscută i-a fost „pe jumătate 
iertată" (de opinia publică, la nivel omenesc, că păcatele nu le iartă decât Dumnezeu 
prin duhovnic). Eu nu la o recunoaştere publică a păcatelor mă refer. Ci la o recunoaştere 
sinceră a unui astfel de păcat în faţa duhovnicului. De altfel, în Pelerinul rus - una dintre 
cele mai citite cărţi duhovniceşti - vedem cum un părinte îmbunătăţit recomandă ca la 
fiecare spovedanie creştinii să spovedească şi faptul că nu arată destulă dragoste 
aproapelui lor. Or, faptul că nu facem mai mult efort pentru a-i apropia de Hristos pe cei 
care stau departe (şi nu mă refer aici la impunerea credinţei în stil inchizitorial, ci la 
mărturisirea jertfelnică, aşa cum au făcut-o Sfinţii Apostoli) este o dovadă că nu îi iubim 
destul. Şi că nu plinim porunca de a ne iubi aproapele. Ce iubire este aceea de a-l vedea 
pe cel iubit că merge pe drumul spre prăpastie, în timp ce tu te gândeşti doar la 
problemele tale? 

Da, tinerilor, să ştiţi că pe Hristos îl doare faptul că prea puţini preoţi şi credincioşi 
ard de dorul de a vă lua de mână şi de a vă aduce în biserică... Dar să ştiţi că Hristos Se 
bucură de fiecare dată când unul dintre voi porneşte pe calea mântuirii. Nu uitaţi că, şi 
dacă vi se pare că Hristos v-a uitat, El abia aşteaptă să găsească portiţa prin care să intre 
în inimile voastre. 

Iar noi, ceilalţi, ar trebui să ne rugăm mai mult pentru voi, să ne doară că nu vă 
ieşim în întâmpinare. Ar trebui ca la fiecare spovedanie să spunem şi pentru asta: „Mea 
culpa...". Dacă vom face aşa, vieţile noastre - şi implicit relaţia noastră cu voi - se vor 
schimba. Iar vouă vă va fi un pic mai bine, adică un pic mai uşor să veniţi spre Biserică. 
Nu-i aşa? 

Fiul Omului va mai găsi, oare, credinţă pe pământ? >> 



în articolul Cele şapte păcate biblice vor fi „modernizate" 2 , Bogdan Mariniţă scria: 
.Biblia pare să fi rămas în urma vremurilor, tot mai mulţi cercetători şi oameni simpli 



dorind o modificare a listei celor şapte păcate capitale. Un sondaj realizat într-o emisiune 
difuzată la postul de televiziune BBC a scos la iveală faptul că oamenii nu se mai recunosc 
în lista celor şapte interdicţii fundamentale pe care se bazează religia creştină 3 . (...) Chiar 
cuvântul «păcat» ar putea să sufere nişte modificări - după cum afirmă Roger Rigg, 
profesor de filosofie la Universitatea Warwick: Cuvântul «păcat» pare să fie «teribil de 
demodat şi (un cuvânt) care pune etichete». Ross Kelly, prezentatorul emisiunii unde a 
fost prezentat studiul, e de părere că atitudinea oamenilor faţă de păcat s-a schimbat: 
«Suntem mai puţin preocupaţi de cele şapte păcate capitale şi ne interesează mai mult 
acţiunile care ar putea face rău celorlalţi», a explicat Kelly". 

Ce înseamnă asta? Asta înseamnă că în loc să ducem lupta cu patimile stăm să ne 
ocupăm numai de cei care tulbură viaţa societăţii (criminali, terorişti, fanatici 
religioşi 4 ...). 

Joe Dallas, un fost activist homosexual 5 , scria în articolul său Răspuns „teologiei" 
homosexualilor 6 despre legătura dintre răspândirea păcatului 7 şi împuţinarea credinţei: 
„Un sondaj recent a arătat că 66% (două treimi) dintre americani nu mai cred că există 
«adevăr absolut». (...) Sociologul George Gallup Jr. a menţionat aceasta în (lucrarea) 
Religia poporului: credinţa americanilor în anii '90). «Deşi religia este foarte la modă în 
America, declară el, ea este într-o mare măsură superficială. Există un vid de cunoaştere 
între credinţa declarată a americanilor şi cele mai elementare noţiuni despre acea 
credinţă». Pe scurt, cei care se prezentau drept creştini în anii '90 erau ignoranţi în 
învăţăturile Scripturii. învăţătura a devenit mai puţin importantă decât sentimentele 
plăcute; într-adevăr, un studiu al USA Today arăta că, din cei 56% dintre americanii care 
merg la biserică 8 , 45% fac aceasta pentru că «e bine pentru tine», iar 26% pentru «pacea 
minţii». învăţăturile specifice păreau neimportante. Dacă noţiunile de «adevăr» şi 
«învăţătură» devin neimportante pentru creştinii din America, mai poate supravieţui 
ideea de «păcat»? Probabil că nu; 25% dintre creştinii intervievaţi în 1993 considerau că 
păcatul e un «concept depăşit». «Ameninţarea păcatului era ca o umbră pentru noi», 
scrie Cornelius Plantinga în Christianity Today. «Creştinii urau păcatul, se temeau de el, 
fugeau de el. Dar azi, această umbră s-a dus. Astăzi, acuza că ai păcătuit se face deseori 
cu un zâmbet maliţios». Adevărul Scripturii nu a fost niciodată atât de amabil. Sfântul 
loan Botezătorul era ferm cu fariseii (Matei 3, 7-8), Mântuitorul l-a mustrat pe Petru când 
acesta a încercat să-L împiedice în lucrarea Sa (Matei 16, 22-23), iar Apostolul Pavel certa 
întotdeauna ipocrizia, chiar dacă era vorba de un creştin de seamă (Gal. 2, 11-14). Cu 
alte cuvinte, trebuie să fim amabili. Dar niciodată în dauna Adevărului" 9 . 

Şi pe această temă mi-ar fi fost mai uşor să scriu despre relele din ograda vecinului 
decât despre relele din ograda mea. Scriind despre vecin, îmi pot imagina că sunt mai 
bun decât el... Dar în articolul de faţă nu mi-am propus să arăt cât de mare e apostazia în 
America, ci - folosindu-mă de sondajele respective - vreau să arăt că modul în care ne 
raportăm la învăţătura lui Hristos ne influenţează în mod direct faptele... 

Românii se pot lăuda că peste 80% dintre ei sunt ortodocşi 10 . Dar s-a pus oare 
întrebarea de ce procentul românilor care merg la biserică este atât de mic? Răspunsul 
este simplu: pentru că ne place să fim ortodocşi numai cu numele. Oare câţi din ţara 
noastră merg la biserică în fiecare duminică? Un exemplu cred că este grăitor pentru 
modul în care mulţi români înţeleg credinţa creştină. Cum ştiu românii să se bucure de un 
botez sau cum ştiu să se poarte la o înmormântare sau la o masă de parastas? (Dar nu 
vorbesc numai de ortodocşii români, ca şi cum ceilalţi - grecii 11 sau ruşii sau bulgarii - ar 
fi din alt aluat 12 .) Să fim sinceri: dacă am pune pe o balanţă cât îi interesează bucatele 
pe invitaţii la un botez, şi cât îi interesează mântuirea noului botezat, balanţa ar fi în 
favoarea bucatelor 13 . 

întrebarea 14 lui Hristos: Fiul Omului, când va veni, va găsi, oare, credinţă pe 
pământ? (Luca 18, 8) pare să fie din ce în ce mai apăsătoare. Răspunsul la întrebare ni l-a 



dat tot El, când ne-a spus că Biserica lui nu va fi biruită de diavol, ceea ce înseamnă că 
până la sfârşitul lumii vor exista creştini, preoţi şi ierarhi care vor păstra nestinsă candela 
dreptei credinţe: Dar voi cine ziceţi că sunt? Răspunzând Simon Petru a zis: Tu eşti 
Hristosul, Fiul lui Dumnezeu Celui viu. Iar lisus, răspunzând, i-a zis: Fericit eşti, Simone, 
fiul lui lona, că nu trup şi sânge ţi-au descoperit ţie aceasta, ci Tatăl Meu, Cel din ceruri. 
Şi Eu îţi zic ţie, că tu eşti Petru şi pe această piatră voi zidi Biserica Mea şi porţile 
iadului nu o vor birui (Matei 16, 15-18). Da, Hristos a zidit Biserica pe piatra cea tare a 
credinţei că El este Fiul lui Dumnezeu cel viu 15 , şi această Biserică 16 va rezista până la 
sfârşitul veacurilor 17 . Dar - după cum ne arată atâtea şi atâtea profeţii - vor fi din ce în ce 
mai puţini oamenii care vor trăi Ortodoxia... 

Hristos nu a întrebat dacă la A Doua Sa Venire va mai găsi fecioare pe pământ, nici 
dacă va mai găsi postitori, ci a întrebat dacă va mai găsi credinţă... Pentru că, fără 
credinţa cea adevărată, fecioarele pot fi neînţelepte ca cele pomenite în Evanghelie, iar 
postitorii pot fi ca făţarnicii pe care El i-a mustrat de atâtea ori 18 . 

Unii oameni, după ce au trăit ani de zile în păcat, sau unii tineri - care poate s-au 
scârbit de păcat numai după câteva luni de „practică" - simt nevoia unei schimbări în 
viaţa lor. Numai că le este foarte greu să se schimbe... Pentru că duhul acestei lumi îi 
presează puternic... Schimbarea în viaţă nu trebuie să înceapă cu renunţarea la un păcat 
sau altul. Trebuie să înceapă prin dobândirea credinţei, şi prin întărirea în credinţă... Fără 
credinţă, am putea renunţa poate la un păcat trupesc... Dar ar fi trebuit să ne dăm seama 
că păcatul necredinţei este mai mare decât păcatele trupeşti... Şi pe acesta ar fi trebuit 
să îl lepădăm primul. 

Da, nu este uşor să crezi în Dumnezeu, să te laşi călăuzit de învăţăturile Bisericii. 
Este pur şi simplu o aruncare în gol, este asumarea unui cutremur lăuntric. Totul se 
surpă, vechile repere pălesc... Dar apare ceva nou. Ceva care îţi dă putere să te lupţi cu 
lumea întreagă... Mai exact, ceva care îţi dă putere să birui înţelepciunea, obiceiurile şi 
păcatele acestei lumi. 

Dobândiţi credinţa... Fără ea, degeaba vă luptaţi să deveniţi mai buni, mai frumoşi, 
mai virtuoşi. Degeaba încercaţi să renunţaţi la păcate. Sufletele voastre sunt prea 
sensibile ca să se poată hrăni numai din interdicţii. Sufletele voastre au nevoie în primul 
rând de Dumnezeu... Da, de Dumnezeu, Căruia îi facem atât de puţin loc în vieţile 
noastre... Să credem în Dumnezeu, şi toate se vor schimba, toate vor fi binecuvântate. 
Pentru unii, drumul va fi mai uşor, pentru alţii, mai greu - cu poticniri şi căderi -, dar 
pentru toţi cei care îl aleg cu sinceritate va fi un drum al împlinirii... 

Din păcate, facem şi noi ca americanii: unii mergem la biserică pentru „pacea 
minţii", alţii pentru că „e bine", dar foarte puţini mergem să ne întâlnim cu Hristos... Da, 
Dumnezeu e pretutindeni 19 , dar ne aşteaptă în biserică pentru că acolo e casa Lui... Să nu 
încercăm să ne fabricăm o credinţă personală, ci să primim credinţa la care El ne-a 
chemat, întemeind Biserica, al cărei Cap este... 

Şi să nu uităm că Hristos ne-a invitat la masa cea împărătească - să ne hrănim cu 
Sfânta împărtăşanie, care este Trupul şi Sângele lui. Numai această împărtăşire - la care 
ne cheamă Biserica - ne poate fi cu adevărat „spre iertarea păcatelor şi spre viaţa de 
veci"... 

NOTE: 

2 Libertatea, 1 1 februarie 2005. 

3 Din această formulare ne dăm seama că autorul articolului scrie despre credinţa creştină 
fără să aibă cunoştinţe elementare. „Religia" creştină nu se bazează pe anumite „interdicţii 
fundamentale", ci pe învăţătura despre întruparea şi învierea lui Hristos, care a pătimit 



moarte pe cruce pe mântuirea noastră. Din păcate, anumite referiri imprecise la credinţa 
creştină i-au făcut pe unii să stea departe de Hristos, pentru că nu au ştiut să discearnă ce e 
adevărat şi ce e fals... 

4 Trebuie însă să avem grijă ca nu cumva de fanatism religios (acuzaţie care pentru teroriştii 
musulmani e „laudă") să fie învinuiţi şi noii mărturisitori ai Bisericii... Dacă Sfinţii Apostoli ar 
mărturisi astăzi credinţa în înviere, lumea i-ar condamna cu siguranţă şi i-ar martiriza, aşa 
cum a mai făcut-o şi acum două mii de ani... Ar fi consideraţi „pericol public" - şi într-un fel 
pe bună dreptate, pentru că ar duce o luptă necruţătoare împotriva păgânismului şi desfrâului 
contemporan... 

5 După ce s-a lepădat de păcatul homosexualităţii, Joe Dallas a scris trei cărţi despre 
homosexualitate: Dorinţe în conflict, Păcate neiertate şi O mare deziluzie: un răspuns pentru 
mişcarea „homosexualilor creştini". Articolul din care am extras citatul demontează 
argumentele aşa-zis teologice pe care le invocă homosexualii pentru a dovedi că păcatul lor 
nu e de fapt păcat. 

6 întrucât însă mişcările homosexuale din România nu militează pentru recunoaşterea 
identităţii lor „creştine", nu am considerat că este necesar să analizez aici acest subiect. 
Cred că această „identitate" şi-a găsit susţinători în Occident tocmai deoarece creştinismul 
occidental s-a îndepărtat nu numai de învăţăturile dogmatice ale Sfintei Scripturi şi ale 
Sfinţilor Părinţi, ci s-a îndepărtat încet-încet şi de învăţăturile morale tradiţionale. Aşa cum 
dreapta-credinţă (ortodoxia) este legată de lucrarea binelui, de dreapta-făptuire 
(ortopraxia), tot aşa reaua-credinţă (erezia) este legată de lucrarea patimilor. Totuşi, deşi în 
România situaţia este încă liniştită, s-ar putea ca în câţiva ani de zile „teologia 
homosexualilor" să fie propovăduită şi la noi... 

7 Promovat şi prin această schimbare axiologică: dacă prin păcat înţelegem numai ce 
dăunează în plan social comunităţii, atunci putem fi pedofili, homosexuali - nu contează, tot 
„virtuoşi" suntem. 

8 Numărul poate stârni confuzie: dar prin „biserici" se înţeleg în mod obişnuit - în mod greşit 
- toate confesiunile şi sectele creştine. 

9 Material preluat de pe www.homosexualitate.ro, unul dintre cele mai interesante site-uri 
despre păcatul homosexualităţii. 

10 Potrivit datelor preliminare ale sondajului făcut de Institutul Naţional pentru statistică în 
martie 2002, 86,7% dintre români s-au declarat de religie ortodoxă (Viaţa Cultelor, Anul X, nr. 
469-470 din 23 August 2002). 

1 1 M-a întristat să văd cum, de prăznuirea Sfântului Mare Mucenic Dimitrie, la catedrala din 
Salonic în care se află moaştele sfântului, personalităţile politice şi-au făcut apariţia abia 
spre sfârşitul slujbei, în aplauzele oamenilor, fiind salutaţi de garda militară. Oare ce 
aplaudau oamenii, faptul că politicienii vin la biserică numai pentru spectacol? Aplauzele lor 
mi se păreau încă o dovadă că trăim vremuri post-creştine... 

12 Deşi mulţi credincioşi care au fost în pelerinaje în Rusia spun că în plan duhovnicesc se 
vede mult mai puţin influenţa devastatoare a Occidentului. Un pelerin care a fost în Georgia 
îmi spunea că acolo viaţa e încă şi mai diferită: tinerii se căsătoresc la vârste mai fragede, 
lumea e mai aşezată etc. 

1 3 Şi la fel s-ar înclina dacă de partea cealaltă ar fi interesul celor care vin la un parastas 
pentru mântuirea celui adormit (că mortul a părăsit lumea aceasta în păcat sau dacă a murit 
spovedit şi împărtăşit, nu contează; important este să fie mâncarea bună...). 



14 Hristos a pus această întrebare pentru ca oamenii să cugete la răspunsul ei, nu pentru că 
nu ştia viitorul. Hristos, Fiul lui Dumnezeu, are cunoaştere deplină asupra trecutului, 
prezentului şi viitorului. Asta nu înseamnă că suntem predestinaţi să facem binele sau răul - 
nu, responsabilitatea alegerii este în „mâinile" noastre. Preştiinţa lui Dumnezeu nu 
influenţează libertatea noastră... 

15 Catolicii consideră că piatra pe care s-a întemeiat Biserica a fost Sfântul Apostol Petru. 
Dar textele Sfinţilor Părinţi şi ale părinţilor Bisericii din primele veacuri (documente pe care 
catolicii le trec cu vederea...) ne arată că - potrivit predaniei apostolice - cuvântul 
Mântuitorului se referea la credinţa lui Petru, şi nu la persoana acestuia... (Mai ales că 
apostolul respectiv, Petru, s-a lepădat de Hristos în vremea pătimirii Sale.) 

16 După cum au tâlcuit într-un cuget sfinţii care au trăit în secolele trecute, e vorba de 
Biserica Ortodoxă, cea „una sfânta, sobornicească şi apostolească", singura care a păstrat 
neschimbată învăţătura Mântuitorului şi a Sfintei Scripturi... 

17 Ereziile au venit, au trecut - lăsând loc altora -, dar Biserica a rezistat şi va rezista. 
Celelalte secte nu vor putea rezista în faţa prigoanei antihristice de la sfârşitul vremurilor. 

18 Da, şi fecioria, şi nevoinţele îşi au cununa lor. Dar trebuie să fie însufleţite de dreapta 
credinţă... 

19 Fără să Se identifice însă cu lumea (creaţia Sa), aşa cum cred yoghinii sau alţi panteişti... 

Interzis minorilor >> 



„«Cum e afară? Afară e frumos, e soare, lumină, aer... Afară sunt mângâieri, 
alintări, cuvinte dulci. Afară e totul. Dar aici? Aici e plictiseală mare. Şi nu mai 
rezist. ..Vreau să evadez. Dar cum să evadez? Am bătut toată ziua cu pumnii în pereţii 
camerei strâmte în care mă aflu, dar degeaba. Mai am de stat vreo trei luni. Adică în jur 
de nouăzeci de zile... îmi plănuiesc evadarea de atâta vreme, numai că planurile mele nu 
sunt bune de nimic...» 

Cine oare pune aşa problema? Oare hoţul care a spart Banca Naţională? Oare 
ministrul prins cu mâna în banii ministerului? Oare profesorul pedofil care a ajuns după 
gratii? Nu, băieţi. Eu însumi gândeam aşa, când stăteam în pântecele mamei mele. Am o 
memorie foarte bună, de altfel în şcoala generală le povesteam colegilor la ora de 
anatomie ce experienţe tari am trăit în burta mamei..." 

Dacă vreunul dintre noi ar auzi o astfel de relatare, l-ar considera pe vorbitor - pe 
bună dreptate - mincinos şi stupid; nimeni nu poate avea amintiri atât de „bătrâne". Şi, 
la limită, chiar dacă am putea să ne amintim cum a fost în burta mamei, oare ce amintiri 
ar fi acelea? 

De unde să ştie bebeluşul cum e afară? Şi ce motive ar avea să creadă că e mai bine 
pentru el acolo? Şi dacă ar veni pe lume la patru luni, nu i-ar fi deloc mai bine. 

Da, afară e şi soare, şi aer, şi se găsesc şi cuvinte dulci, numai că organismul lui nu 
e pregătit pentru o astfel de aventură. Aşa că, bebe, mai stai acolo că stai bine. să 
vină şi vremea ta... 

Mulţi copii şi tineri sunt fascinaţi de universul oamenilor mari. Când un puşti se 
apucă de fumat, i se pare că este mai interesant decât prietenii săi şi că este mai băgat 
în seamă de fete. Nu contează că fumatul îi distruge organismul, nu contează că poate 



peste ani de zile va regreta amarnic faptul că s-a apucat de fumat, ci contează doar că el 
este mai „tare". 

Cu trecerea timpului, îşi va da seama că eroismul său a fost gratuit. Fetele care s-au 
lăsat impresionate de vitejia lui au fost cele mai ieftine prietene. Aşa că s-a zbătut 
degeaba. Numai că timpul nu se întoarce înapoi... 

în ziua de astăzi există atâtea filme şi reviste nerecomandate minorilor. Şi totuşi 
aceştia le caută, iar dacă le prind, le devorează ca nişte canibali. De ce? Pentru că sunt 
dornici de experienţe cât mai tari... 

Am trăit eu însumi fascinaţia aceasta. Când eram elev de liceu, am fost prieten cu o 
fată cu câţiva ani mai mare decât mine. Şi eram pur şi simplu fermecat de universul ei. 
Timpul petrecut în garsoniera ei era pentru mine un prilej de a mă simţi mai tare decât 
colegii mei care se plimbau prin parcuri cu prietenele lor. 

Cum văd lucrurile acum? Ca şi cum mi s-ar fi furat o parte din copilărie. Dacă aş 
putea, aş lua un burete să şterg acea aventură din viaţa mea. Şi nu e singurul capitol pe 
care aş vrea să îl şterg... 

„Ei bine, moşule, după ce ai călcat în străchini, e uşor să fii moralist, la lasă-ne să 
ne bucurăm de vârsta noastră..." 

Vă las, băieţi. Numai că, vrem sau nu, în viaţa noastră avem de parcurs anumite 
etape. Şi, dacă vreţi să cunoaşteţi prea devreme lumea adulţilor, veţi intra în ea ca nişte 
spioni. Asta pentru că nu aveţi interfaţa care să vă ajute să o înţelegeţi. 

„Dar de ce spui că nu înţelegem lumea adulţilor? Noi am fumat - şi poate că nu 
numai tutun, ne-am îmbătat, am făcut dragoste şi sex, oare ce ne-a scăpat?" 

Nimic, aparent nimic, s-ar putea răspunde. Dacă lumea adulţilor ar fi o lume ale 
cărei valori ar fi doar plăcerile trupeşti, atunci într-adevăr ar merita să te lupţi să le 
cunoşti cât mai repede. Dacă singurul sens al vieţii este să te bucuri de trup, atunci fă-o 
fără să eziţi. 

Numai că oamenii nu sunt animale... Viaţa ne-a fost dată de Dumnezeu într-un scop 
mai înalt, ca să cunoaştem bucuria şi împlinirea veşnică. 

Aşa că... alegeţi în cunoştinţă de cauză: ori vă străduiţi să depăşiţi cât mai degrabă 
barierele vârstei voastre, şi atunci veţi cunoaşte lumea adulţilor în toată stricăciunea, 
mizeria şi banalitatea ei, ori încercaţi să faceţi cele potrivite vârstei voastre. 

Sunteţi curioşi, e adevărat. Asta pentru că adulţii lasă impresia că lumea păcatului e 
o lume de preţ, pe care vă simţiţi ispitiţi să o cunoaşteţi. Numai că nu puteţi să o 
cunoaşteţi fără ca ea să îşi pună amprenta pe sufletele voastre. Nu poţi să spui: „intru în 
ea zece minute şi apoi plec". Nu, pentru că fascinaţia ei este mare şi, după ce intri în ea, 
te leagă imediat cu lanţuri. Că de fapt lanţurile sunt ale diavolului, nu pare să îşi dea 
seama nimeni. 

în acest caz, morala este totuşi simplă. Hristos a zis: Lăsaţi copiii să vină la Mine, că 
a unora ca aceştia este împărăţia Cerurilor (Matei 19, 4). Aşa că, până una alta, cei 
câştigaţi sunt cei care îşi păstrează sufletele de copii. Şi cunosc o iubire mai valabilă 
decât cea pe care o cunosc colegii lor, ale căror trupuri au fost întinate prin perversiunile 
cu care se desfată unii adulţi. 

Există şi adulţi creştini. însă nici în lumea lor nu se poate intra cu brutalitate. Pur şi 
simplu pentru că, deocamdată, sufletul nu este pregătit. Toate la vremea lor... 20 

Dacă tinerii şi-ar da seama că şi Dumnezeu poate să le ofere mai multă împlinire 
decât le oferă diavolul prin droguri, sex şi alte metode, atunci s-ar feri de ofertele 
ucigătoare de suflet, oricât de puternică ar fi ispita. 



Oricum, nici eu nu sunt de acord cu modul în care sunt împărţite filmele - după 
categorii de vârstă (nu ştiu care ar fi împărţirea ideală, dar mi se pare că cea care se 
foloseşte acum nu îşi atinge scopul; pe de altă parte, e la fel de anormal ca tinerii sub 12 
ani, care sunt feriţi de filme obscene, să fie bombardaţi cu ştiri şi mai incitante, pe care 
însă nu le categoriseşte nimeni ca „nerecomandate"). E ca şi cum vi s-ar spune că după 
18 ani tinerii se pot uita la toate filmele, oricât ar fi de porcoase. Poate că filmele ar 
trebui împărţite după alte categorii. Dar cele porcoase nu ar trebui recomandate nici 
măcar porcilor... Câtă vreme însă filmele pentru adulţi sunt cele de groază sau sexy sau 
pornografice, nu e de mirare că tinerii se simt atraşi de ele. Dar dacă filmele de groază şi 
cele pornografice ar avea în loc de „Interzis minorilor" un banner pe care să scrie: 
„Recomandat doar persoanelor cu probleme psihice sau cu obsesii erotice", situaţia ar fi 
alta. 

De fapt, cei care pierd nu sunt cei care nu văd astfel de capodopere, ci tocmai cei 
care le văd. Un tânăr care vrea să aibă parte de o viaţă împlinită, de o viaţă acoperită de 
binecuvântarea lui Dumnezeu nu are de ce să se uite la ele. 

Oare de ce pe ambalajele sticlelor cu substanţe chimice toxice nu scrie „Interzis 
minorilor"? Adulţii ştiu că tinerii nu se pricep să le folosească. Dar mai ştiu şi că dacă ar 
scrie pe ele că sunt interzise minorilor, unii dintre aceştia le-ar cumpăra numai din 
teribilism. Şi ar fi mai mulţi pacienţi la Spitalul de Urgenţă... 

„Poate că pe hainele virtuţilor ar trebui să scrie «Interzis adulţilor»?... Poate că 
atunci adulţii necredincioşi vor fi incitaţi să îşi dea seama că, stând departe de virtuţi, 
stau departe şi de adevăratele bucurii; şi poate că şi-ar schimba vieţile... Iar tinerii s-ar 
simţi ispitiţi să îi urmeze..." 

Nu, virtuţile nu trebuie interzise nimănui. Ar fi bine însă ca tinerii să înţeleagă că 
lucrurile de care Dumnezeu vrea să îi îndepărteze nu sunt nici mai bune, nici mai 
frumoase decât cele pe care le-a pregătit pentru ei. Să înţeleagă că Dumnezeu ştie să ne 
facă daruri... 

NOTE: 

20 lată opinia unui cititor: Mai e ceva. Un minor care vrea să fie adult va fi adult pe 
jumătate, îl va maimuţări pe acesta şi „va arde etapele", va îmbătrâni pentru că va adopta 
un model de comportament specific unei alte vârste. Nu-şi va trăi cu adevărat vârsta. De ce 
crezi că adolescentele de azi arată la 18 ani ca şi cum ar avea mai mult de 25? 

"Valorile s-au schimbat..." >> 



Nu cu multă vreme în urmă, o profesoară îi scria unei fete de 16 ani, a cărei mamă 
se supărase aflând că fiica ei şi-a pierdut fecioria: „Eu sunt mămică spirituală, sunt 
diriginta a peste 30 de adolescenţi fix de vârsta ta (ba chiar mai mari, că intră acum în 
clasa a Xl-a), aşa că sunt îndreptăţită să te sfătuiesc aşa cum îmi sfătuiesc şi puii mei de 
la şcoală care sunt tare năzdrăvani. Lăsăm la o parte persoana ta şi ne gândim la mama, 
cu care, aşa cum spui şi tu, ai avut o relaţie minunată până să se întâmple «bucuria». îţi 
este greu să o înţelegi acum, eşti la vârsta la care diferenţa între generaţii este de 
dimensiuni maxime, şi conflictele permanente din cauza faptului că tu ai o personalitate 
în formare, iar părinţii devin obsesivi de posesivi cu odrasla lor. Multe din mamele noastre 
au trăit exact ca şi mama ta, cu prejudecăţi, concepţii înguste, ghidate de «valorile 
morale» ale perioadei respective. Ceea ce trebuie tu să faci, ca o fiică matură (deh, te 
consideri adult din moment ce ai făcut pasul ăsta), este să încerci să-i deschizi puţin 
orizontul mamei tale, să discuţi cu ea şi să încerci să îi explici că ăsta e firul vieţii, că 
vremurile nu mai sunt aşa, şi că e mai bine ca voi două să fiţi prietene şi să te ajute şi să 



te ghideze de acum înainte, decât - doamne, fereşte - să te trezeşti într-o zi cu vreo 
sarcină nedorită. îi poţi explica şi faptul că moralitatea unei prietene nu este dată de 
calitatea de virgină şi că aşa ai simţit tu şi aşa ai făcut la acel moment. Ba poţi să-i 
explici că de multe ori în viaţă este mai bine să ai aceste experienţe înainte de căsătorie 
tocmai pentru că de multe ori... compatibilitatea caracterială nu înseamnă şi 
compatibilitate fizică, şi mai devreme sau mai târziu multe din cuplurile de virgini... se 
destramă tocmai din acest motiv... Trebuie să îi explici că de acum înainte ai nevoie de 
prietenia ei, şi nu de autoritatea de mamă, şi probabil că mai sunt destule necunoscute în 
faţa ta şi ai nevoie de îndrumarea ei, chiar dacă ei nu îi convine aspectul ăsta. îi poţi 
spune clar chiar şi faptul că nu ai certitudinea că băiatul cu care eşti acum îţi va fi şi soţ, 
dar că important pentru tine şi pentru dezvoltarea ta este să-ţi trăieşti vârsta aşa cum şi- 
o trăiesc marea majoritate a adolescenţilor... Nu trebuie să o intereseze «lumea», căci nu 
datorează nimic lumii, ci are datoria de mamă să iubească necondiţionat. întreab-o cu ce 
eşti mai puţin bună ca fiică? Cu un himen rupt? în asta stă relaţia între voi? Dacă îţi 
răspunde «da», atunci spune-i frumos că eşti dezamăgită de faptul că ea îşi condiţionează 
calitatea de părinte la acel fapt. Copiii cresc şi se iubesc buni sau răi, iar dacă fac ceva 
greşit, trebuie să încercăm să-i corectăm sau să-i sfătuim. Trebuie să dai dovadă de 
maturitate în discuţia cu ea, să nu fii încăpăţânată şi să nu pretinzi că tu ai dreptul, că 
eşti mare şi că tu crezi că poţi face orice pe lumea asta. Nu, nu e aşa. Mai ai multe de 
învăţat şi te vei lovi de foarte multe în viaţă. O poţi ruga să îţi fie prietenă şi să te 
îndrume, indiferent dacă deciziile tale îi convin sau nu. Pe de altă parte, încearcă să-i 
câştigi încrederea dovedindu-i că eşti o fiică bună. Oferă-i satisfacţiile de care are nevoie 
(rezultate bune la şcoală, presupun), şi atunci probabil că se va linişti şi se va obişnui cu 
ideea. Spune-i că în vremurile pe care le trăim calitatea de virgină nu mai este un 
avantaj, o virtute, ci de multe ori poate fi chiar o problemă şi nici nu-ţi va garanta o viaţă 
bună în viitor. Oamenii s-au schimbat, relaţiile s-au schimbat, valorile s-au schimbat. 
Munca este altfel şi ceea ce contează este să îţi faci o carieră şi să răzbeşti prin propriile 
forţe, să-ţi câştigi independenţa şi să-ţi găseşti în viaţă bărbatul care te merită, fără a-i 
mai aduce pe tavă ca ofrandă virginitatea..." 21 

Din rândurile profesoarei se simte căldură sufletească şi o dorinţă sinceră de a fi 
alături de fata căreia i se adresează. Citindu-le, iniţial aş fi vrut să iau scrisoarea şi să o 
combat idee cu idee. Dar inima mea e prea plină de durere. Tot aşa vor fi poate şi 
profesorii copiilor mei (dacă nu cumva peste câţiva ani situaţia va fi şi mai gravă), tot aşa 
sunt poate şi unii dintre profesorii tăi... 

Ce să îţi spun? Cum să îţi spun să stai departe de afecţiunea pe care ţi-o poartă 
aceşti profesori? Când din ce în ce mai puţini oameni sunt capabili să aibă dragoste, cum 
să te rup de profesorii care sunt ca nişte părinţi pentru tine şi pentru colegii tăi? 

Ştii, am oscilat mult dacă e bine sau nu să reproduc aici scrisoarea dirigintei. îmi era 
teamă ca nu cumva să te regăseşti în ea, şi orice comentarii negative să ţi se pară 
nelalocul lor... Dar am încredere în tine. („Cum e să ai încredere în cineva pe care nu îl 
cunoşti?" - m-am întrebat în timp ce îţi scriam ultimele cuvinte. „E ciudat", mi-am 
răspuns. Mai ales că rândurile mele vor ajunge la oameni foarte diferiţi unii de alţii, care 
nu pot fi aduşi la un numitor comun. Dar, dacă simt că trebuie să am încredere, nu mi-e 
teamă să urmez acest sentiment.) Am încredere în tine pentru că şi eu te iubesc 22 . Altfel, 
nu m-ar durea inima pentru tine... 

Profesoara rezumă fără să vrea toată filosofia cu care te îndeamnă lumea aceasta: 
„trăieşte-ţi viaţa, nu ţine cont de nici o instanţă morală, fă abstracţie de Dumnezeu...". Şi 
asta o scrie vrând să ajute... 

Eu cred că unor astfel de profesori trebuie să li se răspundă cu dragoste, cu o 
dragoste mai mare decât cea pe care ţi-o poartă ei. Chiar dacă sunt duşmani ai mântuirii 



tale, tu nu trebuie să îi priveşti ca pe nişte duşmani. Trebuie să ai o inimă creştină, şi să 
îţi doreşti mântuirea lor. 

„Dar cum să mă port? îmi e atât de greu să rezist? Presiunea e mare. De la prieteni, 
de la colegi... Şi dacă până şi profesorii spun că sexul nu are nimic rău?..." 

îţi dau un singur sfat: când oamenii la care ţii te îndeamnă la rău, gândeşte-te cine 
stă în spatele sfaturilor lor - Dumnezeu sau diavolul? Dacă îţi dai seama că stă diavolul, 
atunci trebuie să intri în alertă, să nu îi laşi nici o poartă să intre în inima ta... Trebuie să 
îţi dai seama că la asaltul lui trebuie să rezişti. Spune în gând măcar un „Doamne, 
miluieşte". Nu primi cu nici un chip în sufletul tău gândurile murdare. încearcă să îţi dai 
seama că, dacă primeşti sfaturile rele ale oamenilor la care ţii, prin aceasta nu le arăţi 
dragoste. înseamnă că le vrei răul - pentru că ei vor fi pedepsiţi de Dumnezeu pentru 
cuvintele lor, iar dacă acestea te conving să faci un păcat sau altul, pedeapsa va fi cu 
atât mai mare. 

Pare aiurea ce spun, nu? „lubeşte-i pe profesorii - sau pe prietenii, sau uneori chiar 
pe părinţii - care îţi fac rău fără să vrea, nelăsând sfaturile lor rele să îşi facă loc în inima 
ta..." Dar, dacă inima ta este sinceră, cred că îţi vei da seama că fără această iubire 
binecuvântată nu poţi rezista păcatelor pe care aceştia ţi le „recomandă"... 

Profesoara considera că „valorile s-au schimbat...". S-au schimbat de fapt numai 
valorile pe care le acceptă societatea. Adevărul, cel pe care societatea zilelor noastre îl 
respinge atât de vehement, a rămas însă Acelaşi... 23 



NOTE: 

21 întrucât un cititor mi-a sugerat că, prezentând datele bibliografice sau dând link-uri de 
internet de unde am scos anumite citate smintitoare, îi pot îndemna pe curioşi să caute 
paginile cu pricina şi să se smintească, am preferat să renunţ uneori la referinţele 
bibliografice. întrucât cartea de faţă nu este o lucrare ştiinţifică, sper că demersul meu va fi 
înţeles de cititori. 

22 O altă întrebare, la fel de firească: „Dacă nu mă cunoşti, cum poţi spune că mă iubeşti?". 
Nu pot explica asta, dar scriu ca şi cum m-aş adresa unui singur cititor, sau unei singure 
cititoare, care şi-a dorit să stea de vorbă cu mine - de fapt, citirea acestei cărţi nu e tocmai 
acceptarea acestei discuţii? -, şi simt că Dumnezeu îmi picură în inimă iubire pentru tine, ca 
pentru un nou prieten. 

23 Mă întrebam oare de ce îmi simt sufletul paralizat, şi nu am putere să scriu nimic 
împotriva ideilor acestei scrisori. „Chiar atât de tare să mă fi întristat?", m-am întrebat. Şi 
tot eu mi-am dat seama că, de fapt, multe din articolele mele pe tema Tinerii şi sexualitatea 
sunt un fel de replică la rândurile profesoarei. 

Manualul interzis >> 



Programul Naţional de Educaţie pentru Sănătate în Şcoala Românească 24 , elaborat 
de Ministerul Educaţiei şi Cercetării, a fost una dintre cele mai nefericite iniţiative de 
care a avut parte învăţământul românesc în ultimii ani. Copiii trebuiau învăţaţi că din 
comportamentul sexual normal fac parte heterosexualitatea, homosexualitatea, 
bisexualitatea. Se pare că opoziţia unui mare număr de părinţi a determinat anularea sau 
cel puţin amânarea acestui program 25 . Şi poate că a existat şi o anumită opoziţie în rândul 
cadrelor didactice... 



Din numărul din 12 iulie 2005 al ziarului Ieşeanul, mai exact din articolul Manualul 
interzis 26 scris de Silviu Labeş, putem afla că mai există şi profesori - şi chiar unii aflaţi în 
funcţii înalte - care nu sunt de acord cu pervertirea minţilor fragede ale elevilor: 

„Homosexualii din România vor ca la orele de educaţie pentru sănătate din şcoli să 
se discute pe şleau şi despre opţiunea lor sexuală. Aşa că au scos un ghid pe care l-au 
distribuit gratuit mai multor profesori din şcolile ieşene şi din întreaga ţară. Broşura, care 
ar putea fi interpretată ca un mic manual alternativ de educaţie sexuală, a stârnit deja 
polemici aprinse în licee. Editorul manualului este Fundaţia ACCEPT, care, în acest mod, 
încearcă să aducă informaţii despre homosexualitate în mediul şcolar. în manual, 
profesorii sunt sfătuiţi cum ar trebui să organizeze familiarizarea elevilor cu opţiunea 
homosexuală, descrierea acesteia ca pe ceva firesc, normal. (...) La fel ca într-un manual, 
nu lipsesc unele exerciţii pentru elevi, pentru ca aceştia să-şi poată defini orientarea 
sexuală 27 , sau date despre asociaţiile gay-lor şi lesbienelor din România. Probabil că dintr- 
un exces de zel autorii o mai trag uneori pe turta lor, spunând doar jumătăţi de 
adevăruri, lată un exemplu din carte: «Conform datelor UNAIDS, la nivel mondial 
infectarea cu HIV se produce în raport de 70% prin raporturi sexuale între bărbaţi si 
femei, 10% prin raporturi între bărbaţi, 5% prin folosirea în comun a acelor de seringă şi în 
proporţie de 15% prin alte mijloace». Care ar putea fi concluzia unui neavizat? Conform 
cifrelor prezentate în ghidul fundaţiei ACCEPT, pare mult mai sănătos sexul între bărbaţi! 
(...) 

Unul dintre cei mai aprigi adversari ai demersului fundaţiei de a scoate un ghid al 
homosexualilor destinat profesorilor - şi, prin intermediul acestora, elevilor - este 
reputatul psihanalist ieşean prof. dr. Constantin Romanescu: «Mă întreb cum ar putea un 
profesor teafăr, care combate fumatul şi alcoolul, care sunt simple obiceiuri, să 
promoveze în clasă viciul şi devierea instinctului speciei. Este clar o tentativă de a culege 
prozeliţi şi este cu atât mai condamnabil că încearcă în şcoli...». (...) 

Nici conducerea Inspectoratului Şcolar Judeţean laşi nu pare foarte încântată de 
posibilitatea ca acest «manual» de educaţie homosexuală să ajungă în şcolile ieşene. Deşi 
nu neagă drepturile asociaţiilor de homosexuali, inspectorul general al ISJ laşi Camelia 
Gavrilă nu crede că cei din asociaţia ACCEPT au fost inspiraţi să se adreseze profesorilor 
din sistem: «Ţinând cont de deschiderea către valorile democratice şi europene, noi 
suntem dispuşi să acceptăm şi să fim toleranţi faţă de minorităţile sexuale. Dar de la 
această atitudine şi până la a accepta să se predea sau să se comenteze în şcoli astfel de 
pledoarii pentru homosexualitate pasul este foarte mare. E ciudată insistenţa acestei 
fundaţii cu acest ghid adresat profesorilor. însă noi pledăm ca elevii să ia cunoştinţă de 
elemente de dragoste normală şi sănătoasă», a opinat şefa ISJ". 

Nu ştiu ce înseamnă pentru Camelia Gavrilă „dragoste normală şi sănătoasă", dar 
apreciez sincer rezistenţa ei (şi a colegilor de la acelaşi inspectorat) faţă de propaganda 
mascată a homosexualităţii. Dacă se cedează în probleme aparent mici, se ajunge la 
compromisuri mari... 

Să dea bunul Dumnezeu ca şcolile să nu devină locaşuri ale pierzării sufleteşti. 
Pentru că, dacă s-ar ajunge acolo, oare ce ar mai face copiii creştini? Ar rămâne acasă, 
neşcolarizaţi?... 

Doamne, fereşte-i pe copii de o asemenea ispită.... 

* 

Privitor la statistica prezentată în Manualul interzis: „Conform datelor UNAIDS, la 
nivel mondial infectarea cu HIV se produce în raport de 70% prin raporturi sexuale între 
bărbaţi si femei, 10% prin raporturi între bărbaţi, 5% prin folosirea în comun a acelor de 



seringă şi în proporţie de 15% prin alte mijloace", ar fi o concluzie pripită să afirmăm că 
„pare mult mai sănătos sexul între bărbaţi!". 

Ar fi o greşeală să comparăm 70% cu 5%. Comparaţia nu trebuia făcută între numărul 
de bolnavi, ci între cât de mare este numărul respectiv faţă de numărul oamenilor 
sănătoşi care au aceeaşi opţiune sexuală; dacă raportul bolnavilor care au luat HIV 
datorită relaţiilor homo/hetero este de 1 la 7 - adică aproximativ 14%!!! - în condiţiile în 
care procentul maxim de homosexuali ar fi de cel mult 5% 28 , şi deci raportul total 
homo/hetero ar fi sub 5,3%, este evident că procentul homosexualilor bolnavi de HIV este 
mult mai mare decât al heterosexualilor care au aceeaşi boală. 

îmi dau seama că socoteala 29 e puţin cam dificilă. Aşa că voi calcula şi altfel. (Dar 
mai întâi voi face comparaţie cu o familie care are 6 copii - 4 fete şi 2 băieţi. Datorită 
unui gripe au răcit o fată şi un băiat. Dacă facem un sondaj asemănător celui prezentat 
de ACCEPT, înseamnă că 50% din bolnavi sunt de sex feminin, 50% de sex masculin. Şi 
concluzia pripită ar fi că şi băieţii şi fetele au reacţionat identic la boală. Dar, dacă ne 
interesează cum au reacţionat comparativ la boală băieţii şi fetele, vom observa că de 
fapt fetele s-au îmbolnăvit în procent de 25%, una din patru, iar băieţii de 50% - unul din 
doi. Deci fetele au rezistat mult mai bine...) 

5% din numărul total de bolnavi de HIV s-au infectat datorită raporturilor 
homosexuale, iar 70% datorită celor heterosexuale (adică, dintr-o sută de bolnavi, 5 au 
contactat boala prin relaţiile homo, 70 prin relaţiile hetero), adică dintre cei care s-au 
îmbolnăvit datorită relaţiilor sexuale - mai exact din fiecare 75 de bolnavi, 5 îmbolnăviri 
s-au datorat relaţiilor homo. Adică, mai mult de 6,6%. Ceea ce este un procent mai mare 
decât 5,3%, procentul maxim 30 al numărului total de homosexuali raportat la numărul 
total al oamenilor sănătoşi 31 . Deci, dacă ar fi citit cu atenţie Manualul interzis, profesorii 
cărora le-a fost oferit şi-ar fi dat seama că sunt îndemnaţi să le vorbească elevilor despre 
o opţiune care, şi din punct de vedere medical, poate avea urmări neplăcute... 

* 

Cu toate că homosexualitatea este un păcat grav care atacă societatea 
contemporană, Occidentul pare să îi expună puternic pe tineri acestei ispite, propaganda 
pro-homosexuală în şcoli fiind din ce în ce mai puternică, lată că Scott Lively trage 
alarma din cauza „expansiunii" homosexuale: 

„De multă vreme avertizam că agenda activiştilor homosexuali include şi 
transformarea şcolilor în centre de recrutare pentru propaganda homosexuală. Am văzut 
aceasta cu ochii mei, săptămâna trecută, la liceul din Santa Roşa, unde agenda lor de 
lucru a fost pusă în practică pe deplin. Am avut ocazia să fac parte din comisia de experţi 
opusă agendei homosexuale şi am putut astfel să am o prezentare de 50 de minute în 
prima zi a «Săptămânii Diversităţii» de la acest liceu. (...) Am participat la o dezbatere 
despre homofobie. A fost mai rău decât mă aşteptam. Şapte sau opt tineri stăteau la o 
masă în faţa sălii şi discutau cu cei din sală. Fiecare a prezentat în culori atrăgătoare 
felul în care implicarea în «mişcarea homosexuală» le-a schimbat viaţa, evident, de la 
nefericire la extaz 32 . Fiecare se prezenta la început ca o victimă a homofobiei şi relata 
apoi cum a găsit curajul să iasă «la suprafaţă», acum simţindu-se iubit(ă) şi acceptat(ă) în 
mişcarea homosexualilor. Am petrecut ceva timp privind chipurile adolescenţilor din sală. 
Erau elevi de liceu din familii din clasa de mijloc a societăţii. îngrijorător, nu am văzut 
nici o urmă de dezaprobare pe chipul lor; ascultau fascinaţi..." 33 

Eu aş îndrăzni să completez: ascultau fascinaţi, aşa cum ascultă şi atâţia adulţi 
glasul şarpelui... 

NOTE: 



24 Ghid multimedia pentru profesori, Partea I, produs de Comisia Naţionala de Consiliere şi 
Activităţi Educative Şcolare şi Extraşcolare din cadrul Ministerului Educaţiei şi Cercetării. 

25 lată câteva din perlele acestui Program: „Se pare că sexul oral genital este mai frecvent 
întâlnit la persoanele civilizate, cu o igienă personală ridicată, precum şi la cuplurile 
homosexuale". Deci persoanele civilizate l-ar practica datorită superiorităţii lor... „Deşi mulţi 
oameni consideră încă homosexualitatea ca pe ceva anormal, pervers, ştiinţa modernă 
precum şi normele juridice internaţionale o acceptă în sfera normalului." Ştiinţa modernă a 
făcut destule afirmaţii inexacte. (Şi apoftegma citată este părtinitoare: există şi oameni de 
ştiinţă care neagă „normalitatea" homosexualităţii.) „Legiferarea căsătoriei între 
homosexuali în anumite state reprezintă un câştig cert în ceea ce priveşte drepturile acestei 
minorităţi, dar şi o toleranţă şi o disponibilitate sporită la înţelegere din partea societăţilor 
respective." Această ultimă frază are ca mesaj subliminal îndemnul: „Deci, dacă vreţi să 
aveţi parte de acest câştig cert, susţineţi legalizarea familiilor homosexuale..." 

26 Articol care i-a pus pe jar pe majoritatea părinţilor cu capul pe umeri care au avut ocazia 
să îl citească... 

27 Şi cum ar fi ca elevii mai slabi de minte să greşească tocmai la chestionarul la care trebuie 
să îşi identifice opţiunea sexuală? Cum ar fi dacă, dintr-o astfel de neatenţie, atunci când ar 
trebui să îşi identifice opţiunea sexuală, un copil ar greşi? Doamne, fereşte... 

28 în realitate este şi mai mic ... 

29 Probabil că puţini cititori au chef de probleme de matematică. Oricum, cei cărora nu le 
place matematica nu trebuie să se sperie: este singura problemă din toată cartea. Aşa că vă 
rog să acordaţi puţină atenţie calculelor prezentate. 

30 Pe care, repet, l-am îngrăşat în favoarea homosexualilor, procentul real fiind mai mic... Nu 
vreau să devin agasant repetând acest lucru, dar nici nu vreau ca cititorii să rămână în minte 
cu procente inexacte. Am umflat procentul nu pentru a le da apă la moară homosexualilor, ci 
pentru a arăta că nici dacă procentul umflat ar fi fost cel real rezultatele nu le erau 
favorabile... 

31 Pur şi simplu, probabilitatea ca datele respective să fi fost interpretate greşit era mare, şi 
tocmai de aceasta cred că cei de la ACCEPT le-au prezentat. Este însă puţin probabil ca cei 
de la ACCEPT să nu îşi fi dat seama că datele i-ar fi dezavantajat dacă nu le-ar fi prezentat 
astfel... 

32 Oare de ce nu se face în şcoli o propagandă similară beţiei sau consumului de droguri? Doar 
există şi beţivi şi drogaţi care se pot lăuda cum viciul le-a înfrumuseţat viaţa, înlocuind 
banalitatea cu senzaţiile tari, cu „extazul"... 

33 O idee despre emanciparea sexuală din şcolile din California, material preluat de pe 
www.homosexualitate.ro. 



Din greşelile părinţilor. 



Câteva mame discută pe un forum de internet despre viaţa sexuală a adolescenţilor. 
Din discuţia lor, am ales două puncte de vedere, care pe mine m-au întristat... 

„Mai devreme sau mai târziu, lucrurile astea se întâmplă şi sunt, cu adevărat, un 
mare eveniment în viaţa adolescenţilor. Şi cred că un astfel de eveniment nu ar trebui 
umbrit de tristeţe atâta timp cât copiii ştiu să se protejeze, sunt de aceeaşi factură, se 
înţeleg şi se simt fericiţi..." 



„Eu sunt o mamă de domnişoară. A mea încă e micuţă, are doar 12 ani (în curând). 
Să vă spun cum văd eu treaba asta cu viaţa sexuală... în primul rând eu sunt genul de 
mamă care discută cu fata ei orice... Am acoperit deja probleme legate de sex, poziţii, 
contraceptive, naştere, masturbare, homosexuali, ... mă uitam cu ea împreună la serialul 
«Totul despre sex»... Asta deoarece nu vreau să vorbească cu copiii pe la colţuri şi să-şi 
formeze idei greşite sau preconcepute despre asta... Discuţiile au fost întotdeauna 
serioase, dar pe un ton vesel, glumeţ, astfel încât să fie un dialog ca între două prietene 
şi să nu se ruşineze de mine... întotdeauna când discut cu ea îi spun că decizia începerii 
vieţii sexuale îi aparţine în totalitate, dar şi responsabilităţile." 

„Ce părinţi marfă...", ar putea spune unii cititori, gândindu-se cât de rău le este lor 
cu părinţi moralişti, fixişti, exagerat de pudici, care, dacă ar şti cu ce se îndeletnicesc 
odraslele lor, ar face un scandal monstru... 

înainte să vorbim despre aceşti părinţi „marfă", să vorbim mai întâi puţin despre 
părinţii „fixişti"... Puţini dintre ei au fost credincioşi în tinereţea lor. Cei mai mulţi au 
trăit o viaţă de păcat, o viaţă de desfrâu, şi acum au un singur target: să îşi ferească 
copiii de păcatele pe care ei înşişi le-au săvârşit cu ani în urmă. Numai că, întrucât ei 
înşişi nu au avut o tinereţe creştină, nu se pricep să îi înveţe pe copii să aibă o anumită 
linie echilibrată în vieţile lor, adică nu îi ajută pe copii să aibă parte de o tinereţe 
frumoasă. îi agasează cu o serie de „Nu-uri", care pe copii mai mult îi incită decât îi 
cuminţesc. Pentru că numai cu repetarea unor „Nu-uri" părinţii nu îi ajută să îl cunoască 
pe Dumnezeu. 

Parcă aud unele voci care se apără: „Cum? Nu ne-am ajutat copiii? Dar de mici i-am 
dus în fiecare duminică la biserică, am făcut rugăciune şi dimineaţa şi seara, am fost cu 
ei în pelerinaje... Am făcut tot ce am putut..." 

„înseamnă că aţi putut cam puţin...", le-ar răspunde copiii, cu o umbră de tristeţe în 
suflet... Copiii au nevoie să vadă în părinţii lor modele de viaţă. Să vadă că părinţii lor 
sunt mai frumoşi sufleteşte decât părinţii care nu merg la biserică, să simtă o dragoste 
care lipseşte din celelalte familii... 

Cum ar trebui să fie părintele ideal? Asta nu ştiu încă nici eu, mă străduiesc să aflu. 
Şi tot ce am aflat deocamdată este cum nu ar trebui să fie - nici prea laxist, nici prea 
sufocant... 

Am auzit nu o dată că un foarte mare rău îl fac părinţii care îşi doresc să aibă copii 
cât mai credincioşi, vrând să facă din ei preoţi, preotese, călugări sau călugăriţe, şi le 
impun copiilor o viaţă religioasă foarte austeră. De obicei, la vârsta la care aceşti copii 
ies de sub sfera de influenţă a părinţilor, se aruncă cu capul înainte în tot felul de 
păcate... 

Dacă aveţi parte deci de astfel de părinţi, care şi-au luat rolul de inchizitori casnici, 
vă va fi puţin cam greu să depăşiţi bariera pe care aceştia o pun între voi şi Hristos... Dar 
luaţi şi voi viaţa în serios... Puteţi să depăşiţi această barieră... Şi, dacă voi veţi duce o 
viaţă curată, până la urmă se vor sătura şi ei să vă pună cătuşe şi o să înţeleagă că aveţi 
nevoie şi de libertate... 

Am făcut această paralelă, referindu-mă la părinţii inchizitori, pentru a-mi domoli 
puţin supărarea produsă de poziţiile moderniste pe care le-am reprodus la începutul 
acestui articol... 

Cuvintele mamei domnişoarei de 12 ani m-au lăsat aproape fără glas... „Am acoperit 
deja probleme legate de sex, poziţii, contraceptive, naştere, masturbare, homosexuali, ... 
mă uitam cu ea împreună la serialul «Totul despre sex»..." Ce mai urmează? Peste zece 
ani ce destăinuiri o să mai facă? să scrie că îi cere voie fiicei să asiste la orgiile în grup 



la care aceasta participă, pentru a se asigura că totul se desfăşoară igienic şi conform 
manualelor de specialitate? 

Am auzit eu de mulţi părinţi ciudaţi, de fapt ciudaţi din punct de vedere creştin, 
pentru că din punctul de vedere al lumii păgâne sunt foarte normali... întrucât există 
destui părinţi care nu sunt capabili să dea o educaţie morală copiilor lor, strig în gura 
mare rugămintea mea către aceşti tineri: „Nu luaţi aminte la cele spuse de părinţii voştri 
referitor la aceste subiecte. Dacă îi ascultaţi, vă pierdeţi sufletele..." Astfel de oameni 
poartă cu nevrednicie numele de părinţi... Le cumpără copiilor toate bunătăţile de pe 
lume, dar îi lipsesc de ceea ce este mai important: frumuseţea sufletească... 

Am fost şi eu profesor de religie, şi am văzut că unii părinţi s-au apropiat de Biserică 
datorită copiilor lor... Aceşti părinţi şi-au recunoscut lipsurile sufleteşti şi nu s-au ruşinat 
să fie duşi la biserică de copiii lor... Dar în acelaşi timp am văzut că există şi părinţi foarte 
refractari la orice noţiune legată de religie. Părinţi care încearcă să îşi crească copiii 
lăsându-i să îşi facă de cap, la vârsta la care o educaţie morală şi-ar pune o amprentă 
puternică... 

Unul dintre motive este că părinţii înşişi duc o viaţă imorală... Una dintre cele mai 
puternice amintiri ale copilăriei mele este imaginea unor fraţi - el avea vreo patru ani, iar 
sora lui era mai mare cu câţiva ani - care încercau să facă sex lângă un tufiş, într-un 
părculeţ. Fiind destul de mici, bineînţeles că nu reuşeau să facă mare lucru... Noi ne-am 
strâns o gaşcă de puştani şi râdeam de ei. S-au ridicat, nemulţumiţi că le-am întrerupt 
joaca. 

„Dar ce făceaţi aici?", i-am întrebat noi. „Ne jucam de-a doctorul..." „Păi, de unde 
ştiţi că aşa e la doctor?" „Eu ştiu, a zis fata, că la noi când pleacă tata de acasă vine 
doctorul şi face aşa cu mama. Şi acum am ieşit afară, că a venit iarăşi doctorul..." 

Au vrut şi alţi băieţi să se joace cu fata de-a doctorul, dar nu i-a lăsat... Cred că pe 
undeva conştiinţa îi spunea că ceea ce făcea nu era tocmai bine... 

Nu cred că e nevoie de multe argumente pentru a arăta de ce - atunci când părinţii 
duc o viaţă imorală - copiii nu trebuie să asculte sfaturile lor greşite. Chiar dacă sunt date 
cu „dragoste"... 

Sunt situaţii în care, fără a fi modele greşite, pur şi simplu părinţii le lasă copiilor 
deplina libertate de a face toate nebuniile, pentru că în copilăria lor părinţii înşişi au 
avut experienţa traumatizantă a unor părinţi foarte rigorişti. Şi atunci, având la rândul lor 
copii, tinerii de ieri refuză să se implice astăzi în vieţile acestora: „Să facă ce vor, nu le 
vom sufoca libertatea..." 34 

Nimeni nu spune că libertatea tinerilor trebuie sufocată. Dar tinerii au nevoie de 
repere, au nevoie de educaţie. Altfel, ajung pe drumuri greşite. Şi, când îi ia salvarea sau 
când sunt duşi la secţii de dezintoxicare în urma consumului de droguri, părinţii îşi smulg 
părul din cap pentru că nu i-au educat cum trebuie... 

Părinţii trebuie să găsească calea de mijloc - nici să nu vă sufoce cu prea multe „Nu- 
uri", dar nici să vă lase să vă faceţi de cap.. .Din păcate, diavolul îi îndeamnă din ce în ce 
mai insistent pe părinţi să nu se mai implice în educaţia copiilor... Da, diavolul, cel care 
pare a fi marele manipulator al unui larg segment al mass-mediei... 

„04-09-2005: Tocmai mă pregăteam să dau Shut Down PC-ului... Dar ce văd într-un 
cotidian on-line? O ştire de-o idioţenie rarisimă 35 ! Părinţii ar trebui să cumpere 
prezervative copiilor. «Prezervativul rămâne principalul mijloc de apărare împotriva 
acestor boli. S-a observat că 80,2% dintre tinerele participante la studiu şi 30,3% dintre 
bărbaţi nu au avut niciodată un prezervativ asupra lor în decursul celor 12 luni 
premergătoare anchetei. Dr. Adrian Streinu Cercel, directorul Institutului Matei Balş, a 
precizat ieri că părinţii trebuie să-şi educe copiii să folosească prezervativul: «încă din 



clasa a IV-a sau a V-a, mama sau tata ar trebui să explice copilului ce este şi la ce 
foloseşte prezervativul, iar de la 12-13 ani ar trebui deja să i le cumpere şi să i le pună în 
geantă» (Libertatea, Sâmbătă, 3 Septembrie 2005). 

Mă tem că va veni ziua în care elevii nu vor fi primiţi în şcoală dacă nu au 
prezervativul la purtător! S-ar putea să-i oblige să-l şi folosească în pauze, ca nu cumva 
abţinându-se să fie prea stresaţi... Lăsând glumele macabre la o parte, trebuie spus că 
mare responsabilitate au părinţii creştini, mai ales în vremurile noastre... care, oricum ar 
fi ele, sunt vremurile mântuirii noastre!", scrie Laurenţiu Dumitru 36 , un tânăr jurnalist 
creştin 37 . 

Ei bine, dacă părinţii le vor pune elevilor prezervative în ghiozdane (sau în carnetul 
de elev, sau în buzunare, sau cine ştie unde...), şi pentru ei, şi pentru copii, vremurile vor 
fi ale pierzării, şi nu ale mântuirii... 

„Şi tu, ce soluţii dai? Numai arăţi cum greşesc unii şi alţii?", aş putea fi întrebat. 
„Cum crezi că ar trebui să pună problema părinţii noştri?" 

Soluţia e foarte clară, dar nu simplă: copiii să înveţe să îl iubească pe Dumnezeu şi 
să trăiască virtuţile... Aceasta este cea mai bună „metodă anticoncepţională". 

„Dar părinţii creştini trebuie să le facă educaţie sexuală copiilor lor? Că dacă nu li se 
explică cum stă treaba, tinerii vor fi păcăliţi foarte uşor..." 

Greu de răspuns pe scurt la o întrebare atât de importantă. Oricum, în spaţiul 
duhovnicesc soluţiile nu pot să le dea decât cei sporiţi în virtute... Eu, nefiind unul dintre 
aceştia, nu îmi pot permite să dau verdicte. Tot ce pot face este să repet şi eu răspunsul 
pe care l-am auzit şi de la unii părinţi, şi de la unii preoţi: „Educaţia sexuală în familia 
creştină trebuie să se facă cu foarte multă delicateţe... Copiii noştri nu trăiesc sub un 
clopot de sticlă. Numai că atât mediile în care cresc, cât şi structurile sufleteşti ale 
copiilor sunt foarte diferite. Nu învaţă doi fraţi la fel de repede o limbă străină.. Cu 
fiecare din fraţi părinţii creştini trebuie să aplice metoda pe care o consideră cea mai 
potrivită, sfătuindu-se îndeaproape cu duhovnicii... Să înţeleagă că, dacă vorbesc prea 
multe cu copiii, le vor stârni imaginaţia, iar dacă vorbesc prea puţin sau deloc, îi vor 
determina pe copiii să caute răspunsurile la alţii. La alţii cărora păcatul li se pare 
virtute..." 

NOTA: 

34 „O tânără mamă stătea împreună cu fiul său pe o banchetă a metroului, în faţa unei 
bătrâne. Băiatul s-a apropiat de bătrână şi a început să o lovească de mai multe ori cu 
piciorul. Aceasta, supărată, s-a adresat mamei: «Mă scuzaţi, dar nu credeţi că ar trebui să vă 
cuminţiţi fiul, pentru că, dacă nu o faceţi dumneavoastră, o voi face eu, cu o palmă la fund». 
Femeia i-a răspuns: «Este liber să facă ceea ce doreşte. în plus, legea nu ne permite să batem 
copiii, iar dacă îl atingeţi, voi cere să vă aresteze!». Băieţelul a continuat să o lovească pe 
biata bătrână până ce metroul a ajuns într-o staţie aglomerată. Aici, o tânără care stătea pe 
bancheta din faţa femeii s-a ridicat să coboare. Era îmbrăcată în stil punk, cu părul roşu şi 
verde, aranjat în formă de spirale şi ţepi, cu inel de aur în nas şi cu cizme negre înalte. Când 
a trecut prin faţa mamei copilului neastâmpărat, în drum spre uşa de ieşire a metroului, i-a 
scuipat în faţă, spunându-i: «Şi nenorocita de maică-mea m-a crescut în libertate»" 
(Arhiepiscopul Hrisostom de Etna, Elemente de Psihologie Pastorală Ortodoxă, p. 132). 

35 Din păcate, vom vedea din ce în ce mai multe ştiri de o „idioţenie rarisimă"... Şi astfel, 
idioţenia nu va mai aparţine unei „elite", ci va deveni comună, va fi un „bun" al tuturor... 

36 Text preluat de pe site-ul autorului, mai precis de pe www.laurentiudumitru.ro/blog/, 
unde a apărut sub titlul „Prezervativul la ghiozdan". 



37 O parte din articolele sale de până acum au fost tipărite în volumele Hristos şi tinerii şi 
Tinerii pe calea întrebărilor. 

Teste de personalitate >> 



Puţini sunt tinerii care nu au făcut teste de personalitate, găsite prin reviste sau 
ziare, pentru a vedea cât de compatibili sunt cu perechea lor, cât de bine ştiu să se 
distreze, ce şanse au ca prietenia lor să fie de durată. Puţini însă şi-au dat seama că 
aceste teste de personalitate nu ne arată doar cum suntem, ci ne şi învaţă să fim. Cum? 
Aşa cum doresc autorii testelor respective. Adică cei care vor să ne modeleze, să ne 
educe, să ne manipuleze. 

Să luăm ca exemplu un test despre viaţa sexuală. Dacă un băiat nu şi-a început viaţa 
sexuală, la întrebarea „Ai făcut-o deja?" va primi punctajul minim. Dacă mai dă câteva 
răspunsuri la fel de şterse, totalul va fi foarte mic, şi rezultatele testului îl vor inhiba: 
„Eşti o fiinţă închisă, nesociabilă. îţi place să trăieşti în lumea ta, fără să te uiţi în jur. 
Dacă nu te schimbi cât mai devreme, mai târziu vei regreta. Tinereţea a trecut pe lângă 
tine..." 

Pentru a incita cititorii, un test intitulat Cât de uşor poţi fi sedus? 38 avea ca motto 
următorul text: îţi place să rişti continuu sau păstrezi distanţa permanent, din prudenţă? 
Răspunde sincer la întrebările următoare şi descoperă cât de repede poţi fi cuceri t(ă). 

lată o singură întrebare din acest test, cele trei răspunsuri posibile şi caracteristicile 
asociate fiecărui tip de răspuns. 

„Ce complimente preferi să ţi se facă?" 

Răspunsurile sunt: a) „arăţi foarte bine"; b) „eşti omul pe care mă pot baza în orice 
situaţie"; c) „nu îmi plac complimentele". 

Dacă preferi răspunsul a), „rezultatul" 39 este următorul: „Eşti foarte exigent(ă) în 
alegerea partenerului. Persoanele care nu te interesează n-au nici cea mai mică şansă să 
te atragă, chiar dacă aplică cele mai rafinate trucuri. Când însă vrea să te cucerească 
persoana la care visezi de mult, nu opui nici o rezistenţă". Această concluzie mi se pare 
ridicolă, aşa cum mi se par multe teste de personalitate. Ce legătură are exigenţa cu 
complimentul de la punctul a), pe care îl fac până şi golanii prin discoteci sau şoferii de 
tiruri pe centură? Faţă de el, complimentul de la punctul b) pare de-a dreptul de viţă 
nobilă, lată rezultatul care corespunde celei de-a doua opţiuni: „Cel sau cea care doreşte 
să te cucerească trebuie să treacă numeroase examene. Complimentele te lasă rece, atât 
timp cât nu eşti sigur(ă) dacă doreşte o relaţie serioasă şi durabilă. Nu e de mirare deci 
că majoritatea flirturilor eşuează, iar tu te simţi frustrat(ă) şi nefericit(ă)". Ai observat o 
enormitate până acum? Dacă nu, te va ajuta rezultatul de la punctul c): „Eşti deosebit de 
receptiv(ă) la complimente şi laude, deoarece vrei să fii cucerit(ă) prin orice mijloace. 
Dacă te îndrăgosteşti de o persoană nepotrivită, aventurile tale pot avea însă un sfârşit 
neplăcut. înclinaţia pentru romantism te poate împiedica să observi uneori dorinţele şi 
scopurile celuilalt". 

Acum cred că enormitatea este clară pentru toată lumea: dacă preferi răspunsul b): 
„eşti omul pe care mă pot baza în orice situaţie", concluzia este că nu îţi plac 
complimentele, în timp ce dacă preferi răspunsul c): „nu îmi plac complimentele", 
concluzia este că eşti „deosebit de receptiv(ă) la complimente şi laude" 40 . 



Ca şi cum la un test gastronomic ai răspunde că nu îţi plac acriturile, ci dulciurile, şi 
rezultatul ar fi că de fapt îţi plac acriturile iar nu dulciurile. Cum-necum, multe teste 
sunt la fel de „precise" ca acesta. Tinerii care sunt interesaţi de ele arată că se află într- 
o teribilă criză de identitate. Vor să se cunoască cât mai bine, însă nu îşi dau seama că 
merg pe un drum greşit. Eu nu neg că există şi teste de personalitate obiective, numai că 
acestea se găsesc extrem de greu. Pentru că se găsesc foarte greu psihologi care să fie în 
stare să le întocmească. 

Orice psiholog îşi pune amprenta pe testul pe care îl concepe. Şi, vrând să te cunoşti 
mai bine, ajungi de fapt să te cunoşti după cum încearcă să te modeleze amprentele 
psihologului de „serviciu". Din păcate, psihologii contemporani - şi nu mă refer aici numai 
la extremiştii care sunt pro-pedofilie sau zoofilie, ci la restul - înţeleg viaţa după nişte 
criterii care nu au nimic în comun cu viaţa creştină. 

Dacă le spui că vrei să îţi păstrezi fecioria, îţi vor răspunde că de fapt nu îţi iubeşti 
destul perechea, sau că eşti imatur. Dacă le spui că nu vrei să te masturbezi, îţi vor spune 
că o să ajungi la dereglări biologice şi că te distrugi singur. 

Ce mai, un creştin nu prea are cum să fie de acord cu testele de personalitate, 
întocmite de oameni lipsiţi de repere spirituale. îţi dai seama ce ar ieşi dacă ar fi ei înşişi 
supuşi unui test de personalitate întocmit de un psiholog creştin? Dacă forţăm puţin nota, 
putem observa că Evanghelia însăşi este un fel de test de personalitate. Test la care 
psihologii noştri nu obţin rezultate prea îmbucurătoare. Şi atunci, de ce să ne lăsăm 
modelaţi de ei? 



NOTE: 

38 Apărut în Evenimentul zilei Magazin, nr. 21 , 5 Iulie 2005, p. 2 

39 Mi se pare nepotrivit şi termenul „rezultat", de parcă testul ar fi o problemă de 
matematică ale cărei soluţii sunt precise. Pretenţia de a oferi rezultate, iar nu repere 
psihologice, ascunde nesiguranţa autorilor unor astfel de teste. 

40 Şi care ar mai fi taina unui test de personalitate, chiar dacă concluzia nu ar fi greşită, ci ar 
fi identică cu răspunsul? Nu ar fi ridicol ca, dacă tu răspunzi că îţi plac murăturile, concluzia 
să fie că îţi plac murăturile? Bine, dacă concluzia ar fi fost la fel de „interesantă", şi anume 
că eşti frigid sau că fugi de viaţă, testul nu ar fi fost cu nimic mai folositor pentru tine... 

Erotismul reclamelor >> 



Din culisele advertising-ului. 

„Ce vindem aici? Vindem tentaţie, dorinţă... instincte animalice... desfrâu, păcat. 
Vrem să arătăm omul aşa cum este el de fapt. Un sălbatic. El are nevoie de foc. Are 
nevoie de mâncare. Vânează şi adună. Ce primeşte? Primeşte un hot dog. Suntem păgâni. 
Ne plac ritualurile. Când echipa noastră marchează, urlăm. Ce vrem? Vrem un hot dog. Să 
vedem rezultatele statisticii pentru pre-adolescenţi. Copiii, mici îngeraşi. Nu sunt. Sunt 
nişte monştri. Le dăm sandwich cu ton, ei nu vor sandwich cu ton. Ei vor hot dog! Noi 
avem nevoie de femei. Avem mame... le vrem fetele. Să punem întrebarea bătrânilor: «Ce 
vrea de fapt o femeie?». Ştiţi? Eu ştiu. Ea vrea un hot dog. Suntem cu sânge cald. Avem 
nevoie de sex. Avem nevoie de o mâncare plină de păcat, periculoasă! Ce este? Este un 
hot dog!" 



Rândurile de mai sus nu fac parte dintr-o nuvelă scrisă de un obsedat sexual. Nu. Ele 
ne prezintă modul în care gândesc mulţi dintre cei ce lucrează în industria reclamelor. 
Deşi nu au fost înregistrate la vreuna din şedinţele unei firme de publicitate, ele surprind 
obiectiv o anumită mentalitate - aceea de a-i convinge pe consumatori să cumpere 
produse numai pentru că reclama le stârneşte poftele sexuale. „Avem nevoie de o 
mâncare plină de păcat, periculoasă!" - spune în Sweet November personajul interpretat 
de Keanu Reeves. Şi reuşeşte să facă o reclamă la hot-dog care pur şi simplu atrage 
publicul cu puterea unui magnet. Totuşi, în timp ce în film Marele Boss refuză o reclamă 
atât de necinstită, de obscenă, în jurul nostru vedem destule reclame care ne stârnesc 
patimile... 

Ciocolată cu dragoste 

„...o ciocolată românească avea curajul să ispitească femeile într-o călătorie spre a- 
şi descoperi propria senzualitate, a-şi dezmierda toate cele şase simţuri, aproape până la 
hedonism. (...) în toamna anului trecut, televizoarele surprindeau un cuplu atipic de 
amanţi - ea albă, el negru - într-o scenă aprinsă în dormitor; totul însă numai pentru a 
descoperi în final că femeia nu voia decât ciocolata care îi acoperea în întregime 
partenerul. La început, unele femei au fost şocate, dar de-a dreptul cucerite de modul în 
care le «vorbea» Kandia. Altele, însă, refuzau să accepte un astfel de produs, le era 
ruşine să cumpere ciocolata, «ce ar spune vânzătoarea despre mine?», mărturiseau ele. 
După aproape un an în care Kandia le-a dezvăluit poveşti şi le-a surprins cu ispititorul gust 
catifelat, în care clădirile au prins buze de ciocolată, aceleaşi fiinţe, care şi-au reprimat 
iniţial plăcerile Kandia, iată ce povesteau: «Pentru noi, femeile, ciocolata reprezintă o 
ispită căreia nu-i poţi rezista; o plăcere intensă, aproape un păcat, dar şi o prietenă 
intimă, care îţi împărtăşeşte şi îţi degustă chiar şi cele mai tulburătoare şi mai incitante 
secrete...»" (Andreea Hirică, „Erotismul gustului") 41 . 

Citind despre reclama la Kandia, ne dăm seama că secvenţele cu reclama la hot-dog 
făcută de Keanu Reeves sunt foarte aproape de realitate. Creatorii de reclame nu se 
gândesc decât să convingă publicul să cumpere un anumit produs. Dacă vânzările cresc, ei 
şi-au făcut datoria, le-a crescut level-ul, le-au sporit încasările... Nu-i interesează faptul 
că pentru a-şi atinge scopul au făcut lumea un pic mai pătimaşă, mai animalică, mai 
murdară... 

Nu e greu de înţeles de ce patima desfrâului este ingredient de bază în atâtea 
reclame. Vrei să îţi cumperi maşină, frigider, calculator, haine? „Ei" ştiu că le vei 
cumpăra mai uşor dacă le vor stropi cu câteva picături de erotism. 

Hedonism pe metru pătrat... 

Reclamele în care un anumit produs este învelit în reclame erotico-sentimentale 
sunt agasante. Ce este acest hedonism de care încearcă să ne apropie reclamele la 
ciocolată sau alte produse? Pentru cine nu ştie, este „concepţia etică potrivit căreia 
scopul vieţii este plăcerea; cultul plăcerii" 42 . Scopul vieţii, plăcerea? înseamnă că ne 
întoarcem la păgânism. Da, şi asta urmăresc cei care concep reclamele. Pentru că ei ştiu 
că, atâta vreme cât suntem creştini, nu ne vom lăsa acaparaţi de pofte, nu vom cumpăra 
un frigider sau un telefon mobil numai pentru că pe afiş apare o fată ispititoare... 

Ei au nevoie de clienţi precum femeia care spunea că „pentru noi, femeile, 
ciocolata reprezintă o ispită căreia nu-i poţi rezista; o plăcere intensă, aproape un 
păcat...". Eu o contrazic pe acea femeie, pentru că am vorbit cu mai multe fete şi femei 
şi mi-au spus că această părere li se pare ridicolă. Nu îmi dau seama câte persoane pot fi 



fascinate de ciocolată atât de tare; oricum, profilul lor duhovnicesc nu este greu de 
conturat... 

Revin însă la idee: tocmai de astfel de clienţi au nevoie producătorii de reclame. Şi 
pentru că oamenii care au repere spirituale nu pot fi păcăliţi uşor prin advertising, se 
doreşte tocmai îndepărtarea lor de aceste repere. 

Priceperea de a spune „Nu" 

Asistăm la un proces de spălare a creierelor la nivel de mase... 

Şi, ce putem face? Cineva propunea boicotarea tuturor produselor ale căror reclame 
ne îndeamnă să fim robi poftelor. E şi asta o soluţie, numai că vedem că din ce în ce mai 
multe reclame au conotaţii sexuale. (Ciudat, am văzut la televizor, la ore de maximă 
audienţă, reclame cu scene mai vulgare decât cele din filmele nerecomandate 
minorilor 43 . Oare o secvenţă murdăreşte mintea unui copil numai dacă face parte dintr-un 
film, nu şi dacă e din vreo reclamă?) Numai că nu are rost să renunţăm să cumpărăm un 
frigider sau o mobilă de calitate numai pentru că reclamele lor ne-au agasat (asta, 
evident, în cazul în care cumpărăm produsul respectiv fără să fim „înduplecaţi" de 
reclamă). 

Tamponul „făcător de minuni" 44 

Una dintre cele mai penibile reclame pe care le-am văzut la televizor a fost una 
despre tamponul X, „tamponul care face minuni"... Ezitam dacă să scriu sau nu un 
articolaş pe marginea acestei reclame, până ce am citit un text - „Despre minunea de a fi 
femeie şi reclamele la tampoane" - pus pe un site de o reprezentantă a sexului feminin: 

„Urăsc reclamele la tampoane, mă fac să ies din cameră de nervi. (...) în societatea 
asta care se vrea modernă, e trendy să ne despuiem de «inhibiţii» şi să împărtăşim 
grupului până şi senzaţia pe care o avem în timpul masturbării. Fizice sau mentale. E o 
minciună!" 

îi mulţumesc autoarei acestui articol pentru că mi-a ridicat mingea la fileu. E mai 
firesc să protesteze fetele şi femeile faţă de asaltul la care ne supun reclamele la 
tampoanele „miraculoase". Dacă ar protesta bărbaţii, ar putea fi catalogaţi drept ciudaţi, 
întrucât se bagă unde nu le fierbe oala. Ei bine, iată că eu nu voi face altceva decât voi 
atrage atenţia asupra faptului că unele reclame la tampoane se străduiesc să le dea 
femeilor lecţii de viaţă. 

„Foloseşti tamponul nostru, nu vei mai avea probleme. Toate necazurile dispar. 
Zâmbetul de satisfacţie se întipăreşte pe faţa ta. Stresul a dispărut. Eşti o femeie 
fericită..." 

Ar fi culmea să apară într-o zi tamponul antidot la sinucidere. „Foloseşte produsele 
noastre şi deznădejdea te va părăsi. De ce să te sinucizi? Cu noi, viaţa poate fi 
fermecătoare..." Ei, dar bănuiesc că nu vor fi chiar atât de stupizi creatorii de reclame la 
produse de igienă intimă... Aşa că e mai bine să vorbim despre situaţia existentă. 

Cred că dacă aş fi fată sau femeie m-aş simţi jignită să privesc aceste reclame care 
te iniţiază în lumea de vis a tampoanelor. Nu atât de jignită încât să mă întorc în timp şi 
să folosesc vata, dar, oricum, atât de jignită, încât să nu folosesc produsele unei firme 
care mă consideră animal. Pentru că, dacă producătorii produsului respectiv îşi 
imaginează că, dacă voi folosi produsul lor, zâmbetul - măcar în forma unui rânjet tâmpit 
dar permanent - mi se va instala pe faţă, înseamnă că eu sunt pur şi simplu un animal 
care reacţionează instantaneu la stimulul exterior. 



Nu le-am întrebat pe fete dacă se simt atât de entuziasmate de folosirea 
tampoanelor precum par tipele care se expun în reclame, dar sunt sigur că răspunsul ar fi 
negativ. 

Şi, care e soluţia? Să fie boicotate toate produsele în ale căror reclame suntem 
trataţi ca nişte fiinţe fără personalitate, ca nişte cobai? în cazul de faţă, să revină fetele 
la folosirea „vatei" tradiţionale? Nu, aceasta nu pare a fi soluţia ideală. 

Important este ca, dacă folosim anumite produse, să nu ne lăsăm furaţi şi de 
filosofia lor. Adică dacă ne cumpărăm pastă de dinţi, să nu ne aşteptăm să ne pice în 
braţe toate frumuseţile cu care intrăm în lift, dacă ne cumpărăm maşină „puternică", să 
nu ne aşteptăm să dăm de fata visurilor noastre etc. 

Şi acum întreb: ce minuni ar putea face un tampon?... 

Holy War 

Indiferent dacă noi cumpărăm sau nu produse ale căror reclame sunt vătămătoare 
pentru minţile noastre, trebuie să conştientizăm totuşi faptul că aceste reclame fac parte 
din viaţa noastră. Şi pentru asta nu e nevoie să deschidem televizorul. Este de ajuns să 
mergem pe stradă, la serviciu, la facultate, la cumpărături, şi le vom întâlni. 

Nu putem considera că am devenit imuni la reclame... Tânărul care spune că nu e 
afectat de ceea ce vede, că poate privi fără să se smintească un afiş cu o femeie superbă 
căreia bustiera abia îi acoperă sânii, ori e desăvârşit, ori e înşelat. Bine, marea 
majoritate a reclamelor cu substrat sexual nu ne spun direct ceea ce încerca Keanu 
Reeves să ne convingă - în Sweet November - , şi anume: „Avem nevoie de sex...". însă ele 
exercită asupra minţilor noastre o presiune de care poate nu ne dăm seama. Presiune 
care, deşi nu este mare, durează ani de zile. De fapt, durează până murim. Nu cred că se 
va renunţa vreodată la reclame cu substrat sexual. După cum merg lucrurile, după câţiva 
ani vom vedea oameni cu totul dezbrăcaţi făcând reclame la ceasuri de mână sau la 
lentile de contact... 45 

Ei bine, această presiune îşi arată colţii în momentele în care în viaţa noastră apare 
supărarea, plictiseala, deznădejdea. Şi atunci suntem mai dispuşi să ne cumpărăm 
„ciocolată cu dragoste" şi să facem dragoste cu prietena noastră, fără să aşteptăm să ne 
căsătorim. Suntem mai dispuşi să discutăm la telefoanele „aducătoare de dragoste", şi 
apoi să facem dragoste. Suntem mai dispuşi să renunţăm la valorile creştine şi să devenim 
hedonişti. De ce? Pentru că multe din săgeţile cu care ne-a rănit industria advertising-ului 
erau otrăvite cu erotism... 

Să fim conştienţi deci de faptul că trebuie să rezistăm acestor atacuri pătimaşe. Să 
fim conştienţi deci că ne aflăm într-un război cu adevărat sfânt, într-un război a cărui 
miză este mântuirea sufletelor noastre. Să ne luptăm deci cu ispitele, oricât de dese şi de 
puternice ar fi. Oricât de greu ar fi războiul, întotdeauna Dumnezeu ne stă aproape 
pentru a birui. Deci, la luptă... 



NOTE: 

41 Jurnalul naţional, 30 Mai 2005, p. 11. 

42 DEX, Editura Univers Enciclopedic, Bucureşti, 1998, p. 448. Am preferat să redau această 
definiţie ca nu cumva să fiu acuzat că forţez termenii. 

43 Un citititor: Noaptea, la unele posturi de televiziune, se pot vedea imagini aproape porno 
pe post de reclame la liniile fierbinţi. 



44 Unul dintre cele mai şocante premii pe care le-am primit în viaţa mea a fost volumul de 
versuri „Libresse oblige", scris de Floarea Ţuţuianu. Obţinusem locul II la un concurs de 
poezie creştină şi, alături de alte cărţi, am primit-o şi pe aceasta, al cărei titlu m-a izbit. 
Ştiam că pentru mulţi vremea lui „noblesse oblige"- „nobleţea obligă" - a apus. Dar nu îmi 
imaginam că trăim în vremea lui „Libresse oblige", într-o vreme în care produsele de igienă 
feminină sunt suite pe piedestal... 

45 Un cititor: Dar asta deja se face în alte ţări. Iar în Franţa sunt unele reclame cu femei 
goale goale... 

Transsexualismul si hirotonia femeilor... >> 



înaintea unei conferinţe cu tema Convertire şi convertiţi, pe care am ţinut-o în Alba 
lulia, am primit o întrebare pe un bileţel: „Ce legătură există între ecumenism şi căderile 
sexuale? Oare hirotoniile preoţilor şi episcopilor homosexuali ale altor confesiuni nu ne 
vor afecta şi pe noi, care avem relaţii bune cu ei? Fiind întrebat: «Credeţi că mai este 
timp pentru ecumenism?», părintele Stăniloae răspundea într-un interviu: «Eu nu prea 
sunt pentru ecumenism... A avut dreptate un sârb, părintele Iustin Popovici, care l-a 
numit panerezia timpului nostru. Şi eu unul îl socotesc produsul masoneriei... De ce să 
mai stau cu ei, care au făcut femeile preoţi, care nu se mai căsătoresc, homosexuali, în 
America şi în Anglia... Occidentul? Occidentul - toate prostiile...»". 

întrucât nu am apucat să răspund atunci la întrebare, voi răspunde acum, aici. 
Cunosc poziţia părintelui Stăniloae, l-am auzit şi eu făcând aceste afirmaţii dure. Nu 
direct, ci am ascultat de pe internet un fragment din acest interviu... 46 Toată lumea ştie 
că părintele Stăniloae este cel mai mare teolog român. Şi dacă, după ani de zile în care a 
avut ocazia să cunoască bine ecumenismul, a făcut o astfel de afirmaţie, eu ce pot să 
spun? Nu am nici pregătirea, şi nici motive ca să pun la îndoială punctul său de vedere. 

Cât priveşte legătura noastră cu confesiunile care hirotonesc preoţi homosexuali sau 
preotese, îmi aduc aminte de cuvântul împăratului David de la începutul Psaltirii: Fericit 
bărbatul care n-a umblat în sfatul necredincioşilor şi în calea păcătoşilor nu a stat şi pe 
scaunul hulitorilor n-a şezut... (Ps. 1 , 1 ). Nu cred că Sfinţii Părinţi ar fi stat de vorbă cu 
vreo femeie hirotonită împotriva tradiţiilor Bisericii... Cu toată deschiderea pe care o au 
unii ortodocşi spre ecumenism, nu cred că această deschidere merge până la acceptarea 
femeilor preotese sau a preoţilor homosexuali. (Şi această hirotonie a femeii nu e până la 
urmă o formă mascată de transsexualism? Mie aşa mi se pare, căci femeile respective nu 
se mulţumesc cu talanţii lor, şi aspiră la ai bărbatului.) Dacă nu se vor pocăi, şi ele şi ei 
vor auzi la Judecată glasul lui Hristos: Nu oricine îmi zice: Doamne, Doamne, va intra în 
împărăţia cerurilor, ci cel ce face voia Tatălui Meu Celui din ceruri. Mulţi îmi vor zice în 
ziua aceea: Doamne, Doamne, au nu în numele Tău am proorocit şi nu în numele Tău am 
scos demoni şi nu în numele Tău minuni multe am făcut? Şi atunci voi mărturisi lor: 
Niciodată nu v-am cunoscut pe voi. Depărtaţi-vă de la Mine cei ce lucraţi fărădelegea 
(Matei 7, 21-23). 

Roadele acestor falşi mărturisitori ai credinţei creştine se văd: lumea ia de la ei 
pildă de desfrâu. Unii nu se uită dacă aceia nu sunt ortodocşi. Dacă scrie în ziar că a fost 
hirotonit un episcop homosexual, cititorii rămân cu impresia că e şi mai mare căderea în 
rândul slujitorilor altarului. Nu se gândesc: „Oare ăsta chiar e episcop? Oare face parte 
din Biserica lui Hristos, sau nu?". Că dacă nu face parte, nu are de ce să ne smintească 
atât căderea lui... 

„Americanul Gene Robinson a fost consacrat duminică episcop al Bisericii Episcopale 
din S.U.A., fiind primul homosexual care ocupă această demnitate în cadrul confesiunii 



protestante, relatează Rompres. Gene Robinson a fost ales episcop în iunie 2003 şi 
ratificat în noiembrie, în cadrul unui proces care a generat numeroase critici şi proteste 
ale membrilor Bisericii Episcopale. în cadrul Bisericii Anglicane, din care face parte şi 
Biserica Episcopală, Gene Robinson este prima persoană declarată homosexuală care a 
fost desemnată să ocupe funcţia de episcop." 47 

Astfel de pseudo-hirotonii vin să întărească afirmaţia Sfântului Nicolae Velimirovici 
cum că „toţi păgânii îl urăsc pe Hristos din cauza creştinilor. Toţi îl resping, căci aud de 
la creştini cum chiar şi ei se leapădă de El în numele culturii lor..." 48 Cum să creadă 
păgânii că Hristos este viu, când cei pe care îi consideră creştini duc o viaţă mai 
păcătoasă decât a necredincioşilor? 49 

Deşi în anul 1998 episcopii aşa numitei „Biserici Episcopale" hotărâseră că relaţiile 
homosexuale sunt „incompatibile cu Scriptura" 50 , în cele din urmă Gene Robinson a fost 
hirotonit episcop... Oare nu este asta o dovadă clară că şi „Biserica" din care face parte 
este incompatibilă cu Scriptura? (Sfânta Scriptură zice foarte clar: Să nu te culci cu 
bărbat, ca şi cu femeie; aceasta este spurcăciune (Levitic 18, 22). Ba încă, în Legea cea 
Veche Dumnezeu a cerut clar oamenilor pedepsirea homosexualilor: Păziţi legile Mele şi 
le pliniţi, că Eu sunt Domnul, Cel ce vă sfinţeşte. (...) De se va culca cineva cu bărbat ca 
şi cu femeie, amândoi au făcut nelegiuire şi să se omoare, că sângele lor asupra lor este 
(Levitic 20, 8-1 3) 51 . 

Apostazia domnului Robinson este atât de mare încât el relatează divorţul de fosta 
soţie ca şi cum ar fi făcut ceva bineplăcut lui Dumnezeu: „Am mers împreună la biserica 
unde se oficiase căsătoria noastră şi, în contextul Euharistiei, ne-am dezlegat reciproc de 
jurămintele făcute, ne-am cerut iertare, am promis că ne vom creşte împreună copiii şi 
ne-am împărtăşit cu Trupul şi Sângele Domnului 52 ". 

Dacă Hristos S-ar fi arătat în „biserica" respectivă la acea „dezlegare de jurământ", 
sau dacă S-ar fi arătat la hirotonia întru episcop a lui Gene Robinson, S-ar fi purtat cu 
aceeaşi iubire cu care S-a purtat faţă de cei care batjocoreau Templul, transformându-l 
în „casă de negustorie": lisus S-a urcat la Ierusalim. Şi a găsit şezând în templu pe cei ce 
vindeau boi şi oi şi porumbei şi pe schimbătorii de bani. Şi, făcându-Şi un bici din 
ştreanguri, i-a scos pe toţi afară din templu, şi oile şi boii, şi schimbătorilor le-a vărsat 
banii şi le-a răsturnat mesele (loan 2, 13-15). 

Tâlcuind versetele din „Epistola către romani" în care Sfântul Apostol Pavel făcea 
referire la homosexuali (cf . Rom. 1 , 26-27), Sfântul loan Gură de Aur scria: „Ce poate fi 
mai spurcat decât un bărbat tăvălindu-se în (astfel de) curvii? Ce poate fi mai greţos? O! 
Ce nebunie! O! Ce smintire! (...) Voi însă, care săvârşiţi acest păcat, aţi făcut neamul 
nostru omenesc mai necinstit decât necuvântătoarele, căci îl batjocoriţi prin asemenea 
fapte şi vă batjocoriţi şi voi înşivă" 53 . 

Părintele llie Moldovan, una dintre cele mai importante figuri ale teologiei 
româneşti, a scris câteva rânduri la care ar fi bine să ia aminte toţi cei care consideră că 
opţiunea „episcopului" Gene Robinson ar putea fi compatibilă cu învăţătura creştină: 
„Prin orice alt păcat de desfrânare, diavolul lucrează prin om ca printr-un instrument al 
său. Prin homosexualitate, mai mult, acţionează ca printr-o slugă credincioasă. Căci 
această nelegiuire neagă până şi realitatea bărbatului şi a femeii, contestând astfel 
ordinea firească a lumii şi, în acelaşi timp, ordinea ei spirituală. (...) Homosexualul, omul 
desfrânat care şi-a trădat iubirea, este un individualist prin excelenţă, care nu urmăreşte 
decât satisfacerea unor plăceri impudice, ca şi a unui egoism exacerbat, păcatul 
împotriva firii devenind, pentru el, unicul sens al existenţei sale 54 . Se poate considera un 
om liber, cum adesea se pretinde? Liber de sub legile Creatorului, dar rob înlănţuit al 
unei patimi care îl torturează profund, îl nelinişteşte şi îl asupreşte. Dacă ar fi sincer, ar 
recunoaşte loial că atâta vreme cât îşi caută fericirea pe aceste căi cu totul nepermise, 



fără să vrea soarbe cu nebunie amărăciunile infernului. De aceea, nu poate călca atât de 
grav o lege a firii fără să i se atragă atenţia..." (VII B 11) 55 . Deci, atunci când legile firii 
sunt călcate, trebuie ca făptaşilor să li se atragă atenţia... 56 

Cât despre Occidentul la care făcea referire părintele Stăniloae, cel cu homosexuali 
şi femei hirotonite, e trist că a devenit pentru noi un reper spiritual... 

4 6 Se poate asculta de pe site-ul www.ortodoxmedia.com. Pe acelaşi site se găsesc multe predici şi 
interviuri ale părinţilor duhovniceşti din România. 

47 Ziua, 9 Martie 2004. 

48 Fragmentul este extras dintr-o scrisoare pe care sfântul a scris-o în perioada în care se afla 
în lagărul de la Dachau, ca un vrednic mărturisitor al lui Hristos... (traducerea volumului 
respectiv se află deocamdată în manuscris). 

49 Şi de unde să poată face diferenţa păgânii între Biserica cea adevărată şi puzderia de 
pseudo-bisericuţe care şi-au făcut din acceptarea păcatului un mijloc de prozelitism? 

50 lată încă un exemplu de „incompatibilitate", nu numai cu Sfânta Scriptură, ci şi cu bunul 
simţ. Mei White, un scriitor homosexual, afirma că „dacă nu acceptăm această premiză (că 
Dumnezeu a creat homosexualitatea), atunci căsătoriile între homosexuali apar ca ridicole, 
dacă nu chiar nebuneşti" (el fiind convins că Dumnezeu a creat-o...). Dar, având multe motive 
să credem că nu Dumnezeu a creat homosexualitatea, nouă nu ne rămâne decât să acceptăm 
concluzia lui Mei White: căsătoriile între homosexuali sunt „ridicole, dacă nu chiar 
nebuneşti". Cum îşi permit oare sectele care acceptă căsătoriile homosexuale să se numească 
„biserici creştine"? (0 altă „zicere" a lui Mei White se bucură de mare trecere printre 
membrii acestor „biserici": „Am învăţat să-mi accept şi chiar să apreciez orientarea mea 
sexuală ca pe un dar de la Dumnezeu" - cele două citate din Mei White sunt preluate de pe 
www.homosexualitate.ro.) 

51 Evident, fiind în Legea Noului Testament, sub legea iubirii, nu dorim moartea nici unuia 
dintre păcătoşi (şi nici nu încercăm să facem convertiri forţate), dar nici nu suntem obligaţi să 
uităm că până la întruparea lui Hristos mijlocul prin care se proteja „societatea" vremurilor 
respective de homosexuali (care făceau de ruşine poporul ales) era pedepsirea celor care se 
făceau vinovaţi de acest păcat. 

52 S-au împărtăşit de fapt cu ceea ce credeau ei că sunt Sfintele Taine. Dar cum să fie Hristos 
în Tainele unei biserici apostate care hirotoneşte homosexuali declaraţi şi care îi primeşte la 
împărtăşanie pe homosexualii nepocăiţi? 

53 Sfântul loan Gură de Aur , volumul LX, p. 420 ; citat preluat din cartea pr. Constantin 
Mihoc, Taina căsătoriei si familia creştina, Editura Teofania, 2002 , p. 185. 

Şi sfântul le mai spune homosexualilor : „Nu zic numai că prin acest păcat tu nu ai devenit 
femeie, dar încă ai pierdut şi dreptul de a fi bărbat, căci nici nu te-ai schimbat în natura 
femeii, şi nici nu ai păstrat natura bărbătească, ci amândurora te-ai făcut deopotrivă 
trădător, (...) fiindcă ai nedreptăţit şi necinstit amândouă genurile" - Idem. 

54 Demascând lucrarea păcatului, cuvintele părintelui Moldovan nu mai lasă loc pseudo- 
teologiei „iubirii curate" pe care unii homosexuali afirmă că o au... 

55 Adolescenţa - preludiu la poemul iubirii curate, de Preot Prof . Ilie Moldovan, Editura 
Renaşterea, Cluj-Napoca, 2001, p. 266. 

56 Această lucrare trebuie făcută cu mult discernământ, păcătoşii având obiceiul de a se 
apăra unii pe alţii, în numele apărării libertăţii. Părintele profesor Ilie Moldovan povestea 
odată cum, făcând parte dintr-o delegaţie a Patriarhiei Române la o conferinţă ecumenistă 



care a avut loc la Praga, a avut iniţiativa de a pune în discuţie drepturile pruncilor nenăscuţi. 
După îndelungi dezbateri pro şi contra despre oportunitatea discutării acestei teme în plen, s- 
a votat contra. Cauza: opoziţia delegaţiei „creştine" a unor preotese lesbiene din Suedia. în 
volumul care a conţinut lucrările acestei întâlniri nu a fost menţionat nici un cuvânt legat de 
subiectul avort; concluzia părintelui a fost că acest subiect nu este pe placul susţinătorilor 
drepturilor homosexualilor. După intervenţia sa, părintele nu a mai fost chemat la astfel de 
întâlniri... 

Cel mai mijlociu păcătos >> 



Cine sunt cei mai mari păcătoşi? „Criminalii, hoţii, violatorii, homosexualii, ereticii 
etc." La această întrebare fiecare răspunde cu uşurinţă. caracteristică este comună 
însă marii majorităţi a răspunsurilor: cele mai mari păcate sunt cele pe care le fac 
ceilalţi. Beţivii spun că fumatul e un mare păcat, fumătorii îi arată cu degetul pe 
desfrânaţi, aceştia îi arată cu degetul pe drogaţi, drogaţii îi arată cu degetul pe 
homosexuali, homosexualii îi arată cu degetul pe oamenii violenţi, aceştia îi arată cu 
degetul pe alţii, şi tot aşa. 

E reconfortant să stai la televizor la ştiri şi să auzi că un ministru a fost prins cu 
mâna în sacul cu bani al ministerului, că o prostituată i-a furat banii unui poliţist care îi 
testase reflexele erotice, că un preot şi-a făcut casă parohială cu banii cu care trebuia să 
refacă pictura bisericii, „l-auzi, ce nenorocit!". Sau: „Asta e de-a dreptul târfă, degeaba 
face pe îngeraşul". Comentarii de acest gen se aud zilnic, în multe case. De ce? 

Pur şi simplu pentru că omul caută să îşi ascundă propriile păcate faţă de sine însuşi, 
omul încearcă să îşi găsească justificare pentru căderile sale, şi una dintre metodele 
folosite este căutarea unor păcătoşi mai mari - faţă de care el să se simtă curat. Omului 
nu îi place să se considere cel mai mare păcătos. Vrea să se considere virtuos sau, dacă 
nu reuşeşte să se mintă singur, să se considere măcar „cel mai mijlociu păcătos". Trăim 
într-o societate în care nimeni - în afară de oamenii făţarnici - nu se consideră cel mai 
mare păcătos. în schimb, rolul de „cel mai bun" şi-l asumă mulţi, de la oamenii politici 
care fac acte de filantropie până la ziariştii care pozează în mari iubitori de dreptate. 

Una dintre manifestările clare ale vânătorii de păcătoşi o întâlnim în cazul 
homosexualilor, care sunt judecaţi cu asprime de beţivi, sau de oameni lacomi, sau de 
oameni bârfitori, pur şi simplu pentru că păcatul lor este mult mai evident decât al 
celorlalţi. (Părintele Savatie Baştovoi observă însă că, „atunci când Hristos, prin gura lui 
Pavel, ne spune să purtăm neputinţele unii altora, nu menţionează că noi trebuie să-i 
sprijinim numai pe cei care în ochii noştri au păcate mai mici, ci pe toţi, deci şi pe 
homosexuali. Şi atunci când spune «nu judeca», nu spune că avem «dezlegare» să-i 
judecăm pe homosexuali. Noi nu suntem nici inchizitori, nici nazişti ca să osândim 
homosexualii mai mult decât pe alţii." 57 ) 

în alte situaţii, vânătorii se mulţumesc cu victime cu care au slăbiciuni 
asemănătoare, dar faţă de care se simt mult mai curaţi. Mai pe şleau, o studentă care se 
masturbează se consideră mai curată decât una care face acest lucru împreună cu 
prietenul ei. „Victima" ei se consideră mai curată decât cea care practică sex oral. 
„Victima" acesteia - de ce, oare? - se consideră mai curată decât cea care are relaţii 
sexuale cu prietenul ei. Aceasta din urmă se consideră mai curată decât colega ei care 
este amatoare de alte perversiuni. La rândul ei, colega se simte superioară fetelor care 
lucrează la bordel. Dar şi fetele acelea găsesc victime faţă de care să se simtă mai 
curate. 



Dacă într-un spital ar fi adunaţi într-o anumită secţie bolnavii care mai au câteva 
zile de trăit, oare s-ar bucura cei care mai au şanse să supravieţuiască încă o săptămână 
văzând cum colegii de salon mor înaintea lor? Ar fi aceasta o uşurare? Nu, ci fiecare 
moarte le-ar aduce aminte de propriul sfârşit, fiecare cadavru le-ar aduce aminte că şi 
trupurile lor vor fi lipsite de viaţă. 

Dacă oamenii iubitori de păcat ar înţelege păcatul ca pe o boală care aduce 
moartea, nu ar mai căuta să îi judece sau chiar să arunce cu pietre în păcătoşii mai mari 
decât ei. Ar înţelege că şi ei şi ceilalţi se află pe acelaşi drum spre prăpastie. 

Cine e cel mai mare păcătos? Fiecare dintre noi ar trebui să îşi vadă propriile 
păcate, şi nu să se îngrijească de ale altora. 

„Dar nu pot crede că sunt cel mai mare păcătos. Oricât m-aş forţa, nu mă pot minţi. 
Sunt alţii care fac păcate şi mai mari." 

Nu trebuie să ne minţim pe noi înşine. E adevărat că puţini ajung la măsura la care 
să se considere cei mai mari păcătoşi. Şi, culmea, aceştia sunt chiar sfinţii. Adică omul 
ajuns la sfinţenie vede păcatul cu alţi ochi. El înţelege că un gând de mândrie îl poate 
pierde, în timp ce pe un păcătos un gând de pocăinţă îl poate mântui. Sfinţii au înţeles 
fragilitatea fiinţei umane. Dacă omul îşi pune nădejdea în sine şi în virtuţile sale, cade în 
ghearele mândriei. Şi mândria îl jertfeşte pe altarul dracilor. Nevoinţele şi virtuţile lui îşi 
pierd plata. Sfinţii, chiar dacă nu au căderi mari ca ale noastre, au căderi foarte mici, de 
care se pocăiesc mult mai mult decât ne pocăim noi pentru păcate foarte mari. Dacă 
oamenii se compară întotdeauna cu alţi păcătoşi, nu îşi vor da seama de gravitatea 
propriilor păcate. 

„Da, dar cum să fim orbi faţă de păcatele altora?" 

Să ne dăm seama că Hristos nu ne cere să fim orbi. Mentalitatea aceasta a toleranţei 
duse la extrem este o lucrare diavolească. Nu trebuie să închidem ochii când mulţi în 
jurul nostru fură; nu trebuie să ne obişnuim să considerăm furtul normal chiar dacă ar 
fura toţi. Tot aşa cum nu ar trebui să considerăm că homosexualitatea este normală nici 
dacă jumătate dintre bărbaţi ar fi homosexuali şi jumătate dintre femei lesbiene. 
Demonul toleranţei vrea să nimicească orice urmă de credinţă creştină pentru că îl ard 
cuvintele lui Hristos, Cel ce a venit să despartă lumina de întuneric şi virtutea de păcat: 
Nu socotiţi că am venit să aduc pace pe pământ; n-am venit să aduc pace, ci sabie (Matei 
10, 34). El a adus sabia cu care a tăiat păcatul. Apologeţii toleranţei fac alergie la 
învăţătura dură a lui Hristos, pentru că El a fost şi este un duşman al păcatului şi al 
oricărei forme de libertate prin care se manifestă păcatul, care este o formă deghizată a 
morţii ce vrea să înghită totul. 

Dar în acelaşi timp, marele duşman al tolerării păcatului - Fiul lui Dumnezeu - este 
cel mai apropiat prieten al oamenilor, oricât de tare ar fi aceştia căzuţi în păcat. El ne-a 
învăţat să urâm păcatul, dar să îi iubim pe păcătoşi. El nu a venit în lume să îi 
pedepsească pe păcătoşi, ci a venit ca să primească răstignire pentru mântuirea lor. 

Nu trebuie însă să cădem în extrema contrară, şi să generalizăm că orice păcat pe 
care îl facem noi este mai mare decât păcatele celorlalţi. Nu trebuie deci ca un fumător 
să afirme că fumatul este mai grav decât violul. Dar un fumător care crede în Dumnezeu 
poate înţelege că îi este mai uşor să refuze o ţigară decât unui criminal să ucidă. 
Problema ţine de conştiinţă: ce l-ar putea împiedica pe un criminal necredincios să 
comită o crimă? Poate numai poliţia. Conştiinţa i-a fost anesteziată de mult timp de 
păcatele care au premers crimei. Pe când un fumător care crede în Dumnezeu ştie că 
trebuie să se lupte cu păcatul lui. Şi, dacă se lasă biruit de ispită, îşi poate da seama că 
păcatul său este mai mare decât al criminalului care a ucis fără să fie conştient de 



gravitatea faptei sale. Cel mai bine au înţeles acest lucru sfinţii, şi de aceea pocăinţa lor 
este cutremurătoare. 

Cercetând istoria literaturii Evului Mediu, Ernest Robert Curtius constata că vechiul 
obicei de a semna scrisorile cu formule gen „Cutare, păcătosul" nu avea acoperire în plan 
duhovnicesc. Semnatarul nu se considera pe sine păcătos, era pur şi simplu o formulă 
standard. Câtă făţărnicie în „cutare, păcătosul"! Au fost şi sfinţi care semnau astfel, 
numai că ei semnau aşa cu convingerea că sunt cu adevărat păcătoşi. Ar fi jalnic să 
abordăm cu toţii un mod fariseic de a fi şi să ne prefacem smeriţi numai de ochii altora. 

Sunt atâtea modele de falsă smerenie şi de falsă pocăinţă, încât mulţi se smintesc şi 
consideră că pocăinţa denaturează fiinţa, că omul pocăit e unul crispat, handicapat din 
punct de vedere intelectual sau psihic, cu cine ştie ce alte hibe. Nu este deloc aşa. 
Pocăinţa îl ajută pe om să se cunoască mai bine. 

Există un curent spiritual - care îşi trage seva din înţelepciunea antichităţii - în care 
se pune mult preţ pe cunoaşterea de sine. Omul trebuie să fie conştient de valoarea sa, 
de capacităţile sale, de harismele sale. Dar sub nici o formă omul nu trebuie să se 
considere păcătos. „Nu, astea sunt reminiscenţe creştine..." 

Numai că adevărata cunoaştere de sine trebuie să includă pocăinţa. Pe cât este de 
firească alergia la falsele modele de pocăinţă, pe atât de firească ar trebui să fie 
asumarea crucii pocăinţei. Despre falsele modele de pocăinţă nu vreau să spun decât că 
sunt pietre de sminteală care îndepărtează lumea de Biserică. (Sunt atâtea femei cu 
batic, cu fuste lungi, îmbrăcate în culori mohorâte, care cunosc pe dinafară tot Sinaxarul 
- sau cel puţin aşa îşi imaginează -, dar cărora le merge gura la clevetit mai rău decât 
ţaţelor din piaţă 58 .) 

Ce să mai lungim vorba... Să nu ne mai uităm în curţile vecinilor, ci să ne uităm în 
ale noastre. Dacă vom căuta întotdeauna să găsim păcătoşi mai mari decât suntem noi, 
ne vom afla pe un drum greşit. în iad sunt mulţimi de oameni, cu păcate mai mici sau mai 
mari. Oare contează chiar atât de mult pentru cineva care este în iad că sunt alţii la 
chinuri mai mari? Nu atât de mult cât contează faptul că el însuşi nu se află în lumină. 

Dacă vrem să ne aflăm pe drumul cel bun, nu trebuie să judecăm păcatele după 
măsuri inventate de noi, ci după criteriile pe care le avem predanisite de Sfânta Scriptură 
şi de Sfânta Tradiţie. în momentul în care renunţăm la falsele criterii, vom vedea prin alţi 
ochi propria noastră viaţă. în momentul în care avem curajul să ne recunoaştem greşelile, 
avem şansa de a ne îndrepta viaţa. Nu se poate una fără cealaltă. Nu poţi mirosi a parfum 
dacă trăieşti într-o groapă cu mizerie. 

Era o glumă cu un om 59 care îi spusese nevestei că miroase urât, pentru că nu se 
spăla niciodată. îşi cumpără femeia o sticlă de spumă de baie cu esenţă de brad. Când 
vede că se apropie bărbatul cu căruţa, ia sticla şi şi-o toarnă pe cap. Şi, când îl vede 
intrând pe uşă, îl întreabă: 

- la zi, cum miros? 

- Cum să miroşi, ca un rahat într-o pădure de brazi... 60 

Nu putem să facem asemenea acestei femei, şi să ne turnăm pe cap idei frumoase, 
idei curate, dacă nu vrem să ne spălăm cu săpunul pocăinţei. Numai acest săpun ne poate 
ajuta să ajungem la curăţia sufletească. 

Dacă ne vom da seama de păcatele noastre, de pe sufletul nostru se va lua un văl. 
Vom vedea lucrurile prin cu totul alţi ochi. Ne vom da seama că mass-media încearcă să 
ne spele creierele, oferindu-ne un Big Brother continuu care, deşi nu este transmis în 
direct decât la unele emisiuni de ştiri, are cam acelaşi impact: ne plasează într-o lume 
păgână, pentru care Dumnezeu este doar un element decorativ 61 . Ne vom da seama cât 



de obsedant repetă lumea în care trăim refrenul iubirii patimilor. Ne vom da seama cât 
de uşor am repetat noi înşine acest refren. Dar nu ne va mai seduce prin vraja lui. 

Şi vom vedea că de fapt prin pocăinţă nu am pierdut nimic de valoare. Dimpotrivă. 
Câştigăm frumuseţi şi bucurii pe care mai înainte nu le cunoşteam. Şi viaţa noastră va 
începe să semene cu o poveste. Vom percepe altfel iubirea, frumosul, aproapele. Ne va fi 
puţin greu până ce vom face primii paşi. Ne vom poticni, mai ales la început, pentru că 
nu este uşor să mergem în picioare după ce ani de zile am mers de-a buşilea. Dar, cu 
toate poticnirile, va fi frumos... 

NOTE: 

57 Părintele Savatie Baştovoi, O pogorâre la iad, Editura Marineasa, Timişoara, 2002, p. 35. 
Am auzit critici prin care i s-a reproşat părintelui Savatie că prin această afirmaţie - şi altele 
de acest gen - manifestă o poziţie prea laxă. Dar oare pe cei care ucid cu totul dragostea de 
aproapele, invocând litera canoanelor şi sufocând orice dorinţă de a-i ajuta pe alţii, de ce nu 
îi critică nimeni?... 

58 Nu are rost să le judecăm, mai ales că putem ajunge lesne la o altfel de clevetire, chiar 
dacă mai politicoasă, mai simandicoasă, mai coafată, tot clevetire se cheamă. 

59 Nu cred că e nevoie să îi precizez etnia... 

60 Bănuiesc că acest cuvânt - „rahat" - nu a zgâriat privirile vreunui cititor. 

61 Credinţa spre care ne îndreaptă mass-media, prin catehezele ei de zi cu zi, este o credinţă 
fără finalitate, adică nemântuitoare. Este o credinţă superficială. Dar mass-media nu e 
singurul vinovat pentru pervertirea noastră... 

Diavolul şi „era manipulării" >> 



Trăim într-o vreme a manipulării. De la oamenii politici care vor să ne convingă să îi 
votăm până de la vedetele care ne conving că e bine să vedem mai ales un anumit post de 
televiziune - de o calitate „net superioară" celorlalte -, de la farmaciştii care ne 
recomandă preferenţial un anumit medicament numai pentru că ei primesc un discount 
preferenţial de la firma producătoare până la marii guru yoghini care ne promit 
înţelepciune instantanee şi mântuire „la comandă", avem ocazia să vedem numai fiinţe 
care vor să ne manipuleze. 

Nu trebuie să uităm faptul că primul Mare Manipulator a fost chiar diavolul, care i-a 
convins pe Adam şi Eva să mănânce fructul oprit: Şi a zis Domnul Dumnezeu către femeie: 
„Pentru ce ai făcut aceasta?" Iar femeia a zis: „Şarpele m-a amăgit şi eu am mâncat" 
(Fac. 3, 13). 

Manipularea a fost simplă 62 . Şarpele i-a amăgit atunci pe protopărinţi, aşa cum îi 
amăgeşte şi astăzi pe oamenii care aleg păcatul în locul virtuţii. Doar că astăzi se 
foloseşte de mult mai multă viclenie. Şi de o experienţă de câteva mii de ani în amăgirea 
oamenilor 63 . 

în secolul XX, una dintre metodele pe care diavolul le-a exersat „cu succes" a fost 
pervertirea oamenilor prin sondajele de opinie. Şi nu mă refer aici la sondajele politice 64 , 
ci la sondajele privitoare la viaţa sexuală a oamenilor şi la implicaţiile acesteia. Sondaje 
despre vârsta începerii vieţii sexuale, despre avorturi, despre masturbare etc. Cred că nu 
ar fi rău ca, înainte de alte comentarii pe marginea falsificării unor astfel de sondaje, să 
prezint cum astfel de sondaje contrafăcute pot schimba soarta unei ţări, şi implicit a 
lumii întregi... 



Prof. Dr. Bernard Nathanson, fost director al celei mai mari clinici de avorturi din 
lume 65 , mărturisea în ce mod gruparea căreia îi fusese co-fondator, N.A.R.A.L. 66 , a reuşit 
să convingă guvernul american să legalizeze avortul. 

„Pe vremea aceea (în 1968) era un act lipsit de bun simţ să vorbeşti despre 
abrogarea legii care interzicea avorturile. Dacă atunci s-ar fi făcut un sondaj de opinie s- 
ar fi constatat că 99% dintre americani sunt împotriva legiferării avorturilor. Dar iată că 
noi, o mână de patru oameni, cu un buget foarte mic, am reuşit într-un timp record, de 
numai doi ani, să abrogăm legea care interzicea de 140 de ani avorturile în statul New 
York. Drept rezultat, New York-ul a devenit capitala avorturilor din S.U.A. Trei ani mai 
târziu am convins Curtea Supremă să accepte legalizarea avorturilor în toate cele 50 de 
state ale S.U.A. 

Cum am procedat? Este important să ştiţi ce tactică am folosit, deoarece aceasta 
este folosită peste tot în Occident, cu mici deosebiri. Nici o societate occidentală nu este 
imună împotriva acestei plăgi. 

în 1968, gruparea noastră, N.A.R.A.L., ştia că dacă s-ar fi făcut un sondaj de opinie 
cinstit şi serios în rândurile americanilor, am fi fost învinşi de la bun început. Aşa că am 
procedat în felul următor: am realizat nişte sondaje de opinie în care întrebările erau 
confuze, cu dublu înţeles, astfel încât să putem folosi rezultatele după bunul nostru plac. 
Apoi am înaintat mass-mediei rezultatele lor, din care reieşea că 50-60% dintre americani 
sunt pentru legiferarea avorturilor. Am avut succes adoptând o asemenea tactică. Dacă 
spui publicului că majoritatea este pentru legiferarea avortului şi repeţi mereu acest 
lucru, cu timpul fiecare va ajunge să-şi schimbe părerea şi să fie favorabil avortului. în 
general, oamenilor nu le place să fie în minoritate. Tactica noastră era de a folosi 
sondaje prelucrate conform intereselor noastre. Vă atrag atenţia asupra unor asemenea 
sondaje, priviţi-le critic şi cu mare discernământ, deoarece şi astăzi sunt o metodă larg 
folosită de către mişcarea pentru avort. Ştiam, de asemenea, că dacă dramatizăm 
suficient de mult situaţia existentă privind numărul de avorturi ilegale, vom câştiga 
destulă simpatie din partea opiniei publice pentru a legaliza avorturile. Am făcut deci 
următorul pas: am falsificat numărul avorturilor făcute ilegal în S.U.A. Ştiam că numărul 
real era de 100.000, dar numărul pe care îl raportam mereu era de 1.000.000. Iar dacă 
repeţi mereu un lucru, chiar dacă este o mare minciună, vei reuşi până la urmă să 
convingi publicul, după cum a reuşit şi Hitlerîn Germania. 

Apoi, deşi ştiam că numărul real al femeilor care decedau anual în urma avorturilor 
era de 200-250, cifra pe care o repetam deseori mass-mediei era de 10.000. Aceste cifre 
au început să se impregneze în mintea publicului american, fiind cel mai bun mijloc de a- 
l convinge de necesitatea abrogării legii care interzicea avorturile. Dacă luăm în 
considerare numărul real al avorturilor înainte de legiferare, de 100.000 pe an, şi numărul 
avorturilor legale după aceea, de 1 .550.000 pe an, rezultă o creştere de 15 ori a 
numărului de avorturi. O altă tactică pe care am folosit-o a fost să convingem publicul că 
interzicerea avortului nu este o soluţie, femeile făcând oricum avorturi, dar ilegal. Or 
acest lucru nu este adevărat! Dacă astăzi am interzice avorturile, nu s-ar mai face 
1 .550.000 de avorturi pe an în S.U.A. 

în afară de măsluirea datelor reale, am propagat şi o altă minciună. Am încercat să 
contestăm din punct de vedere ştiinţific teza că viaţa ar începe din clipa concepţiei, 
susţinând că această afirmaţie este de ordin teologic, etic sau filozofic, dar nicidecum 
ştiinţific. Şi aceasta este o tactică preferată a susţinătorilor avortului. Ei spun că nu se 
poate defini clar momentul în care fătul devine o fiinţă umană. (...) Ca om de ştiinţă ştiu - 
nu cred doar, ci ştiu - că viaţa începe din momentul fecundării 67 . Cu toate că nu sunt un 
om foarte religios, cred din toată inima că există un Dumnezeu care ne cere să punem 
capăt o dată pentru totdeauna acestei triste şi ruşinoase crime împotriva umanităţii." 



Mărturia doctorului Nathanson este de-a dreptul şocantă... (Un grup de oameni a 
reuşit să convingă părinţii să ucidă zeci de milioane 68 de prunci nevinovaţi.) îmi permit să 
fac câteva observaţii pe marginea declaraţiilor sale: 

a) Când N.A.R.A.L. şi-a început activitatea, era „un act lipsit de bun simţ să vorbeşti 
despre abrogarea legii care interzicea avorturile"; dar şi-au atins scopul, cu toate 
obstacolele 69 . Din punct de vedere creştin nu e greu să observăm că o astfel de acţiune a 
fost sprijinită puternic de către Satana şi de către legiunile sale. De către diavolii care 
ştiau că avortul este una dintre armele ideale pentru răsturnarea valorilor creştine... Pe 
viitor trebuie să fim mai atenţi la orice iniţiative legislative care au ca efect 
„păgânizarea" societăţii... 

b) Profesorul Bernard Nathanson afirma despre manipulare că „este folosită peste 
tot în Occident, cu mici deosebiri. Nici o societate occidentală nu este imună împotriva 
acestei plăgi". Şi nu numai în Occident, ci în toată lumea, manipulatorii se joacă pur şi 
simplu cu vieţile şi cu viitorul oamenilor. Nu trebuie să intrăm în panică, dar nici nu 
trebuie să dormim. Trebuie să luăm aminte la astfel de avertismente, şi să le înţelegem 
în profunzime. Pentru că manipularea poate atinge toate aspectele vieţii umane. 

c) „în general oamenilor nu le place să fie în minoritate." Dar, în vremurile tulburi 
în care trăim, adevăraţii creştini trebuie să înţeleagă că majoritatea va opta pentru 
patimile şi poftele lumii acesteia 70 . Creştinii trebuie să opună rezistenţă acestui „spirit de 
turmă" datorită căruia oamenii se lasă duşi în prăpastie de călăuze oarbe... 

d) Tot profesorul Nathanson ne spune ceva care ar trebui să ne pună pe gânduri: 
„Dacă repeţi mereu un lucru, chiar dacă este o mare minciună, vei reuşi până la urmă să 
convingi publicul" 71 . (Cred că asta e una dintre legile clasice ale manipulării...) Dacă ne- 
am da seama că multe dintre ideile pe care le avem au fost „turnate" în minţile noastre 
de către mass-media „cea neiubitoare de Hristos", ne-ar fi ruşine că datorită lor ne-am 
modelat într-o anumită măsură vieţile. 

e) Faptul că au putut fi falsificate datele care atestă că omul este om din clipa 
conceperii sale ar trebui să ne determine să punem la îndoială şi alte studii pretins 
ştiinţifice 72 . 

f) Respingerea argumentelor de „ordin teologic, etic sau filozofic" în numele 
adevărului ştiinţific a dat rezultatele aşteptate. Diavolul, folosindu-se de oamenii care 
manipulează cercetarea ştiinţifică după bunul plac, va încerca să ne convingă şi de alte 
inepţii. Din această perspectivă, viitorul este destul de sumbru. 

Oricum, poate că cea mai tulburătoare idee din text este că acest „criminal în 
serie", acest „responsabil de genocid", profesorul Nathanson, a ajuns la concluzia că 
drumul pe care a mers vreme îndelungată era un drum greşit. Şi a avut puterea să se 
oprească. Dumnezeu i-a dat gândul cel bun... Păcat că vechile sale idei şi ale acoliţilor lui 
ucid în continuare milioane de copii... 

Ar trebui deci să avem mare grijă când luăm în considerare astfel de sondaje. Aşa 
cum N.A.R.A.L. i-a convins pe americani să adopte o poziţie pro-avort, tot aşa alte 
sondaje i-au convins pe tineri că sexul oral e o practică firească sau că vremea fecioriei a 
trecut. Dar, în timp ce sondajele îi conving de exemplu că tinerii americani au şi uitat ce 
e fecioria, statisticile obiective arată altceva: „în 1995, Centrul Federal pentru Controlul 
Bolilor a găsit că aproape jumătate din elevii din licee (48% dintre fete, 46% dintre băieţi) 
nu au avut niciodată o experienţă sexuală. în plus, un procentaj mare din elevii care au 
avut astfel de experienţe doreau să fi rămas virgini şi, de asemenea, doreau să înveţe 
modalităţi prin care să devină căşti" 73 , lată că, în timp ce mulţi tineri români se chinuie 
să îi ajungă pe „fraţii" americani - şi se lasă modelaţi de filmele care la rândul lor 



prezintă doar fragmente de realitate 74 -, aceşti „fraţi" mai ştiu însă să aprecieze valoarea 
fecioriei şi a înfrânării. Ciudat, nu? 

Tinerii creştini ar trebui însă să nu se lase impresionaţi de nici un fel de statistici... 
Să fie toată lumea păcătoasă, cum era Sodoma pe vremea lui Avraam, şi totuşi sufletele 
credincioase trebuie să meargă pe calea mântuirii, înfruntând toate ispitele. Şi cei care, 
asemeni profesorului Nathanson, îşi dau seama că drumul păcatului şi al minciunii duce la 
o destinaţie nefericită să încerce să îşi lepede păcatele şi să vină la Hristos... 

* 

Gândindu-mă că poate cineva ar putea considera falsificarea statisticilor privitoare 
la avorturi ca fiind o situaţie excepţională - şi că deci nu are rost să luăm în considerare 
ideea că putem fi manipulaţi prin statistici - m-am decis să prezint încă o fraudă 
ştiinţifică de mare răsunet... 

Una dintre cărţile cele mai controversate scrise în secolul XX a fost Comportamentul 
sexual al bărbaţilor, autorul ei fiind Alfred Kinsey 75 , un profesor de zoologie al 
Universităţii Indiana. în carte sunt comentate rezultatele unui sondaj făcut pe 5300 de 
subiecţi, un număr destul de mare pentru ca rezultatele să poată fi generalizate. Aceste 
rezultate au fost de-a dreptul şocante: 37% dintre cei intervievaţi afirmaseră că avuseseră 
cel puţin o experienţă homosexuală, iar 10% că erau homosexuali de cel puţin trei ani. 

Studiul profesorului Kinsey a stârnit valuri... Dacă un procent atât de mare de 
oameni ar fi homosexuali, dacă atât de mulţi au avut experienţe gay, ar fi o dovadă în 
plus că ne aflăm în era post-creştină... Lumea care L-a răstignit pe Hristos nu încetează a 
batjocori învăţăturile Sale... 

Să fi fost însă Kinsey un cercetător obiectiv, dornic să cunoască starea de fapt a 
societăţii, sau a fost doar un şarlatan care falsifica sondajele de opinie cu aceeaşi 
dezinvoltură cu care Bernard Nathanson şi acoliţii săi falsificaseră sondajele despre 
legalizarea avorturilor? Răspunsul e simplu, şi l-a dat unul dintre colegii lui Kinsey, 
Wardell Pomeroy: manipularea subiecţilor era o practică comună în colectarea datelor 76 . 
Un amănunt interesant este că mai mult de 25% dintre subiecţii lui Kinsey erau 
prostituate şi foşti deţinuţi, dintre care mulţi fuseseră condamnaţi tocmai pentru 
agresiuni sexuale. Şi oare cum poţi avea rezultate obiective când subiecţii nu sunt 
reprezentativi decât pentru un segment social foarte restrâns? E ca şi cum te-ai duce 
noaptea la o cârciumă şi ai face un sondaj despre numărul oamenilor care se îmbată 
frecvent, sau ca şi cum ai face într-un bordel un sondaj despre numărul fetelor care 
rămân fecioare până la nuntă, iar apoi ai extinde rezultatele asupra unui întreg popor... 

Unul dintre motivele pentru care Kinsey a iniţiat această fraudă ştiinţifică este că, 
fiind el însuşi homosexual (deşi poza într-un familist conservator 77 ), şi-a dat seama de 
efectele sociale ale acestei campanii pro-homosexualitate învelite în poleiala unor 
cercetări ştiinţifice... 

în biografia scrisă de James Jones Alfred C. Kinsey: O viaţă publică I privată 78 scrie 
că profesorul fusese un homosexual sadomasochist care manipulase sondajele de opinie 
pentru a-şi justifica propriul comportament. Aşa stând lucrurile, e de la sine înţeles că 
grupările minoritare care fac referire la studiile „extraordinare" ale lui Kinsey - după ce 
acesta a fost vădit ca impostor - se fac părtaşe cu bună ştiinţă la propagarea minciunii... 

întrucât însă poate că unii homosexuali vor afirma că opţiunile personale nu l-au 
împiedicat pe Kinsey să fie obiectiv, voi cita câteva statistici 79 care demonstrează încă o 
dată că acesta a fost pur şi simplu un şarlatan... 

„Patru studii naţionale separate, realizate în S.U.A. în 1970, 1988, 1989 şi 1990 de 
către National Opinion Research Center (pe un total de 7408 subiecţi), au relevat o 
incidenţă totală de 1,8% care au avut relaţii sexuale bărbat-bărbat în decursul anului 



anterior, din care 3,3% declaraseră că au avut relaţii homosexuale «ocazional» sau 
«destul de des» ca adulţi, iar între 5-7% avuseseră o aventură homosexuală în decursul 
vieţii. Mai puţin de 0,5% avuseseră relaţii bisexuale într-un an 80 . (...) 

Trei studii separate derulate în 1990 de Centrul Naţional pentru Statistica Sănătăţii 
arătau că mai puţin de 3% dintre bărbaţi avuseseră relaţii homosexuale o dată în ultimii 
15 ani 81 . 

Probabil că cel mai amplu şi mai semnificativ studiu în domeniu este un studiu în 
desfăşurare realizat de guvernul federal al S.U.A. privind activitatea homosexuală şi 
consumul de droguri. Până în martie 1991, numărul adulţilor chestionaţi ajunsese la 
119.347, această cifră făcând ca studiul să fie cel mai amplu din istorie. Datele arătau că 
numai 3% dintre bărbaţi declarau o activitate homosexuală sau consum de droguri din 
1977 încoace. Acest studiu încă în desfăşurare indică acelaşi procent si în ultimii ani 82 . 
(...) 

Un raport din 1994 de informare privind activitatea homosexuală a bărbaţilor şi 
femeilor arăta că 2,7% dintre bărbaţi avuseseră relaţii homosexuale în ultimul an, 4,1% în 
ultimii cinci ani şi 4,9% de la vârsta de 18 ani. Rezultatele pentru femei erau de 1,3% cu 
relaţii homosexuale în ultimul an, 2,2% în ultimii cinci ani si 4,1% de la vârsta de 18 ani 83 . 
(...) ' 

Zeci şi zeci de studii din lumea întreagă arată că cifra de 10% este o fraudă 
ştiinţifică. Referendumul din 1990 din S.U.A. arăta că populaţia S.U.A. este de 180 de 
milioane. Aproximativ două milioane de bărbaţi şi un milion de femei avuseseră cel puţin 
o relaţie homosexuală în ultimul an. Evident, cei care sunt exclusiv homosexuali sunt mai 
puţini. Chiar dacă îi includem pe bisexuali, aproximativ 1% din populaţie, numărul total al 
celor care întreţin în mod constant relaţii homosexuale este de 2-3%. " 84 

Datele impostorului Kinsey au fost deci contrazise de numeroase alte statistici... Din 
păcate, bomba pe care a lansat-o a apucat să îşi facă efectul. Şi, din păcate, acest efect 
se resimte astăzi şi mai puternic atunci când unele grupări homosexuale propagă 
minciunile sale... 

Şi noi, ce să facem? Să fim mai prudenţi măcar faţă de statisticile şocante, pentru că 
nu avem de unde şti dacă sunt obiective sau dacă nu cumva sunt măsluite de „fraţii" şi 
„verişorii" lui Kinsey. Printre care se află chiar oameni politici, dornici să realizeze o 
lume nouă, pentru care sunt gata să rupă societatea de toate valorile tradiţionale. Adică, 
să realizeze o lume nouă, din care - cu sprijinul Marelui Manipulator - să fie izgonit însuşi 
Hristos... 



NOTE: 

62 Eva i-a zis şarpelui: din rodul pomului celui din mijlocul raiului ne-a zis Dumnezeu: „Să nu 
mâncaţi din el, nici să vă atingeţi de el, ca să nu muriţi!". Atunci şarpele a zis către femeie: 
„Nu, nu veţi muri! Dar Dumnezeu ştie că în ziua în care veţi mânca din el vi se vor deschide 
ochii şi veţi fi ca Dumnezeu, cunoscând binele şi răul". De aceea femeia, socotind că rodul 
pomului este bun de mâncat şi plăcut ochilor la vedere şi vrednic de dorit, pentru că dă 
ştiinţă, a luat din el şi a mâncat şi a dat bărbatului său şi a mâncat şi el (Fac. 3, 3-6). 

63 De altfel, o traducere a cuvântului „diavol" este chiar „amăgitor"... 

64 Deşi chiar şi acestea sunt uneori măsluite. înaintea alegerilor prezidenţiale, când sunt 
afişate anumite rezultate ale unor sondaje, alegătorii vor să ştie cine anume a realizat 
sondajele respective - instituţia favorabilă puterii sau cea favorabilă opoziţiei. Uneori, după 
schimbarea unor guverne sau a unor preşedinţi, presa a dezvăluit cum fuseseră falsificate 
sondajele premergătoare alegerilor... Putem vedea deci şi în planul politic o oglindire a ideii 



principale a articolului de faţă, şi anume că sondajele pot fi de o obiectivitate foarte 
discutabilă... 

65 „Cât am lucrat acolo în calitate de fondator şi director al clinicii s-au făcut 60.000 de 
avorturi. Personal am făcut încă 15.000 de avorturi la clinica mea privată. Aşadar, mă simt 
răspunzător pentru 75.000 de avorturi"(Bernard Nathanson) - Tineri, sexualitatea încotro?, p. 
18. 

66 National Association for Reperai of Abortion Law. 

67 Profesorul Nathanson este realizatorul şocantului film documentar Strigătul mut, în care a 
fost filmat (cu ultrasunete) avortul unui făt de 12 săptămâni. Din film se observă că pruncul 
simţea pericolul în care se afla, mişcările lui devenind brusc agitate, ritmul bătăilor inimii 
crescându-i de la 140 la 200 pe minut. Poate cel mai tulburător moment este când pruncul 
deschide gura larg, ca într-un fel de „strigăt mut"... (Fiind la un moment dat profesor de 
religie la o şcoală postliceală, am proiectat filmul elevilor mei - în majoritate, fete. Unele, 
care se gândeau că dacă ar rămâne însărcinate ar avorta fără mari remuşcări, mi-au 
mărturisit că filmul le-a pus pe gânduri. îl recomand tuturor tinerilor - şi mai ales fetelor - 
care consideră că sarcina este un fel de „boală" nedorită... ) 

68 Ba chiar sute de milioane, dacă ne gândim că S.U.A. nu a fost decât un exemplu urmat de 
multe alte ţări... 

69 Dacă aş spune că peste câţiva ani, sau zeci de ani, pedofilia - sexul cu copii - ar fi 
declarată o practică normală, poate că aş fi considerat nebun. Ar trebui însă să ne dăm seama 
că, dacă ar folosi aceeaşi tactică cu cea folosită de N.A.R.A.L., susţinătorii pedofiliei (sau 
poate chiar ai zoofiliei) s-ar putea să obţină mari victorii... Asta dacă noi, ceilalţi, vom asista 
impasibili la propaganda lor, aşa cum am asistat şi la propaganda pro-avort sau la cea pro- 
homosexualitate... 

70 Dacă fiii vor merge pe urmele părinţilor lor, cei care vor constitui majoritatea de mâine 
vor fi tocmai cei care - după cum ne arată sfinţii Bisericii - îl vor primi cu braţele deschise pe 
Antihrist, ca pe cel mai mare binefăcător al omenirii... 

71 Părintele Paisie Aghioritul vorbea despre una dintre cele mai mârşave manipulări, cea prin 
care oamenii vor fi convinşi să primească semnul Antihristului, 666: „(...) Vor face reclamă 
sistemului perfect al pecetluirii cu raze laser cu 6-6-6, pe mână sau pe frunte, care nu se va 
vedea la exterior. în acelaşi timp, la televizor vor arăta că cutare a luat cartela cutăruia şi i-a 
luat banii din bancă, şi vor spune mereu: «Mai sigură este pecetluirea cu raze laser, pe mână 
sau pe frunte, pentru că numai deţinătorul îşi ştie numărul lui. Pecetluirea este sistemul 
perfect. Celălalt nu-ţi va putea lua nici capul, nici mâna şi nu-ţi va vedea pecetea»" (Cuviosul 
Paisie Aghioritul, Trezire duhovnicească, Schitul Lacu, Sfântul Munte Athos, 2000, p. 184). 

72 De altfel, multe din argumentele susţinătorilor ideii darwiniste că omul se trage din 
maimuţă s-au dovedit false. Şi s-a constatat că aceştia au mers cu contrafacerile lor până la 
realizarea unor schelete despre care se pretindea că reprezintă veriga lipsă dintre maimuţă şi 
om... Numai că, pe cât de mare a fost la început vâlva stârnită de descoperirea scheletelor 
respective, pe atât de banală a părut mai apoi demonstrarea faptului că „verigile lipsă" nu 
erau autentice... dată ce omul a acceptat că se trage din maimuţă, nu l-a mai interesat 
faptul că argumentele de care a ţinut seama nu erau credibile din punct de vedere ştiinţific... 

73 îmi dau seama că cineva ar putea considera că, din moment ce studiul a fost făcut de un 
centru pentru controlul bolilor, îşi poate pierde din obiectivitate, motivând că centrul 
respectiv ar fi fost interesat să manipuleze datele în direcţie contrară, pentru a reduce 
implicit numărul potenţialilor pacienţi. Sunt de acord cu faptul că manipularea poate avea loc 
în ambele direcţii. Dar în acelaşi timp îmi dau seama că susţinătorii adevărului nu au nevoie 
de minciuni pentru a-şi susţine poziţiile. în momentul în care ar folosi minciuna, ar deveni 



vulnerabili, aşa cum îi vor duşmanii lor. Deci cred că sondajul acesta are mari şanse să fie 
obiectiv... 

74 Şi implicit formează o imagine deformată asupra ansamblului... 

75 Toate datele privitoare la cazul Kinsey şi la sondajele anexe sunt extrase de pe site-ul 
www.homosexualitate.ro. Nu am făcut altceva decât să rearanjez informaţiile de acolo şi să 
le însoţesc cu mici comentarii. Materialele oferite de site-ul respectiv mi-au fost de folos la 
mai multe articole din volumul de faţă. Le mulţumesc deci celor care se ocupă de el... 

76 Wardell Pomeroy, Dr. Kinsey şi Institutul de Cercetări Sexuale, New York Harper&Row, 
1972, pp. 97-137. 

77 Şi asta pentru a nu fi acuzat de lipsă de obiectivitate în cercetările sale. Psihologul Judith 
Reisman, care a cercetat biografia lui Kinsey, a afirmat însă că acesta era nu numai 
homosexual (care îşi seducea studenţii), ci şi pedofil... 

78 New York: W.W. Norton, 1997. 

79 Cred totuşi că şi rezultatele acestora trebuie privite cu o anumită reţinere, pentru că 
oricât ar fi de mare iubirea pentru o patimă, unii au reţineri să recunoască că o au atunci 
când sunt puşi să răspundă sondajelor de opinie. Din bun simţ, nu se mândresc cu neputinţa 
lor... Totuşi, nu ar fi de mirare nici ca unii să se fi declarat homosexuali numai din teribilism, 
numai pentru a părea interesanţi. Doar trăim o avalanşă a teribilismului... 

80 Robert Fay et al., Revista Science, nr. 243 (din 28 noiembrie 1991), pp. 338-348; S.M. 
Rogers şi C.F. Turner, Contactele sexuale bărbat-bărbat în S.U.A.: Constatări din cinci studii, 
1970-1990, Jurnalul de Cercetări privind Sexualitatea, 28 noiembrie 1991, pp. 491-519. 
(întrucât se poate spune că materialele de pe net nu sunt demne de luat în serios, la aceste 
sondaje voi indica în notele de subsol şi referinţa bibliografică.) 

81 D.A. Dawson, Informaţii şi atitudini faţă de S.I.D. A., lanuarie-Martie 1999, Date provizorii 
dintr-un studiu naţional - Date statistice preliminare (Hyattsville, Md.: Centrul Naţional 
pentru Statistica Sănătăţii, 26 septembrie 1990), p. 11. 

82 D.A. Dawson, Informaţii şi cunoştinţe despre SIDA, Advance Data - Centrul Naţional pentru 
Statistica Sănătăţii: DHHS Pub. No.' (PHS) 88-1_250, nr. 160, 161, 163, 176, 183, 193. 

83 Laumann, EO, Gagnon, JH, Michaels, RT, & Michaels, S. (1994), Organizarea socială a 
sexualităţii: Practicile sexuale din Statele Unite, Chicago: University of Chicago Press., Philip 
Elmer Dewitt, Adevărul despre americani şi sex, Time, 17 octombrie 1994, p. 68. 

84 Pe site-ul www.homosexualitate.ro se pot găsi şi alte statistici asemănătoare. 

Calea bordelului >> 



„Cum e la bordel? Fetele sunt profesioniste în arta erotismului. experienţă cu ele 
ar fi de neuitat..." 

Nu puţini tineri gândesc aşa. într-o anumită măsură au dreptate. Aşa cum un sportiv 
care se antrenează zi de zi ajunge la mari performanţe, tot aşa fetele care muncesc într- 
un bordel devin campioane în oferirea de plăceri trupeşti. Cunosc o sumedenie de poziţii 
beton, se pricep să stârnească masculul din bărbaţii care le trec pragul. Perversiunile în 
care sunt iniţiate fac ca o oră petrecută în preajma lor să fie mai eficace decât citirea 
unui tratat despre sexualitate. 



Dacă ne gândim că fiecare dintre prostituate se află într-o concurenţă acerbă cu 
suratele din celelalte aşezăminte similare, că încearcă să îşi mulţumească vizitatorii în 
aşa fel încât oferta rivalelor să pălească instantaneu, atunci nu este greu să înţelegem de 
ce unii bărbaţi, tineri sau vârstnici, sunt clienţi fideli ai bordeielor. 

Vorbind despre blazarea care apare între soţii care nu fac tot ce le stă în putinţă 
pentru ca dragostea lor să nu se împuţineze, trebuie să spunem că ea se manifestă şi în 
viaţa lor sexuală. Factorii exteriori - oboseala, stresul şi ceilalţi - contribuie la răcirea 
dragostei lor, şi atunci până şi viaţa lor sexuală devine banală. în aceste condiţii nu este 
de mirare că unii bărbaţi merg la bordel, acolo unde prostituatele le vor da mult mai 
multă atenţie. Şi plăcere... 

Unii intră în bordel pur şi simplu de curiozitate, să vadă ce ar putea să le ofere o 
prostituată. Şi, după ce au intrat o dată, intră şi a doua oară. E ca un drog... 

Dacă nici bărbaţii care au soţii şi copii nu înţeleg bordelul ca pe un loc de pierzanie, 
oare cum ar înţelege aceasta tinerii? 

Nu am intrat în viaţa mea în nici un bordel şi de aceea nu pot spune multe despre ce 
se întâmplă acolo. Un singur lucru vreau să spun: că mi se pare groaznică separarea dintre 
dăruirea sufletească şi cea trupească. Nu cred că poţi să te culci cu o prostituată fără ca 
întreaga ta fiinţă să fie virusată. Nu mă refer la boli venerice, mă refer la ceva mult mai 
grav. La o percepţie denaturată a unirii trupeşti 85 . Omul este trup şi suflet. Sufletul şi 
trupul sunt interdependente. Dacă omul învaţă în bordel să privească actul sexual numai 
ca pe un mijloc de a obţine cât mai multă excitare, atunci îi va fi foarte greu ca, după ce 
se va căsători, să cunoască frumuseţea unirii trupeşti cu soţia sa. 

Tinerii care au căpătat reflexul de a se masturba des au un mare handicap când îşi 
încep viaţa intimă, nefiind capabili să întreţină raporturi sexuale în care să îşi satisfacă 
partenerele 86 , pentru că organul respectiv nu mai funcţionează în parametri normali; tot 
aşa, cei care s-au obişnuit cu erotismul de bordel nu vor fi capabili (decât cu mari 
eforturi) de o relaţie trupească firească cu soţiile lor, în care dăruirea sufletească să fie 
împletită cu cea fizică. Ei vor căuta întâi de toate să regăsească deliciile erotice cu care 
s-au obişnuit în bordel, şi astfel vor pierde tocmai esenţialul: dăruirea sufletească, pentru 
care cea trupească nu ar trebui să fie decât un suport. 

Şi acum vom ajunge la concluzia că cei care au călcat printr-un bordel sunt 
predestinaţi să aibă eşecuri în viaţa sexuală cu soţiile lor (dacă ele nu acceptă 
perversiunile)? 

Nu, nu se poate spune aşa ceva. Pentru orice cădere există şi leacul potrivit. Numai 
că va fi nevoie de nişte eforturi eroice pentru ca un tânăr ce a călcat într-un bordel să 
ajungă mai apoi la o curăţie a minţii şi a trupului astfel încât să cunoască frumuseţea 
unirii trupeşti cu soţia sa, unire în care plăcerea trupească ar trebui să fie covârşită de 
dăruirea sufletească. 

Din mândrie, nici un tânăr client al prostituatelor nu va considera că va rămâne 
marcat de experienţa negativă pe care o acumulează în bordel. Tinerii se simt stăpâni pe 
sufletele şi pe trupurile lor şi consideră că le este uşor să renunţe la o obişnuinţă sau alta. 
Dar învăţarea limbajului sexualităţii se aseamănă învăţării unei limbi străine: dacă de la 
început ai învăţat-o greşit, îţi va fi foarte greu până la urmă să înveţi să vorbeşti corect. 

Ca o concluzie, îmi permit să le spun tinerilor care intră într-un bordel din 
curiozitate, doar ca să ştie cum să facă sex, că se autodistrug. Nu numai că vor avea o 
concepţie denaturată asupra sexualităţii, ci pur şi simplu se vor poziţiona într-o postură 
din care atunci când se vor căsători le va fi aproape imposibil să înţeleagă frumuseţea 
unirii trupeşti binecuvântate de Dumnezeu. Pentru a pune în evidenţă modul în care 
păcatul murdăreşte sufletele, în textele religioase se foloseşte imaginea copacului bun 



care primeşte un altoi de la un copac neroditor. Imaginea aceasta poate fi folosită şi în 
cazul de faţă: când un tânăr cade în mrejele unei prostituate, primeşte un altoi care îi va 
murdări întreaga viaţă... 

Dar ce, nu există pocăinţă? Ba da, numai că ar fi cam aşa: un tânăr vrea să dea foc 
la casa în care locuieşte gândindu-se că se va salva în ultima clipă. Dar cine garantează că 
va fi în stare să facă aceasta? 

NOTE: 

85 Un cititor: Da, corect. Am intrat şi eu de câteva ori în bordel, pentru că iubirea mea nu a 
fost împărtăşită nici de prima fată de care m-am îndrăgostit, nici de a doua... Dincolo de 
plăcerea fizică din timpul actului simţeam o plăcere psihică. îmi spuneam: uite, asta este 
femeia care în clipa asta mă serveşte ca o sclavă, cu care pot să fac aproape orice pentru că 
am plătit o sumă pentru ea. îmi plăcea să le umilesc. 

86 Acesta este un motiv pentru care unele cupluri eşuează. Dacă însă sufletul s-ar fi pocăit de 
păcatul masturbării, şi dacă trupul ar fi avut o perioadă de „însănătoşire", atunci problema ar 
fi fost mult mai mică... 

Cum să schimbi un om? >> 



întrebare: Credeţi că e de ajuns să ai râvnă pentru a-i ajuta pe alţii, pentru a te 
duce să converteşti prostituate şi desfrânaţi, sau drogaţi, beţivi, rockeri şi alţi oameni 
căzuţi în păcate? 



(întrebarea aceasta mi-a fost pusă într-o conferinţă în care primisem multe bileţele 
şi vroiam să am timp să răspund la toate. Atunci am zis doar: „Nu, e nevoie să faci totul 
sub îndrumarea duhovnicului..." încerc să răspund acum mai pe larg, considerând-o o 
întrebare foarte importantă.) 

Răspuns: Nu, în nici un caz. Am primit de curând o scrisoare în care o fată îmi cerea 
să îi recomand câteva cărţi de referinţă pentru budhism, deoarece îşi dorea să facă 
misiune ortodoxă între tinerii căzuţi în mrejele acestei învăţături mincinoase. întrucât 
fata de-abia se apropiase de Biserică, mi-am permis să îi răspund ca vreme de doi ani să 
uite cu totul de această iniţiativă şi, dacă peste doi ani gândul o va mai frământa, voi 
vedea ce răspuns îi voi da. Cine ştie, poate peste doi ani îmi va scrie din nou, fiind mai 
întărită duhovniceşte, şi îmi va spune că a primit binecuvântare de la duhovnicul ei să 
facă misiune în comunităţile budhiste din Europa. Şi poate peste cinci ani va pleca la 
drum... 

Dar asta e foarte puţin probabil. E mult mai probabil ca asta să fi fost doar o ispită 
de la diavol. Diavolul încearcă să ne dea unele idei bune, care însă nu ne sunt de folos. 
Tot aşa cum în vechime îi ispitea pe unii pustnici să părăsească pustia pentru a chema 
poporul la pocăinţă, şi apoi, după ce pustnicii ajungeau între oameni, cădeau tocmai în 
păcatele de care îşi propuseseră să îi izbăvească pe ceilalţi... 

Fac o paranteză. Cineva m-a întrebat: „Dar de ce te-ai apucat să scrii cărţi 
religioase fără să ajungi la un nivel duhovnicesc mai înalt? De ce te faci altora doctor, 
când nici pe tine nu te-ai vindecat de mândrie şi de alte patimi?..." 

Simt că dacă nu îl mărturisesc pe Hristos, atât cât pot, îmi risc mântuirea. De ce? 
Tocmai pentru că apropierea mea de Biserică este strâns legată de chemarea pe care mi- 



a făcut-o Dumnezeu, cu mai mult de zece ani în urmă, de a-i îndruma pe alţii spre lumina 
Bisericii. 

După ce mă rupsesem de vraja tantrismului şi de alte practici yoghine, mă gândeam 
că dacă aş porni pe calea ortodoxă ar trebui să fac un canon foarte greu pentru ca 
Dumnezeu să îmi ierte păcatele. Mă frământa gândul acesta, şi, într-o noapte, în timp ce 
visam că eram în mână cu o carte de canoane şi căutam medicamentul potrivit pentru 
boala mea sufletească, am auzit o voce fermă, ce nu avea legătură cu visul şi care m-a 
trezit din somn, care mi-a poruncit: „Canon: să îi înveţi pe cei din afară filosofia Sfinţilor 
Părinţi". 

Ani de zile m-am întrebat cine sunt cei „din afară"; mă gândeam că Dumnezeu mă 
chemase să le vorbesc mai ales ereticilor, păgânilor şi ateilor. Dar, văzând sfaturile pe 
care le primeam de la duhovnic (să scriu pentru cei bolnavi, să scriu pentru cei care vor 
să îşi întemeieze o familie, să le răspund celor care îmi pun întrebări legate de viaţa 
duhovnicească prin e-mail şi prin scrisori, să vorbesc la radio şi în conferinţe), mi-am dat 
seama că „cei din afară" acoperă un spectru mult mai larg decât îmi imaginasem. Da, 
cred şi simt că Dumnezeu m-a chemat să îl mărturisesc în faţa celor care nu cunosc deloc 
sau cunosc doar superficial filosofia Sfinţilor Părinţi. 

Credeţi-mă că de multe ori mă rog cu disperare: „Doamne, dacă mi-ai cerut să Te 
mărturisesc, ajută-mă să Te mărturisesc şi prin viaţa mea, nu numai prin cuvintele mele". 
Mă simt covârşit pur şi simplu de această chemare. Am încercat să mă lepăd de ea, dar 
duhovnicul m-a mustrat şi m-a ajutat să înţeleg că nu trebuie să arunc talanţii primiţi de 
la Dumnezeu... Tocmai de aceea îndrăznesc să le vorbesc altora, şi tocmai de aceea scriu 
acum... Ei, dar am făcut o paranteză prea lungă... Vroiam să vă povestesc altceva. 
întâmplare care serveşte drept răspuns la întrebarea iniţială... 

Aflându-mă în biserica Sfântului Mare Mucenic Dimitrie Izvorâtorul de mir, în 
Salonic, m-am rugat odată mai mult în faţa raclei cu sfintele moaşte. Ştiţi şi voi poate că, 
după ce te rogi mai mult, faţa ţi se înseninează, devine parcă mai blândă, mai frumoasă. 
Şi asta pentru că rugându-te te rupi puţin de frământările obişnuite. Fiind puţină lume în 
biserică atunci, am stat şi m-am rugat mai mult, pentru că nu stătea nimeni la „coadă". 

După ce m-am rugat, a venit la mine o grecoaică cu nişte ochi foarte ciudaţi, şi m-a 
întrebat: „Cum te rogi aşa? Simt o mare putere în rugăciunea ta...", sau cam aşa ceva, nu 
mai ţin minte exact. Am simţit o nelinişte în inima mea, m-am simţit tare nesigur, l-am 
spus că voi vorbi cu ea după ce mă voi mai ruga puţin Sfântului Dimitrie. Simţeam că 
femeia respectivă, deşi mă întrebase de rugăciune, vroia altceva de la mine... L-am rugat 
pe sfânt să mă ajute şi am simţit că sufletul mi s-a liniştit. Am ieşit din biserică împreună 
cu femeia, şi am început să îi vorbesc despre rugăciune. Ea m-a invitat la ea, în camera 
de hotel, să bem o cafea. Eu m-am gândit că nu e bine să fim singuri, ca să nu apară cine 
ştie ce probleme... 

M-a invitat la o terasă, să mâncăm ceva, dar mie mi s-a părut iarăşi că ceva eîn 
neregulă... Ne-am mai plimbat, i-am vorbit despre spovedanie, împărtăşanie, şi când m-a 
întrebat de când sunt creştin i-am spus că am devenit creştin după ce trecusem prin 
rătăcirile yoghine, şi chiar prin Tantra Yoga. Brusc, am văzut-o că devine foarte 
interesată de tehnicile sexuale tantrice. Şi mi-am dat seama că nu are rost să continuăm 
discuţia (mai ales că, necunoscând eu prea bine termenii „specifici" în limba greacă, mi-a 
cerut să îi explic prin semne...). Am plecat repede, aproape nepoliticos de repede, mai 
ales că, deşi nu făceam nimic, simţeam totuşi o ispită, întreţinută de atitudinea foarte 
„prietenoasă" a femeii... 

De ce am povestit asta? Pentru că mă gândesc că, dacă m-ar fi apucat râvna 
misionară de a converti o femeie uşoară în camera ei de hotel, poate că vechile mele 
patimi ar fi putut răbufni... 



A fost una dintre cele mai grele ispite din ultimii ani... Pentru că era învelită în 
masca unei fapte bune: „Ce e rău să vorbeşti despre rugăciune? Dacă femeia asta îl caută 
sincer pe Dumnezeu, şi aş putea să o ajut prin cuvintele mele?". E dificil de explicat în 
cuvinte de ce am simţit-o ca pe o ispită, dar aşa am simţit-o... M-am gândit de multe ori 
cum ar fi trebuit să mă port în acel moment. Cred că trebuia să îi cer binecuvântare 
părintelui meu pentru o acţiune atât de delicată, iar dacă nu reuşeam să îl prind la 
telefon - el fiind în România -, trebuia să refuz o discuţie cu o femeie ai cărei ochi 
oglindeau „dorinţa..." 

Ca o concluzie, ca răspuns la întrebarea dacă e de ajuns să ai râvnă pentru a te duce 
să îi converteşti pe alţii, răspunsul e nu. Poţi să încerci să le dai o mână de ajutor şi să te 
prăvăleşti cu totul în prăpastia lor... 

în această ispită cad de multe ori fetele credincioase care se îndrăgostesc de băieţi 
frumoşi, deştepţi, dar necredincioşi şi pătimaşi... Fetele speră să îi ajute pe aceştia să se 
schimbe, dar încetul cu încetul se schimbă ele după cum vor ei... Am auzit de atâtea ori 
aceeaşi constatare de la mai mulţi preoţi duhovnici: „Multe fete au venit să îmi ceară 
binecuvântare să se mărite cu tineri sau bărbaţi necredincioşi, gândindu-se că prin 
dragostea lor îi vor apropia de Biserică. Dar aproape în toate cazurile s-a ales praful de 
gândul lor cel bun. Mai mult, după nuntă, bărbaţii au ajuns chiar să le interzică să mai 
meargă la biserică, să se spovedească şi să se împărtăşească. Şi au regretat amarnic 
hotărârea lor de a se mărita cu ei..." 

Şi la fel au regretat şi tinerii care au luat fete necredincioase... 

Am primit si eu scrisori de la fete ce se vroiau să se mărite cu „iubiţii" lor care erau 
necredincioşi: „Iţi dai seama ce mare lucru va fi dacă în timp voi câştiga un suflet pentru 
Hristos?". 

Da, îmi dau seama... Numai că sufletele nu se câştigă când ni se năzare nouă, şi nici 
în modul în care ni se năzare nouă. Nu e nimic rău să încerci să îl ajuţi pe tânărul la care 
ţii să se apropie de Biserică. Şi dacă el vrea sincer să ducă o viaţă creştină, puteţi avea o 
familie împlinită... Numai că unii tineri mimează convertirea numai pentru a convinge fata 
să le devină soţie. Şi, după nuntă, la câteva zile sau la câteva luni, adevărul iese la 
iveală: convertirea a fost doar o piesă de teatru... 

E trist să îţi dai seama că ai şanse foarte mici să ai parte de o familie creştină lângă 
omul la care ţii. Numai că, riscându-ţi viitorul, greşeşti. Şi vei culege roadele triste ale 
pariului pe care l-ai făcut cu propria viaţă... 

Aşa că vă întreb şi eu: „Credeţi că e de ajuns să ai dragoste pentru a convinge un om 
legat cu lanţurile patimii şi ale necredinţei să îşi schimbe viaţa pentru Hristos?" Şi parcă 
vă aud: „Da..." Şi ştiu că răspunsul e sincer. Numai că ştiu şi că e un răspuns pripit. La fel 
de pripit ca gândul de a face misiune între beţivi şi desfrânate fără să fii sporit 
duhovniceşte, încercând să îi convingi pe alţii să ducă o viaţă nepătimaşă în timp ce 
sufletul tău este apăsat de patimi... 87 

NOTE: 

87 Şi simt nevoia să spun încă o dată: Da, şi eu sunt pătimaş, dar scriu şi vorbesc despre 
Dumnezeu pentru că am ascultare de la duhovnic. Din clipa în care mi-ar cere să mă opresc, 
aş face-o fără şovăială. Şi clopotul mărturiei mele ar înceta să mai bată... 

Binecuvântare pentru păcat >> 



O cunoştinţă de-a mea, care lucrează în mass-media, fiind rugată să îmi trimită 
sugestii pentru îmbunătăţirea cărţii de faţă, mi-a scris: 

„Te rog să scrii ceva şi despre următoarea întâmplare care m-a impresionat. Am 
auzit de o actriţă foarte credincioasă, care a mers într-o zi la teatrul la care lucra. Că 
era credincioasă ştiau şi colegii ei. Regizorul îi zice: 

- Ţi-am găsit rolul vieţii tale. îţi ofer rolul din piesa cutare. 

Actriţa trebuia să joace rolul unei călugăriţe care îi apărea în vis unui călugăr şi îl 
ispitea. Oricum, avea de jucat anumite scene mai fierbinţi în «calitatea» ei de ispită. Ea 
s-a dus foarte dezamăgită la duhovnic şi i-a povestit întâmplarea. Duhovnicul i-a 
răspuns: 

- Ei, ce să fac. îţi dau binecuvântare. Asta ţi-e meseria. 
Ea i-a răspuns: 

- Nu vreau să-mi daţi binecuvântare. Vreau să vă rugaţi pentru mine să nu mă dea 
afară dacă refuz rolul. 

Şi, cu ajutorul lui Dumnezeu, nu a fost dată afară. " 

Nu ştiu dacă ar mai fi de spus ceva... Femeia 88 s-a purtat creştineşte, deşi putea să 
îşi găsească justificări pentru a primi rolul respectiv. Dar, riscându-şi postul, a primit 
răsplată de la Hristos... 

Toţi vrem să ne răsplătească Hristos, dar nu ne place să riscăm nimic. Sau ne place 
să riscăm numai în planul lumesc, cum fac cei care aruncă banii pe jocurile de noroc, pe 
cursele de maşini sau de cai, sau, mai nou, în sălile de K1 . Noi vrem cununa, dar, când în 
faţa noastră apare crucea, nu mai ştim cum să o ocolim... Vrem să fim virtuoşi fără să 
trăim virtuţile... Ne place să vedem că altul face fapte mari, că avem subiecte de discuţii 
cu prietenii, după care revenim la comoditatea noastră. Sau, dacă facem o faptă bună, 
ne lăudăm cu ea până răguşim... 

(Eu însumi am fost o dată în situaţia de a-mi risca viaţa pentru a ajuta pe cineva, 
întrucât întâmplarea a fost palpitantă, am povestit-o în stânga şi în dreapta, până când 
mi-am dat seama că, în loc să văd mila lui Dumnezeu care m-a ajutat să îmi biruiesc şi 
frica şi egoismul, mă vedeam pe mine în ipostaza de mare erou iubitor de fraţi... Iar acum 
mi se pare că lauda mea a covârşit puţinul bine pe care l-am făcut...) 

Numai că, dacă ne mulţumim să îi lăsăm pe ceilalţi să se lupte pentru mântuire, noi 
înşine considerându-ne prea slabi pentru o asemenea luptă, înseamnă că ne considerăm 
prea slabi şi pentru cununa mântuirii, şi ne mulţumim cu rolul de spectatori ai marii arene 
duhovniceşti. 

Poate îmi vei spune că viaţa ta nu este defel palpitantă... Da, pe mulţi i-am auzit 
spunând că vieţile lor sunt şterse, că nu au ocazia să îşi arate credinţa prin fapte de 
eroism duhovnicesc. Este adevărat că nu toţi suntem chemaţi să luptăm în linia întâi, că 
nu toţi avem aceleaşi daruri de la Dumnezeu. Unii îl atacă pe duşman de pe apă, alţii din 
aer, alţii vin cu tancurile, alţii pun explozibil... Fiecare face ce are de făcut. 

Poate că nu îţi dai seama că şi lupta aceasta, aparent blazată, în care totul este 
monoton, are cununa ei. Dumnezeu te va răsplăti pentru modul în care ai reuşit să rezişti 
la această ispită. 

„Nu - poate îmi spui -, viaţa mea nu e blazată, dar pur şi simplu nu am puterea de a 
risca, pur şi simplu îmi e teamă să fac voia lui Dumnezeu." 



Dar Dumnezeu, când îţi pune înainte o încercare, îţi dă şi puterea să o depăşeşti, nu 
uita asta. 

De fapt fiecare moment de cumpănă din viaţă este o intersecţie cu multe direcţii. 
Putem să mergem spre mântuire, putem să mergem în sens opus şi putem să mergem pe 
drumuri lăturalnice, care ne îndepărtează mai mult sau mai puţin de mântuire. 

Poate îţi dai seama că, după ce ai făcut de o mie de ori alegeri greşite, şi după ce 
curajul ţi-a fugit din suflet, îţi va fi greu ca data viitoare să te porţi cum trebuie. Da, 
curajul a fugit, dar aşa cum a fugit, aşa se poate întoarce. Roagă-te la Dumnezeu, şi vei 
avea mai mult curaj decât ai avut vreodată. 

„Dar dacă totuşi duhovnicul îmi dă binecuvântare pentru ceva, Dumnezeu mă poate 
pedepsi dacă fac lucrul respectiv?" 

Orice lucru bun care este făcut cu binecuvântarea duhovnicului va atrage răsplata, 
iar nu osânda dumnezeiască. Dacă însă duhovnicul ne dă binecuvântare să facem ceva 
rău, vom avea - şi noi, şi el - parte de osândă. Numai că sunt aproape inexistente cazurile 
în care un duhovnic dă în cunoştinţă de cauză binecuvântare pentru ceva rău. De obicei, 
binecuvântările sunt „furate" pentru că duhovnicul nu cunoaşte exact o anumită 
problemă, şi atunci, lăsându-se influenţat de modul în care creştinul îi prezintă situaţia, 
dă o binecuvântare care nu are nici o valoare în faţa lui Dumnezeu. De exemplu, un tânăr 
vrea să se apuce de radiestezie - o formă de vrăjitorie care nu seamănă din punct de 
vedere exterior decât foarte puţin cu practicile clasice ale vrăjitorilor. Merge la 
duhovnic: 

- Părinte, îmi daţi binecuvântare să merg la radiestezie? 

Dacă părintele nu este bine informat asupra problemei, întreabă: 

- Radiestezie? Ce e asta? 

- Ce să fie, o formă de a-i ajuta pe oamenii bolnavi să se vindece mai repede. 

- Nu e ceva necurat la mijloc? 

- Nu, părinte, se fac rugăciuni, radiesteziştii merg la biserică, toate sunt bune. 

- Ei, dacă e cu rugăciune, e bine. îţi dau binecuvântare, de ce să nu îţi dau... 

Pe unii faptul că au cerut binecuvântare pentru aşa ceva fără să fie conştienţi că e 
ceva dubios la mijloc îi poate ajuta să înţeleagă repede că acolo are loc o lucrare 
drăcească. Dar ceilalţi scapă foarte greu din mrejele radiesteziei... 

„Şi ce are radiestezia cu ispitele trupeşti?" 

Am făcut o paralelă şi am ajuns acum unde vroiam să ajung. Sunt fete care cer 
binecuvântare de la duhovnicii lor să meargă la petreceri la care după primele blues-uri 
se stinge lumina şi atmosfera e mai încinsă decât în discoteci. Totul devine o fabrică de 
hormoni... 

Numai că dacă îi spui: „Părinte, pot să merg la ziua colegei mele de clasă (sau de 
an, sau de serviciu, etc.) ?", părintele spune: „Da, sigur că da, de ce nu..." Dar dacă îi 
spui: „Părinte, vreau să merg la o petrecere unde invitaţii se vor purta foarte dezmăţat. 
Să merg sau nu?", îţi va spune că nu e bine să mergi. Ei, nu toate petrecerile sunt 
dezmăţate, dar din ce în ce mai puţine aniversări sunt decente. Mi-a povestit o cunoştinţă 
de-a mea cum la ziua ei doi invitaţi au început să îşi scoată drogurile şi să inhaleze. Când 
au văzut părinţii ei - care veniseră acasă pe neaşteptate - au făcut mare tărăboi... 

Mi se pare normal. Ce putea însă fata să facă? Să îi gonească pe invitaţi? Nu să îi 
gonească, ci doar să le spună că nu e de acord ca aniversarea ei să devină prilej de 



dezmăţ... „Ei, da, dar drogaţii nu se drogau atunci în holul blocului?" Treaba lor, nu era 
vina fetei. Mai ales că, atunci când i-a invitat la ea, nu ştia cu cine are de-a face. 

Altă situaţie, reală: „Părinte, îmi daţi binecuvântare să merg la mare cu familia?" 
„Da, mergi." Dar fata uită să îi spună părintelui că la mare pleacă nu numai ea cu familia, 
ci pleacă şi prietenul cu gaşca lui. Prietenul care se chinuie de multă vreme să o convingă 
să se culce cu el... Şi fata ştie că la mare va sta cu părinţii ei foarte puţin. 

„Atunci de ce mai cere binecuvântare? De ce nu pleacă şi fără binecuvântare, dacă 
are chef să se distreze cu iubitul ei?" 

Nici eu nu ştiu de ce o face. Cred că numai ca să îşi adoarmă conştiinţa. Ştia că, 
dacă îi spunea părintelui că va sta mai mult cu iubitul decât cu părinţii, avea şanse să nu 
primească binecuvântarea. Aşa că nu a vrut să rişte. Nu vreau să dau vina pe fete, dar în 
mai multe situaţii fetele au încercat să se fofileze obţinând astfel de binecuvântări. 
Explicaţia e simplă: băieţii păcătuiesc cu mult mai multă naturaleţe, şi-au adormit de 
mult conştiinţa, şi ştiu că pentru ceea ce vor ei să facă e stupid să mai ceară 
binecuvântare... 

Aşa că aveţi mare grijă când cereţi binecuvântare. E mai păcat să furi o 
binecuvântare în cunoştinţă de cauză decât să furi de la supermarket (piua, asta nu 
înseamnă că cei care au furat binecuvântări trebuie să alerge acum la supermarket...; şi 
nici măcar la piaţă...) 

„Dar actriţa de la teatru nu a încercat să fure binecuvântare, a primit-o şi fără să o 
ceară..." 

Aş vrea să iau apărarea duhovnicului ei (şi sper să nu greşesc): sunt atâţia mireni 
care încearcă să îi convingă pe duhovnicii lor că trebuie să facă compromisuri la locul de 
muncă (secretara să poarte fustă mini etc), încât unii preoţi, sătui de discuţiile 
contradictorii cu credincioşii, îi lasă să facă tot ce îi taie capul. Şi vinovaţi nu sunt numai 
duhovnicii care cedează insistenţelor, ci şi credincioşii care au încercat să îşi depăşească 
atribuţiile, devenind învăţători ai duhovnicilor lor. 

Ca să fiu obiectiv, observ că şi dacă duhovnicul actriţei îi dădea binecuvântare ca nu 
cumva să pună o povară prea grea pe umerii ei, adică şi dacă greşea datorită faptului că 
nu vroia ca actriţa să aibă necazuri la serviciu, aceasta nu prea schimba situaţia. Nu făcea 
nici piesa mai puţin fierbinte, nici pe actriţă mai nevinovată, şi nici pe spectatori mai 
virtuoşi. 

Să dea Dumnezeu să nu fim în situaţia de a-i cere duhovnicului nostru lucruri 
nepotrivite. Să ne dea Dumnezeu puterea de a avea şi noi curajul actriţei respective... 

NOTE: 

88 Puteam să aflu şi numele actriţei, şi să vi-l comunic şi vouă. Dar poate că e mai bine ca 
fapta ei să nu fie acoperită de laudele care gonesc cununa... 

O ieşire din Matrix... >> 



NOTA 

Părintele Constantin Necula scria undeva: „A existat şi a apărut acum câţiva ani o 
carte editată de revista Bravo - care probabil vă este cunoscută în ediţia românească. Un 
medic, un sexolog, primise sute de întrebări pe parcursul unui an întreg, pe care le-a 
cuprins într-o carte. Ea este apărută în Editura Bravo. Titlul cărţii era: «Şi cu noi cum 
rămâne?». Şi întrebau copiii ăia de toate năstruşniciile, încât, la un moment dat, nu 
ştiai: să mai dai pagina sau să nu mai dai pagina... Nu cumva după colţ apare vreo 



înjurătură sau vreo mizerie, sau vreo pornografie?... Dar ei nu întrebau nimic din toate 
astea. Mergeau cu limita întrebărilor până acolo unde picau în nebunie deja. Dar 
întrebarea de pe carte mă obseda în continuare, pentru că n-am găsit cuvântul 
«Dumnezeu» în 325 de pagini decât o singură dată, în care o fată întreba dacă este păcat 
să i se întâmple ei ceva înainte de căsătorie. Şi aia era singura întrebare. Şi nici nu era 
cuvântul «Dumnezeu» acolo. Era cuvântul «păcat», de care eu, aşa, mental, am legat 
cuvântul «Dumnezeu». Şi m-am întrebat: «Oare chiar atât de mult să fi uitat tinerii 
noştri de Dumnezeu, încât într-o carte care este scrisă de ei - pentru că erau scrisorile 
lor către una din cele mai avizate reviste ale lor - să nu apară chiar deloc Dumnezeu?». Şi 
l-am contactat la telefon pe redactorul revistei şi mi-a spus: «Părinte, îmi pare foarte 
rău să vă spun, în nici una dintre scrisorile care ne sunt adresate nu apare [cuvântul] 
Dumnezeu!»" 90 . 

Una dintre ideile pe care le-am auzit deseori, în diferite predici, a fost aceea că în 
ultimii ani tinerii s-au apropiat în număr mare de biserică. Ideea este încurajatoare, 
frumoasă, dar nu mai puţin falsă. Argumentele aduse în sprijinul ei sunt puţine: faptul că 
în unele oraşe există biserici sau paraclise studenţeşti, faptul că există câteva reviste 
ortodoxe tipărite de tineri, faptul că la multe din conferinţele ţinute de către părinţii mai 
cunoscuţi în centrele universitare sălile sunt arhipline şi, nu în ultimul rând, faptul că 
tinerii pot fi văzuţi la biserică - şi nu numai de Paşti sau de Crăciun. 

Voi demonta rapid aceste argumente: în oraşele în care există paraclise sau biserici 
pentru studenţi, numărul studenţilor este foarte mare. Nu e de mirare că într-o 
metropolă ca Bucureştiul, cu zeci de mii de studenţi, există o parohie a studenţilor - în 
imediata vecinătate a Universităţii. S-a pus însă problema ridicării unei bisericuţe în 
curtea Facultăţii de Drept (acolo era şi Facultatea de Filozofie). Tinerii creştini au avut 
această iniţiativă, s-au făcut demersuri, primarul de atunci a promis că se va ocupa el de 
materialele pentru fundaţie, a venit un episcop şi a sfinţit locul - hramul ar fi trebuit să 
fie „Sfântul loan Valahul". îmi aduc aminte că, pe vremea când eram preşedinte al Ligii 
Studenţilor din Facultatea de Teologie, am avut bucuria de a-i arăta părintelui Gheorghe 
Calciu Dumitreasa locul care fusese deja sfinţit. Ne gândeam că într-un an biserica va fi 
înălţată, dar... Nu a fost aşa. 

Datorită unui protest al studenţilor necredincioşi (în special al celor de la Facultatea 
de Filozofie, iubitori de „adevăruri" şi nu de Adevăr) care susţineau că o biserică 
ortodoxă ar călca în picioare libertatea religioasă a tinerilor de alte confesiuni sau 
credinţe, proiectul a fost abandonat. Şi locul care fusese sfinţit a fost umplut de buruieni, 
reintrând în posesia câinilor maidanezi... De ce nu s-a mai ridicat biserica la Facultatea de 
Drept? Pentru că studenţii nu şi-au dorit-o... 

Cât priveşte revistele tipărite de tineri, trebuie spus că tirajele acestora sunt foarte 
mici, multe întrerupându-şi apariţia după câteva numere. 

Sălile de conferinţe se umplu de tineri nu numai la conferinţele ortodoxe, ci şi la 
cele despre yoga, bioenergie şi celelalte rătăciri. E firesc ca la numărul mare de studenţi 
din centrele universitare sălile să fie pline atunci când vorbitorul este cunoscut, 
indiferent dacă poziţia lui este sau nu creştină. 

Cât despre numărul tinerilor care vin la biserică... cel mai bine pot vorbi tinerii 
înşişi. Tinerii creştini care se simt ca într-un ghetto în lumea studenţească din care 
Hristos lipseşte aproape cu desăvârşire. Tinerii creştini care sunt sufocaţi de viaţa de 
cămin în care colegii de etaj fac sex scoţând sunete care se aud prin pereţii subţiri, 
creând o atmosferă deşănţată, ispititoare... 

Părintele Necula se aştepta să găsească cuvântul Dumnezeu în scrisorile trimise de 
tineri revistei Bravo. Dar Dumnezeu pur şi simplu este exclus din vieţile celor mai mulţi 
dintre tineri, sau este prezent doar ca un obiect de decor. Pentru aceşti tineri majoratul 



înseamnă intrarea într-o lume a păcatului şi nu o maturizare trupească, intelectuală sau 
sufletească... Nu al tuturor, dar al multora dintre ei. Este un univers pe care îl cunosc 
puţini părinţi, puţini duhovnici chiar, şi puţini profesori. Puţini dintre adulţi, care se miră 
când află cu stupoare că fiul lor consumă droguri sau că fiica lor a făcut un avort. 

Fusesem chemat odată să ţin o conferinţă la un liceu din Vâlcea. Când le-am 
întrebat pe profesoarele de religie de acolo cât de strânsă este legătura elevilor cu 
Biserica, una dintre profesoare - care este preoteasă - mi-a spus că unele fete din clasa a 
XII -a făcuseră avorturi. Cealaltă profesoară, care preda şi ea la alte clase a XII -a, a 
întrebat-o mirată de unde ştie asta. 

„Pentru că vorbesc cu ele. Pe lângă programa de religie, care conţine multe lucruri 
plictisitoare pentru ei, încerc să discut cu copiii lucruri care îi privesc direct. Şi, în pauze, 
am discuţii faţă către faţă, în care ei îmi spun şi lucruri strict personale despre viaţa lor." 

Cealaltă profesoară era vizibil mirată. Aveam în faţa ochilor două profesoare, dar 
una dintre ele trăia în Matrix. Nu din aceeaşi matrice din care se străduia să iasă Neo, 
alături de Morpheus şi de Trinity; ci în altă matrice, mai banală - dar nu mai puţin 
periculoasă. Adică respectiva trăia cu mintea într-o lume paralelă, în care existau foarte 
mulţi elevi care duceau o viaţă curată, elevi din ale căror vieţi lipseau perversiunile, 
avorturile, masturbarea... Şi profesoara nu era singura sclavă a acestei matrice. De altfel, 
mulţi părinţi preferă să creadă că fiii lor duc o viaţă morală numai pentru că alternativa i- 
ar îngrozi. Nu se simt în stare să sufere şocul puternic pe care realitatea vrea să îl lase la 
uşă. Şi atunci preferă să considere că au copii „de excepţie", copii liniştiţi, cuminţi, care 
„nu sunt ca ai vecinilor" sau ca alţii din cartier. Aceşti părinţi se străduiesc să ofere 
educaţia optimă fiilor lor, numai că pur şi simplu percepţia pe care o au despre copiii lor 
este deformată. 

Aş compara situaţia lor cu aceea a unui poet care credea despre sine că este genial, 
deşi în realitate era lipsit de talent: 

„(...) nu împlinise nici douăzeci de ani când începu să se creadă aşa de mare cum nu 
sunt nici poeţii celebri, cu foarte multe versuri şi cu părul alb! Şi ca să pară şi mai mare, 
poetul nostru se urcă într-un turn înalt - nu ştiu dacă era din lut sau din fildeş - şi începu 
să citească dintr-un carneţel. Câţiva trecători s-au oprit şi l-au ascultat, dar cei mai mulţi 
şi-au văzut liniştiţi de drum. Unul, e drept, cu părul alb, după ce a ascultat, neînţelegând 
nimic, l-a rugat pe poet să traducă cele citite. Supărat, poetul a răspuns: «Cum să traduc? 
Doar am citit în limba pe care o ştie aici toată lumea. Dacă n-ai înţeles, înseamnă că tu 
eşti vinovat, eşti un incult. Poeziile mele nu sunt adresate ţie, ci oamenilor culţi care se 
vor naşte peste veacuri sau care s-au născut, poate, pe alte planete». Şi poetul nostru, în 
trufia sa, a cerut să i se înalţe şi mai sus turnul în care îşi scria poeziile. 

E lungă această poveste, dar se spune că la un moment dat poetul a coborât cu 
mare alai din turn şi s-a dus - nu ştiu dacă călare sau pe jos, deoarece pe atunci nu 
existau nici tramvaie, nici autobuze, nici autoturisme personale... - la omul care pe atunci 
se ocupa cu transcrierea diferitelor acte şi lucrări. Acolo, ce să vezi, poetul a dat peste 
cel care îl ascultase şi îi ceruse să îşi traducă poeziile pentru ascultători. Privindu-l de 
sus, deşi acum se afla pe pământ, poetul i-a spus: «Am venit să-mi transcrii poeziile în 
cincizeci de exemplare şi, deoarece aceasta o să dureze mai mult, să-mi plăteşti imediat 
drepturi de autor». Omul acela s-a uitat în sus la poet şi i-a răspuns: «Dar bine, omule, 
cum vrei să îţi transcriu atâtea exemplare când cititorii culţi pentru care scrii nu s-au 
născut? Pentru un singur cititor, care eşti tu însuţi, e suficient exemplarul pe care îl ai. 
Dacă totuşi doreşti să îţi transcriu în cincizeci de exemplare poeziile, atunci te rog să îmi 
plăteşti pentru munca pe care o depun». La acest răspuns, poetul s-a simţit tare 
nedreptăţit, a plecat supărat, s-a urcat din nou în turnul său şi a început din nou să 
plângă că este neînţeles de ceilalţi" 91 . 



Ei bine, la fel de neînţeleşi şi de „geniali" sunt mulţi dintre pedagogii zilelor noastre 
- fie ei părinţi, bunici, unchi sau profesori. îşi imaginează că sunt în stare să scrie tratate 
de educaţie, când de fapt nu fac altceva decât să îi agaseze pe tineri cu şabloane 
plictisitoare şi neconvingătoare. Asta pur şi simplu pentru că lucrurile şi vremurile s-au 
schimbat, si nu foloseşte la nimic să îi convingi pe tineri să înlocuiască rave-ul cu tango- 
ul... 

Cred că adulţilor nu le este de folos să-şi bage ca struţul capul în nisip. Trebuie să îi 
luăm pe tineri aşa cum sunt, şi nu cum ne-ar plăcea nouă să fie. Trebuie să îi cunoaştem 
şi să îi iubim, chiar dacă pur şi simplu căderile lor ne şochează, ne rănesc, ne doboară. 
Trebuie să îi ajutăm să trăiască nu după normele noastre, nu după principiile noastre (de 
altfel, ei îşi iubesc prea mult libertatea pentru a se lăsa îngenuncheaţi de predici 
moraliste), ci după voia lui Dumnezeu. Pentru că în timp ce o viaţă plină de restricţii îi 
sufocă, o viaţă în Hristosîi împlineşte. Şi atunci, gustând o fărâmă din adevărata 
libertate, se vor lupta singuri pentru a o câştiga pe deplin. 

Deocamdată, profesorii şi părinţii care au trăit în Matrix ar trebui să nu se mai mire 
de ce nu au avut parte de roadele pe care le-au aşteptat în zadar... Poate că nu au fost în 
stare să îi ajute pe tineri să înţeleagă că Hristos îi iubeşte, şi că îi aşteaptă... 

NOTE: 

89 Deşi cartea nu a fost scrisă pentru ei - fie că sunt părinţi, dascăli sau preoţi -, poate că vor 
citi cartea mea numai din curiozitate. Şi de aceea îmi permit să le spun câteva cuvinte... 

90 Tinereţea Ortodoxiei, Pr. Lect. Univ. Drd. Constantin Necula, Ed. Agnos / Bunavestire, 
Sibiu, 2004, pp. 23-24. 

91 Povestea a fost spusă de dictatorul comunist Nicolae Ceauşescu în Cuvântarea la adunarea 
generală a scriitorilor din 16 noiembrie 1968 (extras din volumul Miere şi fiere - Cugetări, 
aforisme, paradoxuri, Editura Albatros, Bucureşti, 1982, pp. 300-302). întrucât nu este o 
creaţie originală a acestuia - şi oare câte dintre ideile pe care le rostea îi aparţineau? - am 
considerat că nu greşesc reproducând-o aici cu mici modificări. (Ce e trist este că în zilele 
noastre există nu numai poeţi care se consideră geniali fără să fie, ci şi poeţi geniali pe care 
nu îi tipăreşte sau nu îi citeşte aproape nimeni. Daniel Turcea, care a avut atâtea de pătimit 
de la comunişti după ce a devenit creştin, este doar un exemplu...) 

De ce plânge Maica Domnului? >> 



Iubite frate al meu, îţi scriu un scurt cuvânt despre lacrimi. înainte de a mă apuca 
să îţi scriu, am privit vreme îndelungată o poză a unei icoane a Maicii Domnului, icoană 
care a plâns prin minune dumnezeiască. Şiroaiele de lacrimi se văd foarte clar în 
fotografie. Izvorăsc din locul în care sunt pictaţi ochii Preasfintei Fecioare. Poate că te 
gândeşti că lacrimile acestea sunt false, că preoţii vor să amăgească poporul pentru a-l 
transforma într-o turmă credulă, lipsită de discernământ. Nu este deloc aşa. Am văzut cu 
ochii mei icoane care au lăcrimat, şi icoane din care a curs mir. E semn dumnezeiesc. Un 
părinte mi-a spus o întâmplare deosebită cu o icoană din care izvora mir. Tatăl părintelui 
era necredincios, iar el l-a ajutat să vină la credinţă cu ajutorul acelei icoane. Tatăl său a 
pus vată în spatele icoanei, a sigilat bine icoana şi, după o vreme, când a deschis sigiliul, 
a văzut vata plină de mir. Efectul a fost impresionant. Nu voi vorbi acum despre 
convertirile care au loc prin intermediul unor astfel de minuni. Dumnezeu ar putea ca 
prin minuni să îi convingă pe toţi oamenii că El există. Dar nu vrea aşa ceva. Vrea să ne 
lase şansa de a-L descoperi, de a alerga mai întâi după El şi apoi de a ne lăsa copleşiţi de 
dragostea pe care ne-o poartă. 



Da, sunt icoane care plâng.... Mulţi oameni, când aud de vreo astfel de minune, se 
grăbesc să se convingă: dacă nu e adevărat şi dacă e vorba de o înşelătorie? Au fost şi 
înşelătorii de-a lungul timpului, ce-i drept, dar au fost mult mai multe minuni care au 
întărit credinţa credincioşilor. 

Pe mulţi oameni i-am auzit vorbind despre icoanele care plâng, cu lacrimi sau cu 
sânge, fie că este vorba de icoane ale Maicii Domnului, de icoane ale Mântuitorului sau de 
icoane ale sfinţilor. Dar pe foarte puţini oameni i-am auzit întrebând: „Oare de ce plâng 
icoanele?". 

Sau, dacă am auzit întrebări de acest fel, am auzit şi răspunsuri gen: „Plâng pentru 
că lumea stă departe de Biserică. Plâng pentru că pe lume sunt atâtea crime şi atâtea 
avorturi". Pe foarte puţini oameni i-am auzit spunând că icoanele plâng pentru că noi 
trăim în păcat. Nu, întotdeauna alţii păcătuiesc. 

Eu nu cred asta. Eu cred că Maica Domnului plânge şi pentru că eu nu trăiesc o viaţă 
mai curată, o viaţă după voia lui Dumnezeu. Ce vreau să îţi scriu acum este că Maica 
Domnului plânge şi pentru păcatele mele şi pentru păcatele tale, aşa cum plânge pentru 
ale tuturor oamenilor. 

Lacrimile ei sunt lacrimi grele pentru că, paradoxal, deşi oamenii nu o iubesc ca pe 
o mamă, ea ne iubeşte pe toţi, pentru că este Maica neamului creştinesc. 

Dacă am vedea o femeie pe stradă plângând în hohote, ne-am opri şi am încerca să 
vedem dacă o putem ajuta cu ceva. băbuţă plângea pe stradă de rupea pământul. Am 
întrebat cu ce pot să o ajut. Mi -a spus că hoţii îi furaseră poşeta cu actele, pensia şi 
cheile de la casă. Era singură, nu avea pe nimeni care să o ajute şi nici nu putea sparge 
uşa de la casă. Cum tocmai primisem nişte bani, o sumă destul de măricică, i-am dat-o 
băbuţei, m-am dus cu ea să căutăm un meşter care să îi spargă uşa, să îi înlocuiască apoi 
sistemul de închidere etc. S-a rezolvat. Am făcut greşeala de a-i da băbuţei numărul meu 
de telefon. Câteva luni m-a tot sunat să îmi mulţumească pentru cât am ajutat-o. Dar nu 
aveam nevoie de mulţumiri. în fond, şi eu primisem banii pe care îi aveam la mine, nu 
fusese un sacrificiu prea mare. Dar pe bătrânică nu o interesa de unde aveam eu banii, o 
interesa faptul că reuşise să intre în casă şi să îşi plătească meşterul. 

Ce legătură are o băbuţă pensionară cu icoanele care plâng? 

Are. Pentru că uneori ne este uşor să ştergem lacrimile omului pe care îl vedem că 
suferă lângă noi, dar poate niciodată nu ne gândim să ştergem lacrimile Maicii Domnului. 
Nu ne gândim să ştergem lacrimile unei mame care plânge din cauza noastră. 

Poate că rândurile mele par siropoase, dar nu este aşa. Ce este siropos în faptul că o 
icoană plânge şi nimeni nu o bagă în seamă? 

Maica Domnului plânge pentru că ştie că ar trebuie să trăim altfel. Fiul ei, 
Preadulcele ei Fiu, a murit pe cruce pentru mântuirea noastră. Ea L-a văzut bătut, 
batjocorit, scuipat. Ea L-a văzut suferind pentru noi. Şi tot ea vede cum noi, în loc să 
mergem pe calea mântuirii, ne uităm prea puţin la Dumnezeu şi la cele cereşti, şi ne 
lăsăm târâţi de poftele trupeşti. 

Cum să ne doară lacrimile Maicii Domnului, când pe noi nu ne interesează nici 
mântuirea noastră? Noi trăim pentru plăcerile trupeşti, şi nu vrem să ne gândim că aceste 
plăceri se vor termina în cele din urmă. 

încearcă să ai curajul să o întrebi pe Maica Domnului de ce plânge. încearcă să fii 
sincer cu tine însuţi. îţi vei da seama că o mică parte din lacrimile ei se datorează 
păcatelor tale. Aşa cum o alta se datorează păcatelor mele. 

Să nu ne minţim. Viaţa noastră nu este aşa cum ar vrea Dumnezeu. Poate că te 
întrebi în ce calitate vorbesc despre asemănarea dintre păcatele mele şi păcatele tale. 



Nu te cunosc, dar păcatul, orice păcat ar fi, în esenţă este acelaşi: îndepărtarea de voia 
lui Dumnezeu şi împlinirea voii îngerilor căzuţi. 

„Crezi că mă vei păcăli atât de ieftin? Crezi că e de ajuns să îmi vorbeşti de 
lacrimile unei icoane ca să îmi schimb viaţa?" 

Nu, nu vreau să te amăgesc. Problema este că, într-adevăr, pentru lacrimile acestea 
ar merita să ne schimbăm viaţa. Totuşi, mai aproape ne este cămaşa decât haina, mai 
aproape ne sunt prietenii din gaşcă decât îngerii din cer sau decât Maica Domnului (sau 
cel puţin aşa ni se pare, nu?). în fond, la urma urmei, Maica Domnului nu face parte din 
gaşca noastră, şi nici din viaţa noastră. Nu îi dăm prea multă atenţie. Să se facă lacrimile 
ei baltă în faţa icoanei, că nu ne interesează. 

Şi totuşi, chiar dacă nu ne interesează că Maica Domnului plânge, ar trebui să ne 
intereseze faptul că noi înşine mergem pe un drum înfundat. Patimile şi poftele ne leagă 
din ce în ce mai tare cu lanţurile lor şi ne va fi din ce în ce mai greu să fim liberi. 

Cât ne vom minţi? Cât vom accepta compromisul? Motive pentru a alege păcatul 
găsim destule. 

Dar cu ce ne vom alege? Viaţa este o pregătire pentru întâlnirea cu moartea. Dar noi 
fugim de moarte cu disperare. Moartea trebuie ştearsă din peisaj. Trebuie să vină fără să 
ne prevină, trebuie să vină ca un accident. Viaţa este atât de plăcută! De ce să ne gândim 
la moarte când mai avem atât de trăit? 

Nu încerc să îţi spun că nu ştii cât mai ai de trăit. Poate că ai şanse foarte mari să 
mai trăieşti mult şi bine. Şi totuşi, tu, care alergi după satisfacerea poftelor şi a 
patimilor, de ce nu înţelegi că de fapt cea mai mare plăcere, care împlineşte omul în 
întregime, nu poate fi oferită de această lume? Dacă omul era creat pentru această lume, 
şi nu pentru cealaltă, Hristos nu primea răstignirea şi nici moartea pe cruce. 

Dumnezeu vrea ca tu să te mântuiesti. Adică să guşti din cele mai frumoase bucurii 
ale existenţei. Imi permit o comparaţie forţată. Parcă Budha spunea că nu există plăcere 
lumească mai mare decât cea pe care o oferă actul sexual. în zilele noastre, cineva 
spunea că drogul produce un extaz cât o mie de orgasmuri, faţă de care toate celelalte 
senzaţii pălesc. Eu îţi spun, şi nu după mintea mea, ci în deplin acord cu învăţătura 
Bisericii, că bucuriile vieţii veşnice fac să pălească toate extazele pătimaşe care pot fi 
trăite în viaţa aceasta. Euforia pe care o dă drogul este frecţie la picior de lemn dacă o 
compari cu fericirea împărăţiei Cerurilor. 

Este adevărat că păcatul - fie el al beţiei, al desfrâului, al iubirii de sine - ne este de 
o mie de ori mai la îndemână decât raiul. Dar, aşa cum oamenii fac orice sacrificii pentru 
a-şi împlini o dorinţă egoistă, tot aşa ar putea să se lupte pentru dobândirea împărăţiei 
Cerurilor. 

Maica Domnului plânge, iar creştinii se prefac că nu bagă de seamă. încearcă să o 
evite. Nu contează că ea plânge. Fie, zic şi eu. Nu contează. Dar va veni vremea când ne 
vom da seama cât de mult am greşit faţă de Dumnezeu. Şi vom regreta amarnic faptul că 
nu am fost mai sinceri cu noi înşine. Şi, atunci când am auzit, când am citit sau chiar am 
văzut că Maica Domnului plânge, nu am încercat să îi ştergem cu năframa sufletelor 
noastre măcar o lacrimă. Cea vărsată din pricina vieţii noastre de zi cu zi... 



Despre bolile „ruşinoase" 



După ce am ţinut o conferinţă despre problemele tinerilor într-un liceu, un adult - 
cred că era profesor - mi-a spus: „Ar fi trebuiţi să vorbiţi ceva şi despre bolile sexuale, 



despre riscul la care se expun tinerii care duc o viaţă sexuală dezordonată". Şi mi-a dat 
un pliant cu titlul Feriţi-vă de SIDA, care conţinea următorul text: 

„«Nu poţi să spui oamenilor că este totul în ordine şi poţi să faci ce vrei dacă 
foloseşti prezervativul. SIDA este o boală prea periculoasă ca să poţi afirma aşa ceva» - 
Dr. Harold Jaffee, şeful Secţiei de Epidemiologie, Centrul Naţional pentru Controlul 
Bolilor. 

«Mai simplu spus, prezervativele eşuează. Şi prezervativele eşuează la o rată 
inacceptabilă pentru mine ca doctor pentru a le promova ca strategie de protecţie 
semnificativă împotriva SIDA» - Dr. Robert Renfield, şeful Secţiei de Cercetare 
Retrovirală, Institutul Militar Walter Reed. 

«A avea încredere în prezervative ca mijloc de protecţie poate însemna boală de 
lungă durată, suferinţă şi chiar moarte pentru tine sau pentru o persoană pe care o 
iubeşti» - Dr. Andre Lafrance, doctor şi cercetător canadian. 

«A afirma că folosirea prezervativului reprezintă sex protejat înseamnă de fapt jocul 
ruletei ruseşti. mulţime de oameni va muri în acest joc» - Dr. Teresa Crenshaw, 
membră în Comisia Prezidenţială împotriva SIDA a Statelor Unite şi fost preşedinte al 
Asociaţiei Americane a Profesorilor de Educaţie Sexuală. 

Bolile cu transmitere sexuală sunt organisme foarte mici, minuscule în comparaţie 
cu sperma. Aceşti viruşi foarte mici pot trece printr-o gaură dintr-un prezervativ mult mai 
uşor decât ar putea trece sperma. în 1993, Universitatea din Texas a analizat rezultatele 
a 11 studii diferite care au urmărit eficacitatea prezervativelor în prevenirea transmiterii 
virusului SIDA. Rata medie a eşecurilor prezervativelor în cele 11 studii pentru prevenirea 
transmiterii virusului SIDA a fost de 31%. 

Un motiv pentru eşecul prezervativelor în prevenirea transmiterii SIDA este acela că 
prezervativele din latex au mici găuri intrinseci numite goluri. Sperma este mai mare 
decât aceste găuri, dar virusul SIDA este de 50 ori mai mic decât aceste găuri, ceea ce 
face ca virusul să treacă uşor prin acestea (sursa: Dr. CM. Roland - editor al revistei 
Rubber Chemistry and Technology). Pentru a vă face o idee cât de uşor este ca virusul să 
treacă prin aceste găuri, imaginaţi-vă o minge de ping-pong trecând printr-un coş de 
baschet. 

Bolile cu transmitere sexuală se transmit deseori prin contactul direct cu pielea 
chiar şi atunci când sunt folosite prezervativele. Aceasta se întâmplă deoarece germenii 
bacterieni şi virali care cauzează bolile cu transmitere sexuală (ca papilloma, chlamidia, 
herpesul şi sifilisul) nu afectează doar o parte a corpului. Ei pot infecta orice loc din zona 
genitală la bărbaţi şi femei. 

Centrele Statelor Unite pentru Controlul Bolilor raportează că 12.000.000 de 
americani se îmbolnăvesc de o boală cu transmitere sexuală în fiecare an. 33.000 de 
oameni se îmbolnăvesc de o boală cu transmitere sexuală în fiecare zi, iar 22.000 dintre 
ei au vârsta cuprinsă între 15 şi 24 ani. 25% din liceeni vor contacta o boală cu 
transmitere sexuală înainte de absolvirea liceului. (Sursa: Institutul Alan Guttmacher, 
Centrul pentru Controlul Bolilor din New York, Atlanta) 

Adaptat după: Lickona, T. si J. Sex, iubire şi tu, Notre Dame, IN: Ave Măria Press, 
1994." 

Materialul mi s-a părut interesant. Cred că, dacă oamenii ar înţelege cât de mare 
este posibilitatea să ia SIDA folosind prezervativele, unii producătorii de prezervative ar 
rămâne fără clienţi şi ar falimenta... lată o ştire care se leagă direct de această problemă: 

„DUREX a primit sancţiuni de la Comisia de Comerţ Federal şi de la Institutul 
Naţional pentru sănătatea copilului şi pentru Dezvoltarea Umană în 1997 pentru 



nerealizarea standardelor minime de calitate, pentru pretenţii nedovedite şi pentru 
decepţionarea în ceea ce priveşte prezervativele lor..." 102 . Ce sunt aceste „pretenţii 
nedovedite" - pe care le au şi alte firme producătoare de prezervative? Faptul că i-au 
ademenit pe tineri, promiţându-le că prin folosirea prezervativelor rata fetelor 
însărcinate va fi foarte mică şi că „beneficiarii" vor fi feriţi de boli sexuale. Dar 
prezervativele nu pot oferi protecţie totală nici măcar faţă de SIDA... 

Un prieten care cu ani în urmă ajunsese client al bordelurilor în urma unor decepţii 
sentimentale mi-a mărturisit: „Preţul real îl plăteam când ieşeam din bordel. Urmau 
săptămâni întregi de frică. Mă cuprindea panica, mă temeam să nu fi luat o boală 
venerică sau chiar SIDA". Dar pofta era mai mare decât frica, şi el mergea iarăşi... 

Nu cred că tinerii trebuie speriaţi cu SIDA sau cu alte boli „ruşinoase" pentru a se 
feri de păcat. Ar fi ciudat ca în cabinetele medicale să fie bannere cu mesajul „Dacă vreţi 
să fiţi feriţi de SIDA, duceţi o viaţă creştină". Ar fi cu atât mai ciudat cu cât un mare 
număr dintre bolnavii de SIDA afirmă că şi ei înşişi sunt creştini. Dar sunt creştini numai 
cu numele... (evident, nu mă refer aici la cei care s-au îmbolnăvit în spitale, fără să fi 
avut nici o vină, ci la cei care s-au îmbolnăvit în urma aventurilor sexuale...). Dar cred 
totuşi că tinerii ar trebui să ţină seama şi de riscul de a-şi distruge sănătatea atunci când 
se lasă seduşi de farmecul iubirilor de ocazie. Se pare însă că, cel puţin deocamdată, 
aventurierii nu sunt conştienţi de pericolul la care se expun. 

Mărturia care urmează nu are nevoie de comentarii. Este poziţia unui tânăr, mare 
fan al rolului „profilactic" al prezervativelor: „Respect credinţa şi credinţele fiecăruia şi 
pretind să-mi fie respectate şi ale mele. în ceea ce fac mă ghidez după propriile mele 
păreri... Le respect părerile preoţilor, dar nu sunt de acord cu toate... Sexul protejat ar 
trebui propagat şi de preoţi, chiar şi numai pentru a ne feri de boli..." 

Tânărul este sincer. Dar sinceritatea lui nu îl poate „proteja"... 



NOTE: 

102 Tineri, sexualitatea încotro?, p. 5. 

Când medicii se contrazic... 



O cititoare mai în vârstă îmi scrie: „în lucrarea Barbarei Seamon The Doctor's Case 
Against the Pili sunt descrise aproape toate efectele secundare mai importante ale 
pilulelor anticoncepţionale (care inhibă ovulaţia). în studiile ei s-a folosit de rezultatele 
unor cercetări ale unor medici ginecologi americani renumiţi, lată câteva urmări asupra 
cărora pacientele nu sunt prevenite: efecte secundare cardiovasculare şi 
cerebrovasculare, infecţii, sterilitate, risc de cancer ovarian, mamar, la colul uterin sau 
la ţesutul mucoasei uterine, modificări stomacale şi intestinale, tulburări sexuale, 
creşterea ratei mortalităţii şi - foarte important - tulburări psihice. Nu credeţi că tinerele 
fete ar trebui prevenite?". 

Am citit şi eu că pastilele contraceptive au efecte negative. Un specialist de la 
Serviciul German al Sănătăţii Publice din Berlin spunea că WDR Koln anunţase că „de prin 
1987 avem 320 de reclamaţii din proprie iniţiativă pentru Femovan şi un număr mai redus 
pentru Minulet. Din aceste 320 de reclamaţii, circa 210 le considerăm grave: periculos 
pentru viată, efecte ireversibile, urmări tardive, şi ajutor medical spitalizat sau la 
domiciliu" 103 . 

Nu mă îndoiesc de faptul că orice intervenţie artificială în organismul uman are 
efecte adverse. Dacă Dumnezeu a lăsat trupul femeii într-un anumit fel, cred că 
modificările biologice datorate medicaţiei vor duce la dereglări neprevăzute (pentru că 



cei care au produs medicamentele nu pot cunoaşte în totalitate structura şi funcţiile 
organismului uman...). Eu cred însă că nu efectele cardiovasculare sau cele stomacale 
sunt cele mai importante, ci cred că cea mai mare problemă este că pilulele 
anticoncepţionale pot provoca avortul. îmi dau seama că poate unele femei care le iau în 
mod obişnuit s-ar putea să se simtă jignite de afirmaţia mea. Am citit la rândul meu pe un 
forum cum femei care au auzit că pilulele anti-baby pot provoca avort s-au dus imediat la 
ginecologii lor şi aceştia le-au spus să stea liniştite şi să nu ia în seamă această „mascată 
propagandă bisericoasă la înfrânare"... Şi femeile s-au liniştit. 

Ei bine, cu toate că unii doctori susţin că pilulele împiedică pur şi simplu formarea 
embrionului, alţii sunt de altă părere. Cred că e bine să se ţină seama şi de opinia 
acestora: 

„Pilulele anticoncepţionale provoacă avort timpuriu? Ele sunt cunoscute ca o 
combinaţie de hormoni artificiali care au rolul de a împiedica ovulaţia (eliberarea 
ovulului). Ceea ce se cunoaşte mai puţin este faptul că, de multe ori, ovulaţia se produce 
în ciuda pilulelor de orice fel. Prin hormonii artificiali, pilula Anti-Baby are următorul 
efect asupra mai multor organe din corpul feminin, fie împiedicând sarcina, fie provocând 
avort timpuriu: 

- asupra ovarelor, împiedicând eliberarea ovulelor (inhibitor al ovulaţiei); 

- asupra consistenţei mucozităţii cervixului în colul uterin, îngroşând mucusul şi 
astfel îngreunând sau chiar împiedicând înaintarea spermatozoizilor spre uter şi trompele 
uterine; 

- asupra ţesutului mucoasei uterine, care se subţiază, având loc atrofierea 
glandelor, reducându-se astfel resursele de hrană (glycogen) pentru copil (inhibarea 
implantării, deci efect de avort timpuriu); astfel, fetiţa sau băieţelul conceput moare de 
foame, în timp ce mama sa poate că râde, mănâncă, se plimbă sau participă la Sfânta 
Liturghie; 

- asupra trompelor uterine, în sensul că ovulul fecundat este transportat atât de lent 
încât nu mai ajunge la timp la implantarea salvatoare şi piere (factorul tubar, tot efect 
de avort timpuriu). 

Având în vedere faptul că fecundarea are loc aproximativ cu două săptămâni 
înaintea menstruaţiei aşteptate şi că pilulele omoară copilul chiar în aceste două 
săptămâni, menstruaţia totuşi va avea loc şi femeia nici nu va şti că a fost însărcinată. 

Steriletul are efect abortiv? După testele folosite pentru stabilirea sarcinii timpurii 
(beta HCG), în ciuda folosirii spiralei, fecundaţia se petrece de câteva ori pe an. Prin 
producerea intenţionată a unei congestii de iritaţie în ţesutul conjunctiv uterin, fixarea 
fătului este împiedicată şi acesta moare, de cele mai multe ori, după una sau două 
săptămâni. 

Ca şi pilulele, steriletul ucide pruncul, cel mai adesea înainte de menstruaţia 
aşteptată, când femeia care fusese însărcinată poate crede că, de fapt, n-a fost. 
Argumentele amintite mai sus arată, aşadar, că există diferite mijloace incorect numite 
«anticoncepţionale». Chiar dacă sunt folosite, fecundarea poate avea loc, iar pruncii sunt 
omorâţi în primele zile ale vieţii lor. Prin intermediul acestor metode sunt ucişi 
aproximativ acelaşi număr de copii ca şi prin metodele chirurgicale. S-a căutat ani de zile 
să se ascundă efectul de avort timpuriu al pilulelor şi al steriletului, ştiindu-se foarte bine 
că o divulgare promptă a acestui adevăr ar fi determinat multe femei să se abţină de la 
folosirea lor." - Consultanţi ştiinţifici: Dr. Med. Rudolf Ehmann (Elveţia) şi Dr. Med. Antun 
Lisec (Croaţia) 104 . 



„Dar cine să împiedice divulgarea acestui adevăr?", ar putea întreba cineva... în 
primul rând, marii producători de anticoncepţionale. E vorba de sume uriaşe pe care le-ar 
pierde... 

îmi dau seama că doctorii ginecologi ar putea spune că declaraţiilor medicilor care 
afirmă că anticoncepţionalele sunt avortive sunt simple speculaţii. Dar de ce nu contrazic 
însă cu argumente ştiinţifice afirmaţiile opozanţilor lor? 

ultimă precizare: se spună că ar fi apărut un nou tip de anticoncepţionale, care nu 
au nici efecte negative asupra sănătăţii femeii, şi nici nu produc avortul. Dar cine poate 
oare stabili dacă reclama care li se face este justificată? Producătorii? Sau cine altcineva? 
Doctorii ginecologi pentru care avortul este un simplu sport, un hobby aducător de bani? 
Nici unii, nici alţii nu cred că merită încrederea noastră. 

Cel puţin deocamdată, mai mulţi doctori creştini ne atrag atenţia că pilulele anti- 
concepţionale sunt avortive. De ce nu am ţine seama de afirmaţiile lor?... 

NOTE: 

103 http://www.profamilia.ro/culturavietii.asp?anticonceptionale=03. Ba chiar după acest 
anunţ medicii din Serviciul Federal au anunţat existenţa a 6 cazuri de deces „în legătură cu 
Femovan-ul". 

104 Material de pe www.anticonceptionale.ro/sfat.html . 

Sarcină nedorită? >> 



„Atunci când te confrunţi cu o sarcină nedorită, probabil că prima soluţie care-ţi 
vine în minte este aceea de a scăpa de copil. Dar este avortul cea mai bună variantă? Este 
aceasta şi decizia inimii tale? Te-ai gândit şi la alte opţiuni? Crezi că păstrarea copilului 
sau adopţia pot fi soluţii şi pentru tine? De ce vrei să avortezi? Poate că te temi de ceea 
ce vor spune cei din jurul tău când vor afla că eşti însărcinată; poate crezi că este o 
condiţie pentru salvarea relaţiei cu partenerul tău (tatăl copilului tău); poate consideri că 
nu este timpul potrivit să ai un copil sau poate te temi de reacţia părinţilor tăi. Pot fi şi 
alte motive. Dar pot fi oare acestea atât de importante încât să te determine să decizi 
moartea unei fiinţe care nu are nici o vină că există şi care depinde în totalitate de 
alegerea ta? 

îţi dai seama că două vieţi sunt în joc: a ta şi a copilului tău? întârzierea numai cu o 
săptămână a menstruaţiei şi rezultatul pozitiv la testul de sarcină înseamnă deja trei 
săptămâni de sarcină. Acum inima copilului tău bate. Nu poţi ignora faptul că viaţa 
copilului începe în momentul concepţiei! Eşti sigură că vrei să salvezi viaţa ta cu preţul 
altei vieţi? 

Ce este avortul? Procedura de avort se realizează în România preponderent prin 
chiuretaj. Consecinţele imediate ce pot apărea sunt: dureri, perforarea uterului, 
hemoragie, iar ca efecte secundare apar infecţii uterine, sterilitate etc. 

Sentimentul de uşurare resimţit imediat după avort este înlocuit de ani grei de 
suferinţă şi regret. Vor apărea sentimente de vinovăţie, mânie, tristeţe şi disperare, stări 
depresive, coşmaruri, sentimentul de pierdere şi gol interior. 

Nu crezi că păstrarea copilului ar putea fi o soluţie pentru tine? Te-ai gândit la 
bucuria pe care ţi-ar putea-o da un copil, nu numai ţie, dar şi partenerului tău sau 
părinţilor tăi, mai târziu? 



Ştii că atunci când perspectiva unei căsătorii nu există, sau situaţia materială este 
cu adevărat un obstacol, există totuşi o şansă pentru copilul tău: adopţia? Sunt foarte 
multe cupluri care îşi doresc un copil şi nu-l pot avea. «Sacrificiul» de a-ţi da copilul spre 
adopţie merită asumat în comparaţie cu varianta avortului. Copilul tău are şansa de trăi, 
iar tu nu vei purta pe umeri povara unei ucideri. Tu îi poţi oferi copilului tău şansa de a 
trăi! 

Mărturii ale unor femei care au făcut avort 

«Nu aş mai face-o niciodată, indiferent de părerea celor din jur. Mi-am avortat 
copilul. dată cu el a murit şi ceva din mine, ceva ce nu mai poate fi nicicând trezit la 
viaţă. Astăzi nu aş mai lua o astfel de hotărâre, indiferent ce ar spune cei din jur. Trăiesc 
cu o frică în mine de care nu mai pot scăpa 105 . Am coşmaruri în care îmi apare o fetiţă 
care fuge spre mine cu braţele întinse şi întreabă mereu: De ce, mămico? De ce? Apoi mă 
trezesc udă de transpiraţie. Acest vis şi privirea fetiţei mă urmăresc continuu de când am 
avut acea intervenţie. De ce numai eu sunt pedepsită pentru fapta mea, nu şi fostul meu 
prieten, deşi a fost şi el părtaş? Relatez această întâmplare pentru folosul tuturor 
femeilor. Gândiţi-vă foarte bine ce faceţi, pentru că vă vor chinui visele şi vă vor urmări 
privirile celor ce nu mai sunt..., nu permiteţi nimănui să vă constrângă, pentru că viaţa 
voastră va fi distrusă. Nu faceţi aceeaşi greşeală ca mine!» (Judith) 106 . 

«De ce nu mi-a spus nimeni ce va urma? Toţi cei care m-au sfătuit să fac avortul în 
urmă cu doi ani - doctorul, consilierul, părinţii, prietenele şi soţul meu - m-au asigurat că 
aşa e cel mai bine pentru mine şi pentru copilul meu! Acum copilul meu este mort, iar eu 
sunt disperată! Nu mai pot să dorm noaptea, nu mai pot să râd. Nimeni nu mă înţelege! 
Vă rog spuneţi tuturor oamenilor cât de groaznic este un avort! 107 Dureri cumplite îmi 
chinuiesc trupul şi sufletul. De ce nu mi-a spus nimeni ce va urma?» (Jutta). 

Si cine va primi un prunc ca acesta în numele Meu 108 , pe Mine Mă primeşte (Matei 
18, 5)" 109 . 

* 

lată o mărturie care îi poate pune pe gânduri pe tinerii care se gândesc că avortul e 
un simplu accident, lipsit de importanţă. Este vorba de un fragment dintr-un interviu luat 
doctorului Stoian Adaşevic din Belgrad (Serbia) 110 : 

„- Dr. Adaşevic, sunteţi un cunoscut specialist în obstetrică-ginecologie din Belgrad, 
dar din 1988 nu mai faceţi avorturi. Ba chiar aţi devenit un mare adversar al lor. Pregătiţi 
întemeierea Asociaţiei pentru protecţia vieţii umane şi a familiei. însă vreme de 6 ani aţi 
efectuat aproximativ 60.000 de avorturi. Odată chiar aţi afirmat: «Am ucis un oraş ca 
Smeredvo». 

- Cred că oraşul Smeredvo are mai puţini cetăţeni, aproximativ 45.000. Am ucis fără 
să ştiu ce fac! Dar am înţeles că nu am dreptul să ucid, nici ca soldat, nici ca ginecolog, şi 
cu atât mai puţin ca «ucigaş plătit», care aşteaptă după colţ. Am înţeles că este vorba de 
o fiinţă umană ca şi mine. După «legea creştină» n-am dreptul să ucid fiinţa umană, 
născută sau nenăscută. în viaţa umană există schimbări cantitative şi calitative. Una 
dintre schimbările calitative este începutul vieţii umane, prin unirea a două celule, 
masculină şi feminină, într-o singură fiinţă. Când vedem aceasta, înţelegem că din 
momentul fertilizării până la moarte fiinţa umană este aceeaşi. 

- Aţi încetat avorturile. Vreun fapt concret a avut influenţă asupra deciziilor 
dumneavoastră? 

- S-a întâmplat când una dintre rudele mele a venit cu logodnica lui. Când am 
început să fac acest avort, la început am scos «mâna» care a căzut pe faţa de masă care 
era plină de tinctură de iod şi «mâna» a început să se mişte deoarece un nerv a căzut în 
tinctură şi astfel a dat comandă «mâinii» să se agite. înainte de a-mi continua lucrul am 



găsit ceva pe dibuite şi mi-a trecut prin minte: «Nu mi-ar plăcea să fie un picior». De 
fapt, era un «picior». Mi-am concentrat toată atenţia să nu cadă în alcool. Dar în acel 
moment ceva s-a răsturnat şi câteva instrumente au căzut cu zgomot. Am tresărit şi am 
scăpat «piciorul» care a căzut pe masă şi nervul a atins alcoolul. Acum şi «piciorul» se 
mişca. Am continuat şi am prins din nou ceva. Era «inima» care zvâcnea... Mi-aduc aminte 
că o soră m-a întrebat dacă mă simt rău. în faţa mea zăcea «inima» care mişca. Vedeam 
mişcările «piciorului» şi «mâna» care se contractau. Numai cu vreo zece minute înainte, 
pe ecranul ecografului văzusem totul funcţionând... Din acel moment m-am cutremurat şi 
am înţeles că avortul este într-adevăr ucidere!!!" 111 



NOTE: 

105 Cum apar sarcinile nedorite? Tinerii (sau adulţii) „fac dragoste", şi în mod accidental 
apare sarcina. Femeia avortează, şi avortul nu înseamnă doar vătămarea sănătăţii ei: este şi 
uciderea unui prunc. Dacă părinţii ucid deci rodul dragostei lor, oare ce a fost între ei a fost 
dragoste? Degeaba încearcă tinerii să îşi convingă prietenele: „Hai să facem dragoste, că dacă 
rămâi gravidă faci repede un avort şi gata..." Asta nu mai e dragoste. Oare cu aceeaşi 
dezinvoltură le-ar putea invita să dea o spargere la un magazin? Puţin probabil... 

106 Din revista pentru elevi Schreibenkleister, Bad/Neustadt Baurische, Rhon, Germania 

107 Unele femei avortează fără să aibă mustrări de conştiinţă, cu naturaleţea cu care merg la 
toaletă. Este oare un avantaj că nu sunt apăsate de păcatul lor? Nu, în nici un caz. Pur şi 
simplu, frumuseţea sufletului lor s-a ofilit şi se poartă ca şi cum nu ar mai fi oameni... 

108 Mi se pare foarte interesantă această extindere a sensului citatului biblic; într-adevăr, 
mare plată au mamele care renunţă să avorteze un copil, sau soţii care adoptă copiii pe care 
mamele au refuzat să îi avorteze, şi îi cresc în numele Domnului. 

109 Acest articol (ca şi fragmentul de interviu care îl însoţeşte) este preluat din materialele 
Asociaţiei creştin-ortodoxe „PRO-VITA" pentru născuţi şi nenăscuţi, Filiala Craiova 
(www.provita-craiova.com). L-am reprodus aici în semn de solidaritate cu activitatea acestei 
asociaţii. 

110 Interviul a fost publicat sub titlul în cabinetul meu am ucis un oraş ca Smeredvo, fără să 
ştiu ce fac, în revista Argument din 23 februarie 1996. 

111 Traducere: Pr. Prof. Vasile Mihoc, Pro-Vita Sibiu. 

Ecouri... 



Când am considerat că lucrarea de faţă era gata, am plecat într-un pelerinaj prin 
mănăstiri. M-am rugat ca Dumnezeu să mă lumineze dacă trebuie să mai schimb sau să 
mai adaug ceva în ea 112 . Şi, după ce m-am sfătuit cu mai mulţi preoţi, am mai adăugat 
câteva capitole... Unul dintre preoţii respectivi m-a întrebat ce ecouri am de la cititori. I- 
am spus că am primit multe e-mail-uri care m-au încurajat mult pe parcursul scrierii 
cărţii. Şi părintele mi-a sugerat să anexez o parte din ele la sfârşitul cărţii 113 . 

Precum veţi vedea şi voi, am făcut asta. Dar nu numai pentru a-l asculta, ci şi din 
alte două motive. Unul este că am considerat că aşa le pot mulţumi celor care mi-au 
scris. E destul de greu să calci pe un teren minat, cum este cel al tabu-urilor. Am avut 
unele greutăţi, unele ispite, şi nu o dată m-am gândit să abandonez lucrul la carte. Dar 
căldura din scrisorile „prietenilor" mei pe care nu îi cunosc personal m-a ajutat mult. Vă 
mulţumesc din suflet tuturor celor care ati fost alături de mine în această „călătorie" 114 . 



Al doilea motiv pentru care le inserez este că mi-a fost şi mie greu să parcurg zeci şi 
sute de declaraţii şi articole ale tinerilor care au o viziune total modelată de duhul 
acestui veac, ale tinerilor pentru care Hristos, Biserica, mântuirea sunt doar vorbe 
goale 115 . M-am simţit şi eu uneori stingher. Cum să nu te simţi stingher când milioane de 
tineri spun că eşti retardat dacă nu faci sex cu prietena ta, când spun că adevărata 
dragoste trebuie arătată în pat fără să aştepţi binecuvântarea nunţii? Şi totuşi, există 
tineri care gândesc altfel... Una dintre ideile pe care mi le-au scris cel mai des cititorii 
Cărţii nunţii poate fi rezumată în: „Ce bine că mai e cineva care gândeşte ca mine... Am 
regăsit în carte multe idei care mă frământau, dar şi soluţia pe care am găsit-o eu însumi, 
fiind aproape de Biserică..." 

Mă gândeam: cum ar fi să îi adun laolaltă pe cei care s-au simţit singuri, dar 
împărtăşesc aceleaşi puncte de vedere? 

Ştiu că şi Cartea nunţii a fost împrumutată de unele fete prietenilor lor, pentru a le 
da ocazia să cunoască un punct de vedere creştin, şi că unii au considerat-o ca fiind o 
carte „depăşită". Cred că şi această carte va fi împrumutată poate tot aceloraşi prieteni, 
şi o vor respinge la fel de mecanic. Şi consider că le-ar prinde bine cititorilor care s-au 
regăsit în ea să ştie că mai sunt şi alţii care au fost de acord cu cele scrise aici... 

Am reuşit să termin cartea... Mi-am dat seama cât de multă nevoie au tinerii de o 
asemenea carte. . . , câtă nevoie am avut eu de ea. . . Acum aştept cu nerăbdare (să 
apară)... să o pot dărui tuturor prietenilor, pentru care personal nu aş fi un exemplu prea 
bun, dar care văd în mine dorinţa de schimbare şi cea de a face tot ce pot şi pentru ei... 
Şi dacă eu nu reuşesc prea bine să o fac, îţi mulţumesc ţie pentru şansa pe care vrei să o 
acorzi fiecăruia şi pentru credinţa că, după ce am căzut, ne putem ridica. . . 

Indiferent cât de tare ar susţine majoritatea tinerilor că, atâta timp cât iubesc, 
Dumnezeu „nu are dreptul" să le „interzică" nimic, cei mai mulţi dintre ei îşi vor pune 
anumite semne de întrebare, vor schimba ceva, cât de puţin... Iar dacă cineva ar putea 
să te acuze că ai exagerat, că nu a fost un mod „corect" de abordare, că e prea puţin 
pentru a schimba ceva, aş vrea să-i contrazic, să le amintesc de „chinurile" anumitor 
vârste, (toţi au fost tineri, nu?)... Şi i-aş mai ruga să privească puţin în jur... şi să 
înţeleagă că, într-o societate în care mass-media invadează cu tot ce poate fi mai nociv, 
pentru tineri doar un mesaj astfel formulat mai poate avea un răspuns... (M.D.) 

Pe mine cartea m-a ajutat foarte mult, eu singură fiind în trecut afectată de unul 
din subiectele conţinute. Un capitol din ea m-a făcut să merg mai cert la spovedanie. Mie 
îmi pare că e foarte bună, atinge nişte probleme extrem de acute. (S.T.) 

Mie îmi place ce-ai scris şi mi se pare util. îmi aduc aminte de mine cât de chinuită 
am fost de prietenul meu şi în plus lumea mă făcea nebună că nu sunt „open minded"... 
După ce el m-a părăsit am citit la momentul potrivit o carte de-a ta care m-a întărit. Am 
mers la duhovnic... şi acuma mă ţin de rugăciune şi spovedanie serios. (R.D.) 

Mă regăsesc în foarte multe locuri din textul tău, nu prin viaţa de acum, ci prin 
trecutul meu deloc îndepărtat; alea au fost şi frământările mele. Mie mi-au fost de folos 
toate cărţile tale pentru că îmi place tare mult stilul în care scrii, mi se potriveşte, mi 
se pare că îmi vorbeşte un prieten apropiat exact despre ceea ce mă frământă. Şi, nu 
ştiu cum se face, tot ceea ce am citit din scrierile tale am citit exact la momentul în 
care eram în mai mare impas exact pe tema respectivă. A fost ca leacul potrivit pentru o 



anumită boală. Şi de fiecare dată am prins curaj pentru a merge mai departe, am văzut 
că şi alţii au avut aceleaşi frământări, căderi, poticniri, îndoieli, probleme ca şi mine, şi 
au putut să le depăşească (S.D.) 

Am citit cartea „Tinerii şi tabu-urile" 116 şi părerea mea este că trebuie să o dai la 
tipar. Sunt convins că o mulţime de tineri se vor regăsi în rândurile cărţii. Eu zic că ai 
scris foarte bine, orice ar zice unii şi alţii. Nu am mai văzut pe nimeni să scrie atât de 
frumos şi cu atâta dragoste şi durere pentru tinerii care stau departe de Biserică. Cine 
are de zis ceva împotriva acestei cărţi ar trebui mai întâi să vină şi cu sugestii, adică cum 
altfel ai fi putut scrie. Părintele meu duhovnic spune că în vremurile de acum, când 
diavolul ne atacă aşa de mult cu sexualitatea şi cu toate derivatele ei, noi trebuie să 
răspundem cu aceeaşi putere. Trebuie să spunem lucrurilor pe nume, pentru că ce rost 
are să vorbim frumos fără cuvinte tabu, de parcă toată lumea ar fi roz, şi să nu 
întoarcem pe nimeni la Hristos? Pentru a-i scoate pe cei care sunt prinşi de patimi, 
trebuie să coborâm în lumea lor, pentru că din afară nu se poate face nimic. Dumnezeu 
să îţi dea putere să scrii în continuare şi să te ferească de ispite deoarece ştii bine cât 
suferă un om când e departe de Dumnezeu pentru că ai trecut prin atâtea greutăţi până 
să ajungi la credinţa cea adevărată. (CM.) 

Am primit pe e-mail ultima carte a dumneavoastră..., cred că de la domnul 
Laurenţiu Dumitru... Mi-am permis să vă scriu pentru a vă felicita pentru această ultimă 
carte. Este o carte mai mult decât binevenită, în care se dezbat multe din problemele 
curente ale tineretului. 

Eu aş vrea să o cumpăr cât mai repede, aş vrea să se bucure de ea cât mai mulţi 
tineri. . . şi sinceră să fiu nu aş modifica nimic, nu aş şterge nimic. . . poate doar aş mai 
adăuga. 

Am dăruit-o spre citire şi părintelui meu duhovnic, care întâmplător este şi cadru 
didactic în liceul seminar din oraş... care m-a rugat să vă transmit felicitările dumnealui: 
„Tratează subiecte şi îndrăzneşte să vorbească despre ceea ce gândim noi toţi, dar ne 
este ruşine să vorbim în public şi uneori chiar şi pe scaunul de spovedanie, cu gândul de a 
nu sminti şi mai mult... E de mare ajutor"... au fost puţinele cuvinte pe care le-am 
reţinut din discuţia cu părintele meu duhovnic 

Eu sunt profesoară şi am aceeaşi părere. . . în plus sunt tânără şi pot cădea în 
aceleaşi păcate oricând. Patima există în fiecare dintre noi, şi poate la tineri în 
proporţie mai mare, deoarece avem uşurinţa de a ne alătura turmei... Aş vrea să vă 
felicit pentru răspunsurile pe care le-am găsit în cartea nouă... (E.N.) 

Te felicit cu toata inima pentru că ai curajul să abordezi o astfel de temă, 
considerată, pe nedrept, tabu în rândul teologilor. E mare nevoie de astfel de cărţi în 
rândul tinerilor. Chiar eu şi soţul meu adesea ne doream să ştim care este poziţia 
Bisericii referitor la delicata problema a intimităţii de cuplu. Ba chiar i-am judecat 
adesea pe oamenii Bisericii, pe intelectuali, că nu se implică şi ne lasă de izbelişte pe 
noi, tinerii. (CV.) 

Primul gând care mi-a venit în minte a fost o sintagmă pe care am întâlnit-o cu ani 
în urmă, pe vremea când colecţionam aforisme: „Tinereţea e o dezordine care trebuie 
învinsă, restul e literatură". Dumneavoastră vă luaţi „la trântă" cu dezordinea asta. E 
nemaipomenit ce încercaţi să faceţi. Nu ştiu în ce măsură v-ar ajuta dacă aş face 



comentarii la ce aţi scris, mi se pare cumva aiurea să mă apuc să bat eu câmpii cu miile 
mele de gânduri vis-a-vis de munca dumneavoastră. M-aş simţi oarecum ciudat, ca şi cum 
v-aş contesta scrisul, deşi în prima fază orgoliul acesta care ne bântuie pe toţi a fost 
extrem de puternic. (P.P.) 

înainte de toate doresc să spun că şi această carte este binevenită. Este aşa pentru 
că tratează o problemă mereu de actualitate pentru tineri, dar mai ales pentru că dă un 
răspuns ortodox plin de curaj şi de realism unora care chiar au nevoie de aşa ceva. 

Limbajul cu care este scrisă cartea este unul curajos. BRAVO! Aşa şi trebuie să fie, 
mai ales că mesajul cărţii se adresează în primul rând tinerilor cu vârste cuprinse între 
15 şi 25 de ani. Cuvintele îndrăzneţe folosite pe alocuri au menirea de a trezi sufletul 
cititorului din amorţeală şi de a arăta acestuia că cei care fac misionarism, din care face 
parte autorul cărţii, pot fi oameni „cu picioarele pe pământ", nu visători, care cunosc 
bine şi într-un mod realist problematica actuală a tinerilor. (D.C.) 

Cartea este fără îndoială, pentru tinerii aflaţi la început de drum, o speranţă în 
peisajul consumerist total lipsit de discernământ al zilelor noastre, în care tinerii sunt 
îndemnaţi la modul imperativ să-şi trăiască viaţa după reţete într-un singur pas. Este 
şansa lor, a părinţilor lor şi a noastră. Cred că este o carte ce va călăuzi sufletele celor 
care încă n-au apucat-o pe un drum greşit, va întoarce pe calea cea dreaptă pe cei 
rătăciţi şi îi va încuraja pe cei nehotărâţi să aleagă adevărul. Sper ca aceste rânduri să 
fie încurajatoare şi să alunge micile tale îndoieli, adesea constructive. (E.B.) 

Părerea mea este că era nevoie de o astfel de carte; şi este foarte bine că lucrurile 
sunt spuse în mod direct (oricine înţelege mai bine dacă i se spune în modul cel mai clar, 
fără discursuri metaforice, mai ales că este o problemă ce se împânzeşte foarte repede 
şi pe foarte mulţi îi răneşte), pentru că se simte că sunt explicaţii ce merg până la 
miezul problemei (iar dacă cineva nu se simte cu sufletul pătat, ca să nu zic murdar, 
înseamnă că ar trebui să ştie că are o problemă cu conştiinţa, şi este bine să caute 
adevărul fără să se mulţumească cu răspunsuri de genul „dacă alţii o fac, eu de ce nu?", 
sau „dacă amândoi partenerii vor, de ce este păcat?", sau „dacă mă părăseşte pentru că 
nu accept o perversiune?"). Acestea nu sunt răspunsuri, sunt doar scuze, iar 
dumneavoastră reuşiţi să scoateţi în evidenţă acest lucru. Şi cred că este foarte bine că 
aţi vorbit folosind acest limbaj, deoarece aşa poate înţelege toată lumea - şi cel mai 
cult, şi cel care trăieşte „după blocuri" şi care poate nu are nici o vină că s-a născut în 
acel mediu. . . Adică oricine poate înţelege astfel răul pe care îl produce desfrânarea; nu 
cred că este îndeajuns să fie spus doar ce nu este bine pentru că aşa zice Biserica, e bine 
să se cunoască şi de ce zice Biserica că nu este bine; şi eu cred că aţi reuşit să explicaţi 
acest lucru. (M.P.) 

Cartea este OK (eu o văd chiar ca pe o necesitate, pentru că nu cunosc multe 
lucrări de acest gen care să fie în circulaţie). De lucrări care să trateze problemele 
abordate din punct de vedere creştin nu prea am auzit, în schimb de lucrări care 
tratează aceste probleme din orice alt punct de vedere geme piaţa din România. (M.M.) 

îmi place foarte mult stilul direct, fără ocolişuri, din care tinerii îşi dau seama că 
ştii despre ce vorbeşti şi că le cunoşti bine problemele. Tinerii (mai ales cei care nu sunt 
în Biserică) nu cred că pot fi atraşi într-o primă fază cu citate din Sfinţii Părinţi. Metoda 



ta mi se pare mult mai potrivită. Imi place tonul tău relaxat, necrispat şi cald, şi pe 
alocuri glumeţ, care-i apropie foarte tare, în timp ce îndemnurile tale la curăţie sunt 
foarte clare şi bine ţintite. Scrii cu sinceritate şi grijă faţă de problemele lor şi, în plus, 
foarte dinamic. Temele sunt bine alese şi analizate „la sânge" şi cu bun simţ al realităţii 
şi pe înţelesul lor. îmi mai place că întorci temele pe toate părţile, le analizezi din toate 
unghiurile şi, practic, demontezi orice încercare de a scăpa spre o alegere greşită. (D.B.) 

Am citit cartea. Este foarte frumos scrisă şi sunt convinsă că mulţi dintre cei ce am 
citit-o ne vom gândi de două ori înainte să luăm anumite decizii. (L.L.) 

Am citit cărţulia mai de mult, pe www.sfaturiortodoxe.ro. Era doar fără 
introducere, nici nu m-am gândit că nu a fost publicată încă. Mi-a plăcut foarte mult. Nu 
mi s-a părut nimic exagerat ori în plus sau în minus, e pura realitate pe care am trăit-o 
si eu din plin. Gândul meu a fost: ce bine era dacă citeam lucrurile astea mai de mult. 
(A.I.) 

Vreau să îmi spun şi eu părerea, mai ales că sunteţi un scriitor foarte drag 
sufletului meu. Şi eu am cunoscut varianta de pe net a acestei cărţi, „Tinerii şi 
sexualitatea" (şi, sincer, acest titlu îmi place mai mult, parcă e mai puţin simandicos). 
Chiar dacă, după cum spuneaţi, articolele au fost publicate fără voia dumneavoastră 117 , 
chiar nu ar trebui să fiţi supărat pe cel ce le-a publicat, fiindcă astfel v-am „cunoscut" 
(„Tinerii şi sexualitatea" fiind prima carte pe care am citit-o de Danion Vasile, după care 
am citit „Cartea nunţii" şi altele) şi mare folos am aflat. Unele subcapitole chiar le 
trimiteam prin e-mail prietenelor mele şi se declarau şi ele încântate de ceea ce citeau. 

Aş vrea să adopt şi eu stilul de adresare pe care-l adopţi şi tu, adică spunându-ţi tu 
şi nu dvs, fără ca acest lucru să însemne o lipsă de respect, dar pentru că, aşa cum ne 
vezi tu, vreau să te văd şi eu - un prieten cu care stau de vorbă. Ce-i drept, tocmai acest 
lucru m-a „cucerit", în primul rând modul de adresare şi referirea permanentă la cele 
trăite de tine. Astfel, ştim că ne vorbeşte un om ca noi, un om care a avut de înfruntat 
ispite şi care le înfruntă permanent, dar, mai mult, un om care încearcă să ne ajute pe 
noi, nişte necunoscuţi, practic. Cred că aşa împlineşti foarte bine porunca de a-ţi iubi 
aproapele şi pentru asta îţi mulţumesc, pentru că şi pe mine mă ajuţi. 

Eşti una dintre puţinele persoane care observă foarte bine că societatea în care 
trăim are destule „putreziciuni", dar nu numai observă, ci încearcă să tragă un semnal 
de alarmă şi să prezinte o altă faţetă a unor probleme delicate (care cred că tind foarte 
mult să-şi piardă statutul de tabu), precum: sexul oral, masturbarea, obsesia cu sânii 
mici etc. Era nevoie de o voce care să spună şi că, o dată cu plăcerea, mai primeşti un 
„bonus" - păcatul, care nu are o existenţă temporară, ca plăcerea, ci acţionează pe 
termen lung, atâta timp cât tânărul nu cunoaşte pocăinţa. Am citit recent într-o carte 
minunată - „Dăruind vei dobândi", N. Steinhardt - ceva de genul că păcatul, pe măsură 
ce te afunzi mai mult în el, nu-l vezi, el însă devenind tot mai mare, dar pe măsură ce 
sporeşti în viaţa duhovnicească, îl vezi din ce în ce în ce mai mare şi mai cumplit. Cât de 
adevărate sunt aceste vorbe! Şi eu am cunoscut multe dintre faţetele păcatului, fără 
însă a fi pe deplin conştientă de gravitatea enormă a acestora. 

Dar, slavă Domnului, am auzit şi chemarea Lui şi, deşi păcatele trecute încă mă 
„bântuie", nădăjduiesc că Domnul mă va ajuta să trec cu bine peste tot. Ceea ce mă 
doare e că destul de multă lume nu poate trece peste acest trecut şi probabil ei nici nu 
cred că o persoană ca mine, care a cunoscut destul de bine viaţa, mai poate cunoaşte sau 
dori o iubire curată. Dar dacă ţie ţi-aş spune că, deşi am desfrânat, mereu am sperat că 



voi găsi acea dragoste blândă, tandră, înţelegătoare, o dragoste ca cea pe care o 
propovădui este Sfântul Apostol Pavel? Că şi acum mai sper că cineva mă va iubi curat şi 
că voi iubi şi eu curat? Numai că lumea nu mai prea vrea să creadă că sufletul îţi poate fi 
curat, chiar dacă trupul nu mai e. Şi e păcat, pentru că am foarte multă iubire de dăruit. 

Şi articolul „Modele care ne smintesc" e foarte potrivit, pentru că ceea ce nu 
înţeleg oamenii e că şi slujitorii lui Dumnezeu sunt oameni care trăiesc în aceeaşi lume 
ca noi, nefiind ocoliţi nici ei de ispite. Poate că ei sunt mult mai ispitiţi fiindcă diavolul 
se bucură mai ales de căderea unui slujitor al Domnului. Fiind şi ei oameni, nu se poate 
să nu găsim atât preoţi care fac lucruri potrivnice cuvântului Domnului, dar avem şi 
reversul medaliei, pe cei cu viaţă îmbunătăţită, care n-ar trebui omişi, precum n-ar 
trebui generalizat că dacă un preot a greşit înseamnă că întreaga credinţă ortodoxă nu e 
bună. 

Ca o concluzie, mi-a plăcut cartea, şi de-abia aştept să o văd tipărită. Am uitat să 
menţionez că îmi plac şi glumele presărate pe ici, pe colo, dar cel mai mult îmi place că 
atunci când citesc o carte semnată Danion Vasile (aici mă refer în special la „Cartea 
nunţii") am impresia că oricât de păcătoşi, de plini de defecte şi de nemulţumiţi am fi, 
există speranţă şi pentru noi, pentru că suntem iubiţi cu o dragoste curată de către 
însuşi Creatorul nostru. Şi dragoste mai mare ca aceasta nu există. Şi bine ar fi să 
cunoască toţi tinerii bucuriile pe care ţi le poate oferi credinţa. (P.C.) 



„Lauda de sine nu miroase a bine..." Ştiu, ştiu... Ca să fiu imparţial, voi reproduce şi 
o scrisoare din „galeria" adversă (galerie care s-a auzit rar pe parcursul definitivării 
acestei cărţi): 

Am răsfoit şi citit cartea atât eu cât şi prietena mea. Am foarte multe de spus, 
multe sugestii, multe critici şi poate şi câteva sfaturi. în primul rând această carte sau 
aceste adunături de idei şi întrebări nu pot prezenta războiul duhovnicesc. Putem spune 
că sunt frământările şi întrebările unor tineri care nu cunosc creştinismul şi nu au nici o 
legătură cu Dumnezeu. Poate şi pentru sufletul tău este un „punct slab", un nucleu de 
patimi ascunse din trecutul tău, patimi care nu s-au curăţat, poate care nu s-au 
răscumpărat prin anumite fapte creştineşti şi uneori, dacă este nevoie, puţind nevoinţâ. 
Ai multă mândrie, multă îndrăzneală, multă libertate, limbaj golănesc, multă educaţie 
sexuală, multă sminteală... Avem multe de spus. Credem că-ţi atribui o răspundere prea 
mare. Puţine sfaturi creştineşti! Probabil sunt idei care plac, să-ţi vinzi cărţile. Pentru 
această răspundere pe care ţi-o asumi, să conduci atâtea suflete, credem că ar trebui să 
ai o pregătire specială sufletească: puţine nevoinţe, un duhovnic adevărat, multă 
demnitate creştinească şi multă dragoste şi dăruire lui Hristos. 

în răspunsul meu nu am încercat să mă dezvinovăţesc, nici să mă apăr. Ci am cerut 
rugăciunile lor, aşa cum le cer şi pe ale voastre. Da, nu obosesc să vă rog să vă rugaţi 
pentru mine, ca să mă ajute Dumnezeu să merg pe calea mântuirii până la capăt. Şi vă 
cer iertare tuturor pentru că nu am reuşit să fac o carte mai bună... 

NOTE: 

112 Ţin să precizez aici cum am obţinut binecuvântarea pentru tipărirea acestei cărţi: în acel 
pelerinaj m-am rugat mult ca Dumnezeu să rânduiască să găsesc un arhiereu dispus să îmi dea 
binecuvântare pentru un text atât de nonconformist... Când m-am întors acasă, am primit o 



scrisoare în care un ieromonah binevoitor trimisese deja textul meu episcopului care, precum 
se poate vedea, a şi scris prefaţa cărţii de faţă. 

113 Cele mai multe scrisori se datorează textelor despre căderile tinerilor şi despre 
întortocheatul drum al ridicării, texte pe care le-am tipărit în celălalt volum cu tema Tinerii 
şi sexualitatea, intitulat între iubire şi păcat. întrucât am vrut ca cele două volume să fie de 
dimensiuni apropiate, am preferat să includ aici ecourile tinerilor. Poate că, după o astfel de 
reclamă, unii tineri cititori vor fi interesaţi să citească şi articolele respective... 

114 Nu am reprodus fragmente din toate scrisorile primite pentru simplul motiv că nu am vrut 
să măresc prea tare numărul paginilor cărţii. 

1 15 Pe un forum de internet, site-ul www.sfaturiortodoxe.ro a fost catalogat drept „cel mai 
bun site de divertisment din România". 

1 16 La un moment dat mă gândeam să îmblânzesc titlul cărţii, şi să renunţ la Tinerii şi 
sexualitatea. Ca variante aveam Tinerii şi tabu-urile sau Naufragiaţi între ispite. Un 
ieromonah m-a convins însă să las titlul iniţial: „Să îşi dea seama lumea că ipocrizia trebuie 
lăsată la o parte. Să lăsăm măştile, să vorbim şi pe şleau... Doar asta încerci să faci şi tu în 
carte..." (însă întrucât am tipărit două volume, a fost nevoie să nu pun titluri identice... Şi 
nici nu am vrut să fie volumul I şi volumul II, pentru că nu sunt scrise în acelaşi stil şi nici nu 
se adresează în egală măsură aceluiaşi target.) 

117 Când îi cerusem părerea unui prieten asupra cărţii, acesta s-a grăbit să o pună pe 
internet fără ştirea mea. Articolele au apărut într-o formă brută, cu greşeli, idei neclare etc. 



